РЕПУБЛИКА СРБИЈА

НАРОДНА СКУПШТИНА

ДЕВЕТА СЕДНИЦА

ПРВОГ РЕДОВНОГ ЗАСЕДАЊА

27. мај 2015. године

(Трећи дан рада)

 (Седница је почела у 10.10 часова. Председава Игор Бечић, потпредседник Народне скупштине.)

\*

\* \*

 ПРЕДСЕДАВАЈУЋИ: Поштоване даме и господо народни посланици, настављамо рад Девете седнице Првог редовног заседања Народне скупштине Републике Србије у 2015. години.

 На основу службене евиденције о присутности народних посланика, констатујем да седници присуствују 92 народна посланика.

 Ради утврђивања броја народних посланика присутних у сали, молим народне посланике да убаце своје идентификационе картице у посланичке јединице електронског система за гласање.

 Констатујем да је применом електронског система за гласање утврђено да је у сали присутно 111 народних посланика, односно да су присутна најмање 84 народна посланика и да постоје услови за рад Народне скупштине.

 Прелазимо на 1. тачку дневног реда: – ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ПРИВАТИЗАЦИЈИ (појединости)

 Обавештавам вас да су спречени да седници присуствују следећи народни посланици: Дубравка Филиповски, Злата Ђерић, др Иван Бауер, Бранко Ружић и Стефана Миладиновић.

 Сагласно члану 90. став 1. Пословника Народне скупштине, обавештавам вас да сам позвао да данашњој седници присуствују Жељко Сертић, министар привреде; Јелена Поповић, помоћник министра привреде; Милун Тривунац, вршилац дужности помоћника министра привреде; Љубомир Шубара, директор Агенције за приватизацију; Драган Угрчић, директор Центра за приватизацију; Јелена Арсић и Андријана Стојковић, виши правни саветници у Агенцији за приватизацију; Марко Обрадовић, посебни саветник министра привреде; Стојанка Вучковић, руководилац Одељења у Агенцији за приватизацију и Јован Петровић, руководилац Групе у Министарству привреде.

 Примили сте амандмане које су на Предлог закона поднели народни посланици Зоран Бабић, др Александра Томић, Иван Јовановић, Балша Божовић, Горан Ћирић, Владимир Павићевић, Зоран Живковић, Марко Ђуришић, проф. др Јанко Веселиновић, академик Нинослав Стојадиновић, Снежана Маловић, Биљана Хасановић Кораћ, Александар Сенић, Бранка Каравидић, Горан Богдановић, Слободан Хомен, Иван Карић, др Благоје Брадић, Борислав Стефановић, Гордана Чомић, Дејан Николић, Јован Марковић, Јована Јовановић, мр Александра Јерков, Наташа Вучковић, Весна Марјановић, Драган Шутановац, Ненад Чанак, Бојан Костреш, Олена Папуга, Нада Лазић, Ђорђе Стојшић и мр Дејан Чапо.

 Примили сте извештаја Одбора за привреду, регионални развој, трговину, туризам и енергетику и Одбора за уставна питања и законодавство, као и мишљење Владе о поднетим амандманима.

 Пошто је Народна скупштина обавила начелни претрес, сагласно члану 157. став 3. Пословника Народне скупштине, отварам претрес Предлога закона у појединостима.

 На члан 1. амандман, са исправкама, заједно су поднели народни посланици Зоран Бабић и др Александра Томић. Влада и Одбор за привреду, регионални развој, трговину, туризам и енергетику су прихватили амандман, а Одбор за уставна питања и законодавство сматра да је амандман у складу са Уставом и правним системом Републике Србије.

 Констатујем да је амандман постао саставни део Предлога закона. Да ли неко жели реч? (Да.) Реч има народна посланица, др Александра Томић. Изволите.

 АЛЕКСАНДРА ТОМИЋ: Поштовани председавајући, поштовани министре, колеге посланици, пре свега да се захвалим министру што је имао разумевања да у начелној расправи коју смо водили ставили посебан акценат на одређена предузећа која сматрамо за велике стратешке фирме које су последњих година, без обзира на све своје проблеме и стара дуговања која су имале, успеле за последње две године сигурно да направе велики промет, односно велике приходе.

 Наравно да у економији ништа не престаје преко ноћи, да ти дугови остају, али на неки начин се показало да у овим најтежим тренуцима компаније које имају велике приходе значи да су способне да сутрадан функционишу заиста на тржишту капитала онако како то приличи. Због тога смо сматрали мој колега Бабић и ја да кроз овај амандман треба у овај закон заиста имплементирати ту потребу да држава брине о тим великим предузећима, великим привредним субјектима, поготово што они по природи ствари имају велики број запослених.

 Та брига представља једну велику нашу одговорност да у будућности на тржишту капитала, где сигурно уз велику конкуренцију они мора да опстану, једноставно држава им сада помаже и та помоћ се састоји у томе да на посебан начин и под посебним програмима једноставно се води рачуна о томе на који начин ће се и вршити приватизација, али и проналазити стратешки партнери. Хвала.

 ПРЕДСЕДАВАЈУЋИ: Захваљујем. Да ли још неко жели реч? (Не.)

 На члан 1. амандман су заједно поднели народни посланици Балша Божовић и Горан Ћирић. Да ли неко жели реч? (Да.) Реч има народни посланик Балша Божовић. Изволите.

 БАЛША БОЖОВИЋ: Захваљујем, господине Бечићу. Даме и господо народни посланици, уважени министри и поштовани гости, поднели смо амандман на члан 1. где се речи „2013. година“ замењују речима „2014. година“.

 С обзиром да знате да је последњи рок 31. децембар 2015. године за завршетак процеса приватизације, оно што није јасно јесте овог тренутка када сте испољили храброст и ушли у брод који тоне, ви сте као велики патриота покушали да неким својим искуством и знањем допринесете да привреда Србије колико-толико оживи.

 Зашто не кажете до краја истину грађанима? Приватизација неће бити завршена у овом року, то је вама већ потпуно јасно иако сте успешно опрали руке од свог претходника, господина Вујовића, мислим да би господин Вујовић био изузетно захвалан данас ДС да су прихваћени од стране већине амандмани које сте пре девет месеци добили од стране посланичког клуба ДС, ове данас измене не би биле потребне и мислим да би заједно могли да донесемо боље решење када је у питању завршетак процеса приватизације.

 Овако остаје нејасно да ли Влада Републике Србије уопште има снаге и да ли уопште има знања да овај процес спроведе до краја, дубоко верујем да не. Ви мислим да верујете да нема, иако у вашу намеру као министра не сумњам и мислим да сте се суочили, иако сте били на челу Привредне коморе Србије, и знали сте у каквом је проблему српска привреда. Мислим да сте тек сазнали у каквом је проблему оног тренутка када сте постали министар привреде.

 Сматрам да из тог разлога овај амандман би било потребно усвојити да би што јасније и прецизније пред грађанима Србије изашли са неким планом који је донела Влада Републике Србије. Захваљујем.

 ПРЕДСЕДАВАЈУЋИ: Захваљујем, господине Божовићу. Реч има министар Жељко Сертић.

 ЖЕЉКО СЕРТИЋ: Прво, желим да се захвалим свим посланицима који су у ова претходна два дана упутили амандмане и на тај начин покушали да допринесу да ови закони буду и бољи и садржајнији.

 Има примедби, односно амандмана и са стране посланика владајуће коалиције који су прихваћени. Такође, имамо и амандмане од стране посланика који чине опозицију, такође који су прихваћени, а заиста у доброј вољи и намери да закон побољшамо барем у тим неким нијансама које некада могу да значе пуно.

 Што се тиче самог овог члана, желим само једну ствар да разјасним и вама и грађанима и то смо пуно пута понављали, али се по неком правилу ствари понављају.

 Терминолошки, закон је дефинисао да до 31. децембра 2015. године мора да буде друштвени капитал трансформисан у нешто друго, а не процес приватизације.

 Дакле, овим законом није дефинисан рок. Подсетићу вас да данас и у ЕУ имате државне компаније које могу сутра да буду продате путем акција или неког другог модела реализације својих послова, а да не причам о земљама које су до јуче биле у потпуно једном другом економском окружењу.

 Ви овде тражите да ми ставимо да последња процена фер вредности буде на 2014. годину. Ми смо је оставили отвореном, јер ако се деси да у јануару или фебруару наредне године објавимо неку од компанија, а које смо ставили са ове листе и управо суштина наших предлога јесте да омогућимо за ових 17 великих компанија простор да у наредних годину дана реализујемо послове.

 Сасвим је природно да они имају и нову процену на 31. децембар 2015. године. Онда бисмо морали поново да дођемо овде пред вас, поново да тражимо измене и допуне закона, што мислим да није потребно. С друге стране, потпуно разумем вашу потребу да овај процес убрзамо, окончамо и ови сви амандмани и цео закон иде у том правцу. Захваљујем.

 ПРЕДСЕДАВАЈУЋИ: Захваљујем. Реч има народни посланик Маријан Ристичевић.

 МАРИЈАН РИСТИЧЕВИЋ: Захваљујем. Даме и господо народни посланици, поштовани председавајући, наравно, предлажем да се не прихвати амандман из простог разлога што је образложење било на одређени начин веома охоло. Кад неко каже – министре, ушли сте у брод који тоне, заборавио је да каже зашто тај брод тоне, ко га је торпедовао? Ко је брод који се зове привреда Републике Србије од 2000. године довео до толико рупа да он мора да тоне и да се на сваки начин у последње две године крпи, да колико-толико може да плови и да носи стандард становништва који је све мањи и мањи.

 Привредно стање које смо ми затекли средином 2012. године је било катастрофално. Тај брод су напустили и они највећи пацери који су на њему били. Да подсетим да су се на том броду тако товили тако што су финансијски директори странке бившег режима куповали, рецимо, последње шећеране које су направљене у Републици Србији, да су куповали три шећеране за по три евра, да се ради о Бачу, Ковачици и Пећинцима и да је само она у Ковачици на залихама шећера имала осам милиона евра. Будете финансијски директор једне странке, извадите три евра и добијете у мираз шећера у вредности од осам милиона евра.

 Да их подсетим како су истом том свом финансијском директору странке бившег режима, кад год му је затребало новаца, закључцима Владе дозвољавали да одређену количину шећера, рецимо, једно 15 хиљада тона прода Влади по 80 динара, нема везе што је шећер данас 50 динара, да задржи и шећер и новац и да му још плате чување.

 То је био модел понашања према привреди, према том броду који, како каже мој колега, тоне, само што нису рекли да су га они потопили на један дивљачки начин, тако да је почишћено веома много радних места, готово 400 хиљада људи је остављено празних стомака и празних џепова, са приходне стране су пребачени на расходну страну, уместо да привређују и примају плате, плаћају доприносе да пензије буду веће итд, они су приморани да буду расход, да буду социјални случајеви, да држава на њих троши уместо да приходује и онда се појаве они који су их уништили и почну да кукају над њиховом судбином. Извините, мени то изгледа као када убијете човека, па после дођете на његов гроб и кукате – ето, видите како су га зликовци убили. Хвала.

 ПРЕДСЕДАВАЈУЋИ: Захваљујем. Реч има народни посланик Драгомир Карић, па потом народни посланик Балша Божовић.

 ДРАГОМИР КАРИЋ: Поштовани председавајући, поштовани господине министре, драге колеге, када је реч о приватизацији и облику приватизације, да ли држава треба да има учешће у капиталу предузећа и да ли треба држава да буде уопште и власник појединих предузећа, не само јавних, то је већ одавно решено. Даћу само један пример, да не би било заблуде и да не бисмо ту тему даље ширили.

 Ево, један од свежијих примера, рецимо, Норвешка, норвешки „Теленор“, који је оператор у Србији, држава је 100% власник „Теленора“. Није ништа сметало да учествује та држава овде на тендеру, тј. „Теленор“ и да купи некадашњег оператора, српског оператора „Мобтел“. Рецимо, сећам се тада, један од разлога за продају „Мобтела“ је било то да држава не може да буде учесник у два предузећа или више предузећа итд.

 Желео бих само да кажем ово, држава исто може да буде добар газда, да добро газдује, да добро управља. Друго, имајући у виду ову глобалну економску ситуацију и кризу, ми сви схватамо да практично нема државе данас у свету где не постоји државна интервенција. У том смислу, господине министре, подржавам у потпуности све ваше напоре и слажем се са господином Балшом да сте сигурно наследили једно велико, тешко бреме. Међутим, то је ваш посао.

 Ми као Одбор за привреду и ја као народни посланик подржавам вас у потпуности и остаје само то да гледамо како да конкретно вама као Министарству помогнемо својим предлозима да не би овде биле изречене многе тешке речи. Нормално, свако има право да се бори за своју идеју, за свој програм.

 У сваком случају, то што сте ви наследили, то што је урађено у последњих 15 година је стварно за сваку, да кажем, осуду. Једноставно, наследили сте једну ситуацију из које би много јаче државе тешко нашле прави пут. Хвала.

 ПРЕДСЕДАВАЈУЋИ: Захваљујем. Реч има народни посланик Балша Божовић. Изволите.

 БАЛША БОЖОВИЋ: Захваљујем. Даме и господо народни посланици, уважени министре, поштовани гости, пошто се мали број чланова допуњују, односно мења, самим тим има мали број амандмана, оно што смо желели да кажемо мање-више је присутно у сваком од амандмана које смо предложили.

 Поред тога што је ово четврта година мандата и поред тога што ја разумем вас да се девет месеци нисмо померили са мртве тачке и негде могу да вас разумем због претходне три године погубног вођења земље и привреде и од стране ваших претходника, мислим да је ваша ситуација утолико тежа и утолико по вас лично гора, али ко ће преузети одговорност за ове претходне три године? Улазимо у четврту годину мандата Владе, без обзира што ви четири године нисте били министар, али четири године грађани Србије очекују неки бољитак. Четири године је прошло, а по статистици НБС 45 хиљада грађана мање ради него што је радило 2012. године.

 Дакле, имамо велики проблем да објаснимо грађанима Србије, односно ви као Влада, где је закочен овај процес. Очигледно је да не говоримо грађанима апсолутну истину, 25 хиљада грађана ради у предузећима 17 стратешких, које је одредила Влада.

 Питање је – да ли се одлаже на овај начин примена стечаја после ванредних парламентарних избора? Да ли се одлаже примена стечаја у овим предузећима, зато што 25 хиљада гласова СНС очекује на изборима, а дан после ванредних парламентарних избора ови људи ће остати без посла?

 Да ли можемо да у међувремену пронађемо стратешко решење за ове фирме и ова предузећа? Да ли можемо да поново покренемо преко ових предузећа привреду? Да ли ви као министар имате способности за то или само одлажемо, одлажемо, одлажемо унедоглед до неких наредних избора када ће ови радници морати да гласају за вас, а онда ћемо дан након, као што је то Кори Удовички пре неколико дана саопштила, саопштити да ипак постоји вишак запослених и да те запослене морамо да отпустимо?

 Као што је говорио господин Вујовић пре девет месеци, ево овде је транскрипт, пре девет месеци свега да 800 милиона евра трошимо на ова предузећа, односно, како је он тада рекао, бацамо неповратно ова средства, да би заштитили нека радна места.

 Пошто сте рекли да Влада штеди, да овог пута немамо довољно средстава, да ли то значи сасвим извесно да ће и ових 25 хиљада радника остати без посла? Како они могу да буду сигурни да ћете наћи неког стратешко партнера, ако то нисте урадили за претходних девет месец, или ваш претходних то није могао да уради за претходне три године? Хоћу да вам кажем да је поверење у овај план веома ниско код грађана Србије. Толико.

 ПРЕДСЕДАВАЈУЋИ: Реч има народна посланица Љиљана Малушић.

 ЉИЉАНА МАЛУШИЋ: Поштовани председавајући, поштовани министре са гостима из Министарства, поштоване колеге посланици, наравно да овај амандман треба одбити, а да подсетим уваженог колегу, па 20 година нисте ништа паметно урадили, 526 приватизација, па шта сте урадили, 234, узели сте фирме, оголели, па поново вратили држави. Срамота једна. Педесет предузећа дугује четири милијарде евра. Драги мој колега, па о чему ми овде причамо?

 Треба нам рок до 31. октобра за 40 фирми. Спремили смо документацију, за две године, за 40 фирми, а ви дугујете четири милијарде за 50 предузећа, а где су остали дугови? Тражимо мали рок.

 Што се тиче фирми од стратешког значаја, наравно да смо урадили социјални програм и наравно да нико неће да остане без посла. Одвојили смо 1,8 милијарди за разлику од вас и сви људи ће добити посао.

 У следећем амандману ћу се јавити, па ћу причати о фирмама од стратешког значаја. Има их 17 и све добро раде и у процесу су да поново нађу партнера. Да не спомињем ЈУМКО који плаћа порез, који има дохотке, који запошљава 1700 радника. О чему ви причате колега, само да вас подсетим. Никако да прихватите овај амандман. Хвала.

 ПРЕДСЕДАВАЈУЋИ: Реч има посланик Владан Милошевић.

 ВЛАДАН МИЛОШЕВИЋ: Поштовани председниче, ја сам за то да се овај амандман одбије. Рећи ћу вам разлоге за то.

 Мислим да када се нешто на брзину ради, као што се радило 2000-их године, то нарочито осете запослени и радници у тим предузећима. Ево вам један пример за то. Најбољи пример за то су моји Владимирци у којима су нестале преко ноћи фирме, које су преко ноћи приватизоване и преко ноћи нестајале.

 У тој успешној приватизацији 2000-их година у Владимирцима је остало без посла око 1500 радника. Мислим да сте у праву када сте тражили одређени рок да се ове приватизације што успешније спроведу, јер како наш народ каже – што је брзо, то је кусо. Мислим да сте потпуно у праву и зато не можемо подржати овај амандман. Хвала вам.

 ПРЕДСЕДАВАЈУЋИ: Реч има народни посланик Балша Божовић. Немате право на реплику, само по амандману.

 БАЛША БОЖОВИЋ: Захваљујем, господине Бечићу. Мислим да сам имао право на реплику, али добро, ви процењујете…

 ПРЕДСЕДАВАЈУЋИ: Нисте споменути. Мислите да сте споменути од стране посланика?

 БАЛША БОЖОВИЋ: Захваљујем.

 (Благоје Брадић: Директно му се обраћала.)

 ПРЕДСЕДАВАЈУЋИ: Споменуто је његово име и презиме?

 Господине Брадићу, није, немојте, прочитајте мало Пословник.

 БАЛША БОЖОВИЋ: Препознао сам се у излагању колегинице када је рекла – драги колега.

 Оно што је рекао претходни говорник и оно што је негде целокупна тема ове наше дебате и расправе јесте помињање приватизације од 2000. године, а подсетићу вас да је приватизација започета још 1988. године, односно трансформација својине када је у питању бивша Југославије. Многе, министре, приватизације је имала ова владајућа већина, неке од њих су били Милан Беко и госпођа Јоргованка Табаковић, али добро сада нећемо о томе.

 Оно што је важно јесте да је ово још један од закона за који је господин Вујовић, као данашњи министар финансија, рекао да је реформски закон, па сви ти реформски закони су допринели томе да данас имамо учешће јавног дуга у БДП од преко 73%. То вама није много, с обзиром када сте последњи пута били на власти то учешће било 201,2%, па вам вероватно 73% није много, али 10 милијарди евра се задужила Србија због тих реформских курсева Владе Републике Србије у последње три године.

 Оно што је, такође, важно јесте да се индустријска производња смањила за 7%, а сигуран сам да сте са тим, као министар привреде, господине Сертићу, упознати. Четрдесет и пет хиљада радника ради мање у последње три године, него 2012. године, а извор за то је, наравно, Народна банка Србија која се и даље по партијском кључу води. Такође, ово је година рецесије. Биће и наредна, како извештава Европска банка за обнову и развој.

 Оно што је, такође, веома симптоматично, сваки реформски закон је вратио Србију 10 корака уназад. Нас само занима како ће ова измена и допуна Закона о приватизацији сачувати 25 хиљада радних места у 17 стратешких предузећа. И сами знате да се одлаже рок за годину дана од дана усвајања ових измена и допуна Закона, а само због ванредних парламентарних избора, како бисте убедили раднике у Србији да су им сачувана радна места, а дан након тога, од тих 17 ''стратешких'' предузећа неће остати ништа. Свих 25 хиљада радника ће остати на улици.

 Оно што је, такође, веома важно, а нисте рекли грађанима Србије, јесте да не постоји концепт и ово овде јесте нешто што не личи на стратешко планирање. Од данас до сутра неки челници владајуће већине су рекли да се противе приватизацији „Телекома“. Исто тако се противи и ДС приватизацији „Телекома“. Ви ни сами не знате какав вам је план, ни шта заправо желите да овим изменама и допунама Закона постигнете. Нисте сагласни према грађанима Србије шта је заправо ваш циљ.

 Да ли је ово увод у приватизацију „Телекома“, где ћете средства од тога опет проћердати у некој од наредних кампања? Ми мислимо да јесте и бићемо строго против тога. Захваљујем.

 ПРЕДСЕДАВАЈУЋИ: Реч има народни посланик Верољуб Арсић.

 ВЕРОЉУБ АРСИЋ: Мислим да колега који је подржавао Владу Мирка Цветковића о приватизацији „Телекома“ нема право да говори, јер је та приватизација и понуда коју смо добили, која је понижавајућа, требало да се искористи за кампању у 2012. години.

 Спомињани су многи модели приватизације. Лично се у једном делу нисам слагао са приватизацијом и Законом о приватизацији, који је тада предложила Јоргованка Табаковић, као надлежни министар. Једно од предузећа по том закону је приватизовано. То је „Бамби“ Пожаревац.

 Питам сада колеге из бившег режима – да ли знају да „Бамби“ Пожаревац још увек ради? Заборавили су да више не ради, рецимо, „Змај“, да не ради више ИМТ, да не ради више ИМР, да Месна индустрија „Пожаревац не постоји, да „Фабрика шећера“ Пожаревац не постоји, да Фабрика пољопривредних машина „Морава“ не постоји. Да набрајам даље?

 Тада колега који је поднео овај амандман није се секирао за 400 хиљада радних места. Што тада нисте говорили о томе?

 Причаћемо и о вашем следећем амандману, али постављам друго питање, то сам рекао и у расправи у начелу, циљ закона који је донела ДС, док је министар био Влаховић, и ДСС, док је председник Владе био Коштуница, јесте да се за мали новац купе предузећа, опљачка њихова имовина, задуже код пословних банака, а онда врате Републици Србији која ће из буџета даље да издржава та предузећа, да покрива њихове губитке док и онај здрави део привреде не дође на ред.

 Свакоме и свако од нас има право на свој политички став и политичко мишљење. Има само један проблем. Колико је човек у души својој спреман да гази своја лична убеђења зарад политике коју спроводи његова политичка странка?

 Ја сам се овде као посланик нагледао колега из ДОС-а, који су ушли у ову скупштину са искрзаним и поцепаним фармеркама, са рупама на ђоновима од ципела, а данас на себи више обуку скупље него што је моја годишња плата. Хоћемо да причамо о повезаним лицима која су радила јавне послове и за Град Београд? Шта, побеђивали су на тендеру? У ком поступку? Преговарачком? Седну три мангупа и договоре се која ће цена да буде, па неко добије посао 10 пута скупљи него што реално вреди.

 Хоћемо да причамо о предузећима која су од стратешког значаја, хоћемо да причамо, рецимо, о „Хидроградњи“ и „Ерозији“ из Пожаревца, предузеће које је одржавало за потребе Ђердапа обалу Дунава, од Смедерева до Доњег Милановца? Где вам је сада то предузеће? Продато у приватизацији, распрчкана имовина, враћено Републици Србији и сада се води у стечају. Па, где су ти радници из тог предузећа, што се тада није подносилац амандмана бринуо о томе?

 Има још један проблем, пошто је у питању обала Дунава, што се чудите онда када су поплаве у питању, па више немамо предузећа која својом опремом и стручном радном снагом могу да заштите насеља од Дунава у том потезу. Вама видим све је то смешно.

 Да сам на вашем месту ја бих изашао из ове сали и више се никада не бих бавио политиком и лажном демагогијом. Само, сва срећа, нисам на вашем месту и чинимо нешто за ову државу да покренемо коначно привреду. Па сам подносилац амандмана је рекао – да ова влада и она претходне од 2012. године покушавају на сваки начин да подигну упропашћену привреду.

 Па, шта је то него признање за све оно што је радила ДС у претходних 12, 13 година док је била на власти? Не видим никакву разлику и немојте да се посипате пепелом између две ДС, једна је била парламентарна, више није. То и вас чека.

 ПРЕДСЕДАВАЈУЋИ: Захваљујем се, господине Арсићу. Реч има народни посланик Балша Божовић. Изволите.

 БАЛША БОЖОВИЋ: Захваљујем, господине Бечићу. Српска напредна странка је данас на власти четврту годину. Кажете, трудите се да напокон покренете привреду. Немојте више да се трудите. Четири године ништа нисте урадили. Све је више радника који су без посла, све мање оних који имају наду да у Србији остану и да добију запослење.

 Ако причамо о приватизацији 24 спорне, пошто је СНС на власти, позивам вас, тако часне и поштене да испитате сваку од те 24, да оне који су кршили закон да их приведете правди. То бих лично урадио да сам на вашем месту. Само од тих 24, 23 су за време власти Војислава Коштунице.

 Неке су биле поништене када су их водили ваши министри попут Милана Бека, Јоргованке Табаковић, али у сваком случају стојим иза тога да свака корупција мора да се приведе правди, свака. И када причате о посланицима, када причате о онима у извршној власти који су долазили са рупама на ципелама, а данас носе сатове од неколико десетина хиљада евра, саветујем да се мало окренете око себе и да погледате мало међу своје редове, господине Арсићу.

 Не бисмо волели да се приватизација у Србији настави као оне 24 спорне или као она која је представљала вашу, када смо продавали хотел на Копаонику за 600.000 долара мање него што је платила Влада Републике Србије вашим ортацима из Емирата. (Председавајући: Време.) Захваљујем.

 ПРЕДСЕДАВАЈУЋИ: Захваљујем, господине Божовићу. Реч има народни посланик Верољуб Арсић, реплика.

 ВЕРОЉУБ АРСИЋ: Знате шта, постоје и они који врше власт и није то само Влада Републике Србије. Постоји Агенција за приватизацију. Чини ми се да су баш те приватизације биле док је ту агенцију водио Мирко Цветковић. Баш ми се чини да је било тако.

 Хоћемо да причамо о „Цес Мекону“? Хајде да се окренем и ја од својих колега не видим никог са таквим ни сатовима, ни оделом. Не бих желео да кренемо на личне обрачуне, да причам које је предузеће учествовало у ком поступку јавних набавки, ко су власници предузећа, ко су повезана лица, како су се добијали послови од Града Београда. Наравно онда није проблем да се да један стан, јер се зарадило 50. Мени то није смешно.

 Има још посланика који имају предузећа, само нисам сазнао колики је обим јавних радова био, колики је био тада, колики је сада. Нешто мора да се жртвује када се бавите политиком, али ми се чини да се неки баве политиком зато што им се то свиђа, зато што им је то лепо, а са друге стране ту исту политику користе да њихова предузећа раде и да зарађују огроман новац у преговарачком поступку, иза затворених врата. Баш бих волео да упоредимо 2014. и 2015. годину са 2009, 2010 , 2011. годином.

 Немојте више да причате о радницима, ко бога вас молим. Колико вам је стало до њих то сте показали до 2012. године, колико вам је стало до спорних 24 приватизације показали сте за четири године власти. Ниједну нисте смели да отворите, ни да такнете.

 ПРЕДСЕДАВАЈУЋИ: Захваљујем. Реч има народни посланик Зоран Бабић, реплика, споменуто је име странке.

 ЗОРАН БАБИЋ: Реплика, али ћу говорити по амандману, господине Бечићу.

 ПРЕДСЕДАВАЈУЋИ: Онда не користите реплику него говорите по амандману.

 ЗОРАН БАБИЋ: Говорим по амандману.

 ПРЕДСЕДАВАЈУЋИ: Изволите, господине Бабићу.

 ЗОРАН БАБИЋ: Уколико будемо износили само оптужбе, враћајући се у нека времена од пре 20, 30 година, говорећи на такав начин као да предлагач амандмана, иако млад по годинама, али са великим искуством и са странком која је обновљена и узела учешће у раду, учешће у вођењу ове земље, оваквим неким стварима као да се перу руке, као да се грађанима Србије некако улива у главу нешто друго.

 Да се нешто није десило, да смо ми од 2000. до 2012. године, а нажалост у Војводини и дан-данас, као да то није Бојан Пајтић, као да то није ДС. Не, то је неко други. Заборавите људи у Србији, заборавите све оно лоше што је рађено.

 То су сада неки други људи који су се забринули. То су сада неки људи који су хтели да продају „Телеком“ по најнижој могућој цени, а сада се брину и кажу – зашто се продаје „Телеком“?

 Не постоји континуитет у политици, у вашој политици не постоји континуитет, и ако од нечега неће остати ништа после наредних парламентарних избора, мислим да је то посланичка група предлагача амандмана.

 Не чекајте нас много и не прижељкујте много, можда вам изађемо у сусрет, а да онда једино уз помоћ оне трајне посланичке легитимације, једино тада видите парламент изнутра, зато што грађани Србије памте, зато што они који су остали без посла знају због кога су остали без посла, зато што грађани Србије знају да сте отерали и ММФ само да би јавне финансије користили у предизборној кампањи. Свака таква оптужба је слика аутопројекције.

 Да би неко причао и да би неко критиковао и да би предлагао боље, мора да се легитимише. Господин Божовић може да се легитимише само као светски рекордер, јер под његовом влашћу, под његовим вођењем Града Београда, Град Београд је дошао до дефицита од 22 процента, светски негативни рекорд. Да ли ти и такви људи могу сада да се забрину над будућношћу Београда, над будућношћу Србије? Могу једино да се забрину над будућношћу својих интереса и ничега другог.

 Ево чиме се легитимише господин Божовић. Господин Божовић је подржавао, гласао и радио на приватизацији предузећа „Алекса Шантић“ из Алексе Шантића. Сада ћу вам објаснити и како је то урадио. Процењује се да је предузеће оштећено за неколико стотина милиона динара.

 Конкретно, само по основу уговора о оквирном кредиту обезбеђеном хипотеком из 2008. године у износу од 3,5 милиона евра, која никада нису дозначена друштву, већ су искоришћена од стране повезаног правног лица са бившим купцем „Валко“, д.о.о. Бачка Топола. Наведена средства заједно са каматом, а то је омогућио предлагач амандмана и његова политика и његова странка, у укупном износу од 444.654.758.000 динара наплаћена су од стране Агенције за осигурање депозита Београд од износа добијеног у поступку продаје имовине А.Д. „Алекса Шантић“. У структури укупних обавеза, највећи је удео обавеза по основу кредитних и лизниг-аранжмана.

 Даље, „Бачка Сивац“ из Сивца, такође на основу уговора и на основу политике коју је подржавао господин Божовић, који је тако забринут над будућношћу ове земље, над младима, над запосленима, над завршетком поступка приватизације, задужена је кредитима са каматама 13,6 милиона евра.

 Поштовани пријатељи, грађани Републике Србије, даме и господо народни посланици, они који су сада тако забринути над будућношћу, омогућили су приватизације у режији Милета Јерковића, Балше Божовића и њему сличних, да те фирме добију кредите, да ти кредити не заврше на рачунима фирми које су гаранти враћања, него су завршили у приватним џеповима.

 Те исте фирме, господин Божовић, када их је задужио, као и Град Београд за 22% дефицита, враћене су назад држави. Рекли су - узели смо шта нам је требало, отели смо шта нам је требало. Отимали су и тракторе у „Агробачки“ из Бача, и тракторе су продавали, покретну имовину су продавали. Нису им требали трактори, нису они навикли да раде. Навикли су само шта може да се узме, шта може да се отме. Где су те фирме сада? Где су запослени у тим фирмама? Кући, са запарложеном имовином.

 Захваљујем се. Знате, ја сам из Врњачке Бање, не говорим тако добро, али радим поштено и одговорно. Радим поштено и одговорно и бољи је сваки мој лапсус од свог криминала, од свега онога што Бојан Пајтић ради и овог тренутка. Можда говори боље од мене, али ради непоштеније, и од мене и од свих ових људи овде.

 Да ли сте рекли да је неко нешто од нас урадио непоштено и о којој приватизацији говорите? Не постоји приватизација. Не постоји приватизација, ово је само решавање горућег проблема. Говорите о неким фирмама. Ко је био на власти до 2012. године? Зашто нисте процесуирали? Зашто нисте завршили све то? Зашто у вашем реформисаном правосуђу, за које нико ништа добро није рекао, зашто те поступке нисте одрадили до краја? Или та дела нису постојала или сте ви били неспособни. Бирајте шта је од та два. Бирајте шта је од те две могућности. Зашто то нисте урадили?

 Знам да се ви сада кајете и да би најрадије нас, које сте пре неколико дана назвали ботовима, јер за вас су ботови и омаловажавање сваког ко подржава СНС. Водите рачуна о вама, водите рачуна о вама који се приближавате статистичкој грешци. Био сам присутан када се у Осмом сазиву једна посланичка група понашала баш тако. Критика ради голе критике, без икакве идеје. Где је сада? Ван парламента, али нећу водити рачуна о вама. Водићу рачуна о овом процесу који мора да се заврши.

 Какви су ефекти ваших приватизација? Никакви. Говорите о учешћу индустријске производње у БДП. Знате ли, колега Божовићу, колико је учешће индустрије производње у БДП у Румунији? Четрдесет и један проценат. Знате ли колико је у другим земљама у окружењу? Тридесет и шест процената у Чешкој. У Србији 18%.

 Четрдесет и пет хиљада људи полугодишње сте остављали без посла. Какав је приход од приватизације? Где је отишао тај приход од приватизације? Где су те силне ваше инвестиције, а пад у броју радних места? Велика инвестиција је вама продаја Мишковићеве имовине. Толико сте се зближили са њим, да чак и имовину његову својатате и кажете да је то ваша. Толико вам је близак и дан-данас.

 Ово је поступак који мора да се заврши. Ово је идеја Владе Републике Србије за коју ће добити подршку данас на гласању и од народних посланика и СНС и, верујем, осталих партнера у Влади Републике Србије, али ово је идеја за коју смо добили подршку и међународне заједнице зато што је ових 17 компанија, које можда нису до сада продате, а критикујете нас зато што нису продате, али су постављене на своје ноге, али могу да живе, али могу да функционишу, али могу да плаћају и струју и воду, и плате и порезе и доприносе и гас и све оно што остале компаније раде.

 И нисмо им певали успаванку, него смо их терали да раде. И нисмо им певали успаванку речима – ево, донећемо вам паре, ево, даћемо вам новац осталих грађана Србије, ево, отимаћемо од здравог дела привреде, даћемо вама, а ви гласајте за нас. Е, то је била успаванка Демократске странке, то је била успаванка Балше Божовића и тако је трајало годинама и тако је трајало деценијама и док су многи добри возови пролазили и док су пролазиле многе могућности да се ти људи пробуде, да почну да раде, да се модернизују, да нешто ураде од својих компанија.

 Не, певали сте им успаванку, а сада кажете – па зашто нису бољи, зашто нису продати? Коме, шта? Оно што сте отели, као што сте отели у „Алексе Шантићу“, „Малој Босни“, у „Агробачкој“? До сутра бих могао да причам о таквим компанијама и о тим фирмама и о вашим злоупотребама у поступку приватизације.

 Да би нешто критиковали, и ви и ја, морате да изађете пред грађане Републике Србије и да кажете – е, ми смо то урадили боље. Оно због чега имам образа и части да изађем и да кажем – ово је добро, зато што ни ових годину дана нисмо потрошили залудно.

 Зато што је 17 компанија подигнуто на своје ноге. Зато што 1.770 запослених у „Јумку“ имају и своје тржиште и своју производњу, своје рачуне и своје плате и узгред су платили, ето, само 50 и нешто милиона динара за струју. Мало ли је?

 Чиме ви да се похвалите? Тракторима које сте одвезли? Кредитима којима сте их задужили, отели, а онда вратили држави? Од колико фирми у реструктурирању? Нисте били пре неко вече када сам говорио. Нисте имали времена да останете и да саслушате све то. Имали сте паметнија посла, да гланцате те тракторе, или да пребројавате тај новац који сте изнели из фирми у приватизацији.

 У реструктурирање сте увели 234 компаније, господине Божовићу. Знате ли то? Од тих 234 продато је 104. Одлично! Али, нажалост, за 89 је раскинута приватизација. Продали сте 15, а од тих 89, баш као „Алексу Шантића“ и све ове које сте продали том врхунском инвеститору Милету Јерковићу, враћено је назад 75.

 Седамдесет и пет пута Миле Јерковић, 75 пута све оно што сте задужили и отели и у „Алекси Шантићу“ и у „Младом борцу“ и у „Малој Босни“ и у „Граничару“ и у „Агробачки“. И ви сада устаје и кажете – па ви сте неки нови људи, па ви сада имате идеју, па ви се сада бринете, па како ће то да се деси? Па, ви и ваш Бојан Пајтић, који сте критиковали ваш Закон о раду, сада кажете – овај закон о раду није реформски.

 Договорите се једном шта није реформско. Јел' комуницирате, разговарате, јел' имате ви неке страначке органе или можда преко друштвених мрежа комуницирате? Видим да је то модерније сада, да преко друштвених мрежа износите своје памфлете и политичке ставове, како се од деснице постаје левица, па ултралевица. Али добро, то је више ствар за вас.

 Али, да би причали о нечему, да би причали о поступку приватизације, морате да изађете пред грађане Србије и да кажете – извините, да признате сваку грешку, да признате сваки кредит који сте узели, отели и осиромашили. И што је најважније, господине Божовићу, овим грађанима није довољно извињење. Грађанима је потребно да вратите све што сте узели, све до последњег динара што сте узели. Једино тада можемо да седнемо, да будемо партнери и да се договарамо како може и шта може боље. Нисте се квалификовали, господине Божовићу.

 ПРЕДСЕДАВАЈУЋИ: Захваљујем, господине Бабићу.

 Пошто имамо више пријављених, морам само да питам по ком основу су пријаве. Значи, имамо господина Павићевић. Ви сте по Пословнику? (Да) Имамо госпођицу Јерков, по Пословнику такође. Имамо и народног посланика Балшу Божовића. Ви имате право на реплику.

 Реч има народни посланик др Владимир Павићевић. Изволите.

 ВЛАДИМИР ПАВИЋЕВИЋ: Даме и господо народни посланици, поштовани потпредседниче господине Бечићу, поштовани министре Сертићу и поштована гошћо и гости претпостављам из Министарства, повређен је, господине Бечићу, малопре члан 107. став 1. нашег Пословника Народне скупштине, у којем се регулише питање достојанства Народне скупштине.

 Ваша је обавеза била, господине Бечићу, да упозорите господина Бабића да грешке које он прави, не служећи се на примерени начин српским језиком, не приписује свим грађанима краја из којег он долази, јер је господин Бабић овде малопре признао да је погрешио…

 ПРЕДСЕДАВАЈУЋИ: Господине Павићевићу, ја вас молим да не користите пријаву по Пословнику за реплику.

 ВЛАДИМИР ПАВИЋЕВИЋ: Достојанство Народне скупштине, господине Бечићу…

 ПРЕДСЕДАВАЈУЋИ: Захваљујем, разумео сам и сматрам да није прекршен Пословник. У дану за гласање …

 ВЛАДИМИР ПАВИЋЕВИЋ: Нисам довршио, имам још једну реченицу.

 ПРЕДСЕДАВАЈУЋИ: Нећу вам дозволити да ово користите као реплику.

 ВЛАДИМИР ПАВИЋЕВИЋ: Неопходно је.

 ПРЕДСЕДАВАЈУЋИ: Па није неопходно ако користите као реплику пријаву по Пословнику.

 ВЛАДИМИР ПАВИЋЕВИЋ: Али, не реплицирам господину Бабићу.

 ПРЕДСЕДАВАЈУЋИ: Реплицирате.

 ВЛАДИМИР ПАВИЋЕВИЋ: Не, ја вама говорим, господине Бечићу.

 ПРЕДСЕДАВАЈУЋИ: Мени можете да кажете.

 ВЛАДИМИР ПАВИЋЕВИЋ: Ваша је обавеза била да када господин Бабић каже да се у његовом крају… (Искључен микрофон.)

 ПРЕДСЕДАВАЈУЋИ: Разумео сам да је била моја обавеза, захваљујем. Сматрам да не могу да исправљам говоре посланика и излагања посланика. Да ли желите да се Скупштина изјасни у дану за гласање?

 (Владимир Павићевић: Увреда достојанства.)

 То ће одлучити народни посланици у дану за гласање. Захваљујем.

 Реч има народна посланица мр Александра Јерков. Изволите.

 АЛЕКСАНДРА ЈЕРКОВ: Захваљујем, господине Бечићу. Сматрам да сте прекршили члан 104. Пословника који дефинише колико дуго траје реплика. Ви сте господину Бабићу, под изговором да …

 ПРЕДСЕДАВАЈУЋИ: Госпођице Јерков, обавештење, господин Бабић управо није хтео да искористи право на реплику, јавио се по дневном реду, по амандману који су на члан 1. заједно поднели народни посланици Балша Божовић и Горан Ћирић и говорио је по том амандману.

 АЛЕКСАНДРА ЈЕРКОВ: Ви заиста сматрате да је господин Бабић говорио о том амандману? Сада је то моје питање вама.

 ПРЕДСЕДАВАЈУЋИ: Да ли желите да се Скупштина изјасни у дану за гласање?

 АЛЕКСАНДРА ЈЕРКОВ: Да ли могу да образложим у чему се састоји повреда Пословника?

 ПРЕДСЕДАВАЈУЋИ: О томе ће одлучити народни посланици, о томе да ли је господин Бабић говорио о амандману. Захваљујем.

 Реч има народни посланик Балша Божовић, реплика два минута. Изволите.

 БАЛША БОЖОВИЋ: Захваљујем, господине Бечићу. Поносан сам на све у чему сам учествовао када је у питању Град Београд и у свим резултатима које је Демократска странка у Београду направила, и када су у питању три моста, и болнице, и вртићи, и булевари, и школе, и када су у питању паркови, и када је у питању 13. пензија за најугроженије пензионере, док су данас те пензије смањене, док су данас плате просветних радника, полицајаца и здравствених радника смањене.

 Поносим се резултатима из простог разлога што Београд није био задужен за време Демократске странке колико је данас. То је нешто чудно, пошто сте рекли да је презадужен, а ви сте га задужили још, односно ваш градоначелник. Не мислим да су у последњих годину, годину и по или две дана, колико Град Београд воде господа из Српске напредне странке, довољни резултати то што се пљескавице продају на Тргу Републике, то што је највећа јелка у историји Београда била инсталирана за Нову годину, то што се отворио семафор, пешачки прелаз, надстрешница за бицикле, што Војводе Степе нисте у стању да завршите, а то су наши пројекти које смо вам оставили у аманет.

 Да не помињем срамотну обнову Обреновца и да не понављам ништа о „Београду на води“, то сам вам рекао када је вас 400 слушало предавање које смо вам држали у Скупштини.

 Када је у питању крађа, крало се 90-тих година, крало се и за време Владе Војислава Коштунице и за време Бориса Тадића. То је незапамћено, али и оно што је за време вас, господине Бабићу, не кажем да крадете ви, само кажем да су наши лопови данас код вас. Они су данас у вашим редовима, господине Бабићу. Зато вас позивам да све оне који су крали у последњих (Председавајући: Време!)... завршавам, још једну реченицу... десет или двадесет година приведете правди. Зачудили бисте се колико их је данас у вашим редовима. Захваљујем.

 ПРЕДСЕДАВАЈУЋИ: Захваљујем, господине Божовићу. Реч има шеф посланичке групе Српске напредне странке, реплика. Помињање вашег презимена. Изволите.

 ЗОРАН БАБИЋ: Признајем да смо вам покварили пројекат Војводе Степе. Признајем, али знате како? Покварили смо вам провизије. Е, тако што смо вам покварили провизије које сте планирали да поново, по принципу и по угледу на реконструкцију Булевара краља Александра, заврше у вашим џеповима. Војводе Степе се реновира по мањим ценама, мање за вашу провизију.

 Хоћете ли да говоримо о тим изванредним успесима, где је за 22%, не за 22, него 22% дефицит буџета Града Београда? У историји ниједан град, ниједна општина, ниједна месна заједница се није толико задужила. А за шта? За реновирање Булевара краља Александра који је преплаћен шест милиона. Где вам је градски менаџер? У редовима СНС-а или у затвору? А није у затвору? Извините. Да ли се води судски спор?

 Како се то од возача долази до градског менаџера? Како се то од градског превоза долази до, за четири године, и гле, у те четири године, та реконструкција булевара, долази до најновијег BMW X5? То је Белић, то је Белић. То је тај човек кога сте подржавали, господине Божовићу. То је тај рецепт. Хоћете ли да отварамо остале марифетлуке које сте правили у оквиру Града Београда? Неће вам бити добро. Али, не желим од ове сале да направим судницу.

 (Председавајући: Време.)

 То је за правосудне органе у које СНС има пуно поверење.

 ПРЕДСЕДАВАЈУЋИ: Захваљујем, господине Бабићу. Реч има народни посланик Зоран Јозић. Изволите, господине Јозићу. Пријавите се поново.

 ЗОРАН ЈОЗИЋ: Захваљујем, председавајући. Поштовани министре са гостима, даме и господо народни посланици, ја ћу неколико речи о амандману, мада видим да је подносилац амандмана брзо изашао из сале, али свеједно, и због грађана и због народних посланика који се налазе у овој скупштини данас.

 Нећу подржати амандман, наравно да неће ни моје колеге, а ја пре свега из разлога што немам поверења. Немам поверења ни у ове ни у оне.

 ПРЕДСЕДАВАЈУЋИ: Морате поново, искључили сте тон. Морате поново да се пријавите. Изволите.

 ЗОРАН ЈОЗИЋ: Захваљујем. Кажем, нећу подржати овај амандман, из разлога само што немам поверења нити у њега, нити у ове наредне, а из разлога што је подносилац неко ко је имао озбиљну улогу у бившем режиму у време док су рађене све оне озбиљне приватизације, односно време које је требало да уреди и уради нешто ваљано у Србији по том питању.

 Ради се о томе што је код 2.381 предузећа које је приватизовано после 2002. године три четвртине запослених остало без посла, затим, 65% друштвених предузећа је угашено. Молим вас, наши еминентни и светски стручњаци су рекли да је Србија мање штете претрпела од бомбардовања него од такве приватизације која је следила после 2002. године.

 Долазимо до тренутка када, прижељкујући неке парламентарне ванредне изборе, што је баби мило то јој се свакако и снило, па подносилац амандмана говори како ћемо после парламентарних избора ми отпустити 25 хиљада радника. Мислим да гледа у огледало и сећа се речи господина Бориса Тадића који је 2008. године у предизборној кампањи говорио о неких 500 хиљада нових радних места за грађане Србије, а дошли смо за четири године до тога да смо изгубили неколико стотина хиљада радних места. Претпостављам да је подносилац амандмана, сећајући се тог времена, алудирао мало на ово садашње стање и покушавајући да то пребаци као бумеранг, да пребаци на терет СНС.

 Ја ћу подржати некад вероватно амандман подносиоца када буде дошао и у Блаце, одакле долазим, када буде објаснио, стао пред неколико хиљада радника који су остали без посла, посебно у време приватизације и у време режима коме је он припадао, када буде стао пред њих и када буде дао један пример позитивне приватизације у Блацу. Хвала вам.

 ПРЕДСЕДАВАЈУЋИ: Захваљујем, господине Јозић. Реч има народни посланик др Марко Атлагић.

 МАРКО АТЛАГИЋ: Поштовани председавајући, господине министре са сарадницима, поштоване даме и господо, ево, овај процес приватизације, како сам рекао пре два дана, он је почео у источноевропским земљама на време и процес је успешно завршен. Једино процес приватизације није на време завршен у нашој држави Републици Србији. Због чега? Због тога што су бивше владе бившег режима црпеле управо из тих фирми средства за своје лично богаћење.

 Нећу да нашироко говорим због чега се управо овим амандманом подносиоци амандмана и бивша власт супротстављају процесу приватизације, али дозволите ипак да кажем да су приватизацијом, да кажем, пљачкашком, уништене све творнице и привредни субјекти од Стефана Немање до 1990. године, које су вековима грађене. Није тачно да је 400 хиљада радника отишло на улицу, него 700 хиљада од 1995. до 2012. године.

 Оно што је најболније, бивши режим уништио је банке приватизацијом, као окосницу стубова економског развоја и привредног развоја наше земље. Четири банке које су најбоље стајале у нашој земљи су уништене, а реализатор тога је био управо члан Народне странке, који је био посланик до јуче па је побегао, Божидар Ђелић.

 Зашто се нико од господе из ДС не огради од Божидара Ђелића? Ево, ја их позивам данас. Оградите се, господо, од њега. Оградите се од 11 милиона оних евра које је сам признао да има за три-четири године. Зашто се не оградите од тога?

 Исто тако, приватизацијом сте предали, да не кажем уништили, шећеране. Па ваш је директор странке то учинио. Зашто се од њега не оградите данас? Ево, позивам вас, нек неко бар устане, нек каже – ограђујемо се од тога итд.

 Надаље, извините, али уништили сте школство. Ваш је министар реформу такозвану школства увео, накарадну реформу школства. Приватизацијом универзитета, уништили сте универзитете.

 (Председавајући: Молим вас, господине Атлагићу, вратите се на амандман само. Морате говорити о амандману.)

 Да, говорим о приватизацији. Дозволите сад, на крају, ево, амандман овај иде у прилог да се оставе привредни субјекти да остану још у друштвеном власништву, јер како разумети када човек који је на листи ДС, а седи данас овде међу нама, прекјуче, хајде да кажем, има 15 дана, на Н телевизији каже да Железару, веровали или не, није требало опоравити, него раднике послати кући и затворити Железару. Е, тако сте, господо, радили десет година, приватизацију тако доводили.

 ПРЕДСЕДАВАЈУЋИ: Господине Атлагићу, морам вас прекинути, не говорите о амандману. Захваљујем се. Реч има народни посланик шеф посланичке групе ДС Борислав Стефановић.

 БОРИСЛАВ СТЕФАНОВИЋ: Добро. Господине председавајући, сазнали смо неке нове ствари. Демократска странке је крива за уништење привредних субјеката од Стефана Немања, вероватно пчелињака и погона за израду свећа и воска.

 Али, морам да додам неколико ствари. Прво, човек који је приватизовао банке се зове Млађан Динкић, човек у вашем Комитету за сарадњу са Уједињеним Арапским Емиратима. Шеф тендерске комисије за приватизацију се зове Синиша Мали, из тог периода. Можемо и даље.

 Кажете – од 1995. године. Године 1998, први министар за приватизацију је Јоргованка Табаковић. Онда можемо још даље. Људи које сте ви примили у Владу су спровели приватизацију. Господин Ђелић фигурира као човек који ће вам бити саветник за приватизацију „Телекома“ итд.

 Врло незгодна ствар. Ви се одричете тих људи, а премијер не. Морате међусобно да се договорите. То је оно што вас стално молим. Шећеране, господин Костић је апсолутно у свему уз Владу Србије, увек на местима где треба да се слика, да се отвори нешто ново, апсолутно. Клуб привредника, апсолутно уз Владу Србије. Распитајте се мало.

 Што нама пребацујете ваше пријатеље? Сада вам нису добри? Изгледа да Влади Србије јесу добри. То је потпуно нејасно. Највећи апсурд од свега је, цитирам вас, колега, приватизовали сте универзитет. Само нам објасните, ако можете, ево, сада ја од вас тражим да се ви изјасните, како се то приватизовао универзитет у Србији? Ви сте ту нешто побркали. Има приватних универзитета у Србији и то је члановима ваше странке и те како познато. О томе нећу да говорим. (Председавајући: Време.) Хвала.

 ПРЕДСЕДАВАЈУЋИ: Захваљујем, господине Стефановићу.

 На члан 2. амандман су заједно поднели народни посланици Зоран Бабић и др Александра Томић. Влада и Одбор за привреду, регионални развој, трговину, туризам и енергетику су прихватили амандман, а Одбор за уставна питања и законодавство сматра да је амандман у складу са Уставом и правним системом Републике Србије, па констатујем да је амандман постао саставни део Предлога закона. Да ли неко жели реч? (Не.) Захваљујем.

 На члан 2. амандман су заједно поднели народни посланици Балша Божовић и Горан Ћирић. Да ли неко жели реч? (Не.) Захваљујем.

 На члан 2. амандман су у истоветном тексту поднели народни посланик Владимир Павићевић и народни посланик Зоран Живковић. Да ли неко жели реч? (Не.) Захваљујем.

 Сада у овом тренутку сте се јавили, господине Живковићу, погледао сам, али у реду, нема проблема. Реч има народни посланик Зоран Живковић. Изволите.

 ЗОРАН ЖИВКОВИЋ: Амандманом на овај члан наша жеља је била да не дозволимо да се продужи рок за приватизацију такозваних стратешких предузећа, њих 17 ако добро пратим, а да остане заштита предузећа која су на територији Косова и Метохије или имају део имовине на Косову и Метохији. То су две различите ситуације.

 Једно је питање предузећа на Косову и Метохију, пре свега, зато што нити Влада Србије нити актуелно министарство, нити Агенција за приватизацију може да утиче на приватизацију тих предузећа, нити је логично да се било ко јави српској Агенцији за приватизацију и морамо да будемо свесни те реалности без обзира колико она није добра по нас као државу.

 Међутим, овај захтев или идеја Владе да се продужи заштита стратешких предузећа на још шест месеци је са више страна бесмислена. Прво, сама процена тога шта су стратешка предузећа у Србији? На основу чега се то мери? На основу броја радника, па има и већих предузећа која су отишла у стечај или ће отићи. На основу утицаја на економски систем Србије, па они утичу негативно сви на економски систем Србије.

 Према томе, то је свих ових 500 предузећа која нису приватизована после десет година од почетка приватизације или мало више 12, наравно да утичу негативно, да не плаћају порезе, да не плаћају доприносе, да не плаћају своје обавезе према комерцијалним повериоцима, да не исплаћују плате, да ретко уплаћују доприносе. Све су то проблеми.

 У начелној расправи, говорићу још пет минута, говорио сам о томе да је ово врло добра тема приватизација за демагогију, за подметање, за ударање по цеваницама, али то неће да промени судбину српске привреде. Свако од нас може да прозива некога са мање или више основа и то нас неће одвести никуда.

 Учествовао сам у креирању модела приватизације, мислим да је то најбољи модел приватизације. Наравно, негативном селекцијом не постоји добар модел приватизације, него постоји само најмање лош и ово је најмање лош модел приватизације и то је оцена свих стручњака из свих релевантних светских и домаћих институција, а доказ томе да ниједна власт није променила тај модел, него је само тај модел шминкан мање или више у ових 12, 13 година колико се примењује.

 С друге стране, он је у почетку давао добре резултате. Тачно је да је тада била приватизација и најбољих предузећа, то је потпуно тачно. Али, тачно је и да је тај процес требало по првом закону да се заврши у року од четири године и тиме је требало да се спречи све оно што може негативно да се појави из развлачења процеса.

 Зашто је он развучен? Зашто се ишло овако далеко? Ту апсолутно нема оправдања никаквог. Ја сам рекао три фазе, 2001. и 2003. година, гледајте статистику, гледајте било шта око тога, тада је закон примењиван како треба. Од 2004. до 2009. године, рекао сам - прљаво са разних страна.

 Тешко да било ко, ко је тада учествовао у том процесу, било у Агенцији, било у министарству, било у Влади, било по локалним самоуправама, тешко може да онако се закуне у неког драгог да је ту све било чисто. Напротив, и тачно, не да је било 24 приватизације које су биле криминалне, било је 224. Међу ове 24 које се помињу, ту има пуно грешака, има бар три које нису приватизације уопште, али да не улазим сада у те детаље, то је општепозната ствар.

 И, постоји трећа фаза, трећа фаза је у задњих шест година, а то је хибернација и шибицарење. Значи, ту практично није било никаквог процеса приватизације без образложења и за то су одговорне власти које су у последњих шест година држале власт у овој држави. Ту имамо више учесника у тој власти. Драматична промена 2012. године са позиције власти није променила ништа у тој области. Ево, три године ништа се није променило осим закона који је нашминкан пре годину дана, очигледно недовољно добро да би могло са тим да се заврши.

 Овде је амандман који смо дали одбијен из разлога који тешко може да се прихвати као оправдан. Где каже да се не прихвата јер решење предложено у Предлогу закона је оправдано из разлога успешног решавања судбине субјеката приватизације за које постоје услови за продају и ту се наводи да има 25.000 радника који тамо раде и да би њихов одлазак у стечај тих предузећа довео до великог поремећаја, да би дошло до социјалних проблема и проблема у привредном животу.

 А ко гарантује да за ових шест месеци продужетка ће та предузећа бити решена на адекватан начин? Да ли неко своју судбину може да веже, политичку или не знам какву, па да каже, дајте нам још шест месеци и ми ћемо решити проблем ових 17 предузећа.

 Друго, откуд ви знате да ту има 25.000 радника, јер која су предузећа стратешка, Влада ће да одлучи када се усвоји закон. То значи да ту нешто није у реду или сте ви већ одредили која су то предузећа, а онда се поставља моје питање – како ту може да буде предузеће које има проблем, рецимо ПКБ? То је могло да се приватизује одмах, а може и сада.

 Питање је и који је стратешки значај Фабрике мазива Крушевац и уз све поштовање традиције, улоге, места људи који данас раде, какве везе има политика са стратешким значајем за државу Србију, а да не говорим о томе да је ту и ФАП за који се пет-шест пута причало да је решен и да је ту још пар предузећа која су наводно решена.

 Што сад тражите још шест месеци? Значи, за шест месеци до краја ове године, сасвим је довољно времена да се заврши са судбином, ја се надам, повољном судбином свих 500 предузећа, а посебно тих 17. Хвала.

 ПРЕДСЕДНИК: Захваљујем, господине Живковићу. Реч има министар господин Сертић.

 ЖЕЉКО СЕРТИЋ: Ако сам вас добро разумео, ваш предлог би био да у ствари до Нове године орочимо тај процес, а не на годину дана. Ми смо ипак мишљења да нам треба више за поједина предузећа, нека ћемо заиста урадити у том периоду, јер је нама у интересу када бисмо могли све у току лета да већ завршимо.

 Само ћу дати један пример зашто смо нека предузећа издвојили и зашто су нам важна. Управо сте споменули ФАП. Ми смо са ФАП-ом објавили процес пре месец дана, али припрема документације за закључење уговора, за завршетак процеса приватизације, а процес приватизације траје од момента прикупљања, па објаве позива, па самих рокова који су предвиђени законом када, као што се Сису појавио, прошао те контролне механизме унутар институција које то раде. Након тога имате један период уговарања. Док год се не закључи уговор, то предузеће је отворено.

 Дакле, потребно нам је буквално, а може да се деси да, не знам, 5. јуна или 15. јуна или било ког дана у неком кратком периоду ми тај процес завршимо, али 31. када вам падне заставица, може правно да се делује. Тако да за нека предузећа су у питању можда дани, а споменули сте такође и ПКБ. Да, ПКБ није могао да буде закључен процес доношења промена унутар катастра и ви знате колико то траје и колико са тим имамо проблема, не само у ПКБ него и у ситуацијама грађевинске индустрије.

 У том процесу учествује и Светска банка и ЕУ и покушавамо на све могуће начине да тај процес убрзамо и да га учинимо максимално бољим, јер он јесте услов нашег опоравка и уопште сређивања стања.

 Тако да врло су практични разлози за то и хвала вам на вашим идејама и уопште опсервацији везано за приватизацију колико траје и на који начин је вођена, шта се дешавало. Јасно је да је ситуација компликована и тешка. Јасно је да смо одлучни у овом процесу. Важно нам је да одређен број предузећа заштитимо. Било је размишљања да ли да исто то радимо до 31. децембра, али наш предлог је био, ако се сећате, а то је било и у медијима, пред ММФ изашли смо са захтевом да то буде чак две године. Међутим, на крају је направљен договор да то буде на годину дана.

 ПРЕДСЕДАВАЈУЋИ: Захваљујем. Стварно мислите да имате право на реплику, господине Живковићу? Изволите.

 ЗОРАН ЖИВКОВИЋ: Хвала на одговору, али он није целовит.

 Дали сте пример „ФАП-а“ и „Сису“, о томе се прича већ више од годину дана. Ако се ограничи рок од шест месеци, онда ће то бити интерес и државе Србије и Агенције, али и партнера, односно те финске компаније, да се што пре заврше преговори, јер ако истекне рок онда и они неће моћи да то приватизују на исти начин као што би хтели. Значи, ако је искрена намера обе стране, шест месеци је довољно за много веће ствари, да се направи мир са неком државом са којом сте у рату, а камоли да приватизујете једно предузеће.

 Нисам добио одговор зашто су неке фирме стављене на листу стратешких што објективно не можете да то објасните, чак и Влада је морала да направи критеријуме за то шта је стратешко у Србији, па да онда кроз ту матрицу видимо које фирме одговарају томе, а које не одговарају.

 Моје питање исто, шта ће бити кроз шест месеци? Дођемо следеће године, ви или неки други министар, нека друга власт, или свеједно, други састав парламента, или исти, сви на својим местима где седимо сада, о чему ћемо онда да причамо? Ко је онда крив?

 Зашто смо изгубили још шест месеци? Шта је са сигурношћу повериоца, комерцијалних, са државом? Ко финансира пословање тих фирми? Ко финансира њихове трошкове?

 Ко финансира њихове плате? Буџет, не Влада Србије. Никада Влада не финансира ништа, него буџет и у моје време нисам ја финансирао, као председник Владе, него буџет, грађани Србије.

 Мислим да је окончање процеса приватизације врло важно и наравно уз сазнање да стечај није крај живота, него да је стечај шанса за нови почетак. Хвала.

 ПРЕДСЕДАВАЈУЋИ: Захваљујем, господине Живковићу. Господине Бабићу, основ, само, јављања? По амандману, онда морамо да сачекамо да говори господин Павићевић, јер је он подносилац амандмана. Реч има народни посланик др Владимир Павићевић. Изволите.

 ВЛАДИМИР ПАВИЋЕВИЋ: Даме и господо народни посланици, поштовани потпредседниче господине Бечићу, поштовани министре Сертићу и уважени гости из Министарства, сматрам да овако треба да изгледа расправа у нашој Народној скупштини, као што тече ова расправа о амандману на члан 2. који смо у истоветном тексту поднели народни посланик Зоран Живковић и ја.

 Поднесе се амандман, образложење врло јасно, следи једну логику, следи једну филозофију, један систем идеја, министар одговара бранећи, врло прецизно и јасно, ја мислим, свој став, сударају се два различита приступа и сада у једном дијалогу, као што је ред у Народној скупштини и грађани слушају која је то аргументација за један приступ, која је аргументација за други приступ и цене који је бољи приступ од та два.

 Страшно уживам у таквој врсти расправе у овој Народној скупштини и овде морам сада и једну честитку господину Сертићу, што на такав начин учествује у нашој расправи.

 Морам овде и да подсетим поводом овог амандмана да смо ми пре два дана, такође у начелној расправи, саопштили своје примедбе.

 Тада смо саопштили господину Сертићу и гостима из Министарства да је народни посланик Зоран Живковић поднео седам амандмана на ова два предлога закона о изменама и допунама Закона о приватизацији и о изменама и допунама Закона о стандардизацији, да сам и ја поднео седам амандмана и данас имам задовољство да обавестим и народне посланике овде, пре свега господину Бечићу, СНС, да су од ових седам поднесених прихваћена два наша амандмана и морам овде да подсетим народне посланике да је за народног посланика увек то једно велико задовољство, јер сматрамо да смо тиме утицали на побољшање једног текста који ће садржински да важи за све грађане у нашој Републици.

 Не само то, него да подсетим и народне посланике, СНС пре свега, да смо се ми посланици НС учврстили за сада на шест процената прихваћених амандмана. Господине Сертићу, ви можда не знате, ми аутоматски то правимо аналогију са подршком у бирачком телу.

 На пример, ако замислимо да ће да буду избори парламентарни, ванредни неки, до краја године или почетком следеће, сада смо на 6%, али господине Сертићу, да вам кажем, наш циљ је 20%, како прихваћених амандмана овде, тако и подршке на парламентарним изборима, кад год да буду организовани, поштована господо.

 Имам овде још две ствари да напоменем у врло позитивном смислу. Једно је, ја мислим, већ сам рекао да је добро што расправа тече овако.

 Друга ствар, образложења која су нама прослеђена овде, упркос томе што ми нисмо сагласни са садржином образложења, ипак су јасна и прецизна.

 Морам овде поштованој господи да кажем и то вреди честитке, јер ми овде имамо посла са неким министрима, поштована господо, као што су министарка Удовички, или министар Селаковић, који нама, господине Сертићу, на наше врло добро образложење амандмана само одговоре, па не прихвата се, на пример зато што они сматрају да је њихов предлог целисходнији и сврсисходнији и примеренији, без образложења.

 Ви сте овде образложили, ми то страшно ценимо и кажемо, нисмо сагласни са таквим приступом, али ценимо овај приступ у смислу образлагања.

 Шта је проблем око неприхватања овог амандман, поштована господо и господине Сертићу? Овај амандман тиче се једног члана који се између осталих ствари тиче и неких рокова, који су једном дати и сада се, колико сам ја разумео, ти рокови померају. Господин Живковић је о томе говорио овде.

 Ви сте нама у образложењу за неприхватање амандмана саопштили – „амандман се не прихвата, јер је решење предложено у Предлогу закона“, који сте ви послали овде оправдано из разлога успешног решавања судбине субјеката приватизације за које постоје услови за продају.

 Дакле, ви оправданост продужења везујете за једну врсту оптимизма који негујете поводом могућности да се реше ови случајеви субјеката приватизације који нису решени.

 Али, ја онда господине Сертићу, примећујем ту једну врсту неконзистентности, јер сам ја пре два дана, овде у расправи вас питао, да ли велики број промена једног закона, прво промена старог закона, па усвајање новог закона, па данас мењање новог закона, да ли је то позитивни или негативни сигнал за неког, ако би инвестирао или купио неки од ових субјеката приватизације?

 Ви сте рекли овако, сад ћу да вам кажем, ви сте рекли - „не постоји данас ниједна консултантска кућа и ниједна компанија из света или Европе која је дошла, а да не подржава мере Владе Србије на путу опоравка и рада“.

 Ви, дакле, саопштавате да ове честе промене не ометају, не спречавају, нису препрека, али ја овде имам стенограм, господине Сертићу, пошто морамо да проверавамо, шта, ко, када каже, којим поводом.

 Онда одмах ви после саопштавате другу реченицу, а у тој реченици кажете, за шест последњих година, дакле од 2009. године до данас, то су ваше речи, ниједна приватизација није обављена.

 То значи, ни у овој претходној години. Онда ја ту изјаву сударам са оном претходном изјавом којом ви тврдите сви услови за приватизацију успешну су ту, нема ниједне консултантске куће која би могла да каже нешто против.

 Дакле, имамо једну врсту неконзистентности и онда ја, господине Сертићу, шта примећујем? Онда уносим ту врсту неконзистентности и у ваш оптимизам, који исијава из образложења и сударам то. Нарочито са једним искуством које сам имао. Овде су господа спомињала извесне примере разговора са приватницима, са привредницима из Србије.

 Па, ја сам скоро био у ивањичком крају, претходно сам, ево господин Бабић је поменуо на пример Бач, претходно сам био у Бачу. Знате ли ви колико су приватници, привредници из тих крајева огорчени, љути, због тога што нема одговарајућих услова за њихове мале послове.

 Ја сам у Ивањици тамо седео у једном газдинству Зарића, па ниједне позитивне речи није било, ништа афирмативно у смислу могућности да се они приватно баве својим послом.

 У Бачу, који је помињао господин Бабић, па струју не могу да ураде у једном насељу „Економија 3“, не зна се ко ће да плати, не зна се ко ће, стуб чији је, који је, и онда им се искључује струје.

 Господине Сертићу, овај оптимизам не одговара ономе што су чињенице и зато ми сматрамо, господине Сетићу, да продужавање рокова неће ништа да донесе, него одмах овде да се суочимо и да завршимо ту ствар. То је наша идеја била. Хвала.

 ПРЕДСЕДАВАЈУЋИ: Захваљујем. Реч има министар Жељко Сертић. Изволите.

 ЖЕЉКО СЕРТИЋ: Две ствари бих вам одговорио. Једна је по питању закона о којима смо коментарисали пре два дана. Ја сам поборник да сваку иницијативу која иде у циљу решавања проблема мењамо кроз законска правила, подзаконска акта или било који други институционални оквир, уколико ће нам он донети ефикасност и бољитак у наредном периоду.

 Дакле, немам проблем са тим да се закони често мењају, ако су усмерени ка побољшавању привредног амбијента. А то, опет, са друге стране, цене управо те куће које се баве консултантским услугама, то цене страни инвеститори и то је важно за јако велики део наших домаћих привредника који раде.

 Ту бих онда везао ову другу тему коју сте рекли, а то је – подршка привредницима, подршка сектору малих и средњих предузећа, у највећем делу. Јако је важно управо зато да овај процес завршимо и ту се, колико сам разумео, потпуно слажемо, да омогућимо не само средства из буџета која су се до сада издвајала за ова предузећа, да их усмеримо ка развојним програмима, него да општи амбијент пословања у Србији барем буде решен за то да никада више не може нико да нам дође и каже – ви овде имате велики број предузећа која су нефункционална, која не раде добро.

 То нема везе са тим да ли су она у државном власништву или нису. Ево, управо је господин Карић дао информацију, а то доста грађана зна, да је „Теленор“ у власништву норвешке државе, односно њихових фондова. Али, суштинска ствар је у томе да морамо да обезбедимо функционалност и одрживост свих предузећа.

 Дао бих један податак. Наиме, од 526 предузећа, за само 17 тражимо рок до годину дана. То говори у прилог томе да је овај процес завршен. У том делу смо имали и различита мишљења ваших колега, који сматрају да треба да буде заштићен већи број предузећа. Нећу улазити у то.

 Постоје оправдања и за једно и за друго. Ми смо сматрали да је ово избалансирани број. За свако предузеће ће бити, када Влада донесе одлуку, јасан опис сваког предузећа зашто се налази на том списку. Хвала.

 ПРЕДСЕДАВАЈУЋИ: Захваљујем. Реч има шеф посланичке групе СНС, народни посланик Зоран Бабић. Да ли желите реплику или говорите по амандману? (Зоран Бабић: Говорим по амандману.) По амандману. Изволите.

 ЗОРАН БАБИЋ: Данас је 27. мај и мислим да је ово добар дан за парламентаризам, ако овај дан и овакву врсту дебате узмемо за пример и наставимо на тај начин да комуницирамо, са поштовањем и према представницима Владе Републике Србије, али и са међусобним пословањем. Данас је дан када, ко би рекао, али ћу се данас сложити с једним делом излагања и предлагача амандмана, у једном делу. Слажем се и волео бих да тај однос прихваћених амандмана буде и однос и резултат који ћемо направити на изборима.

 Али, исто тако, подсетићу мог уваженог колегу да смо, ево, за овај предлог закона, моја уважена колегиница, госпођа Александра Томић и ја предложили четири амандмана и сва четири су прихваћена. То је 100%. Знам да је то нереално, али, нека буде две трећине од тога па ћемо и госпођа Томић и ја, али и Српска напредна странка, бити веома задовољни.

 Ценим када народни посланици обилазе Србију, ценим када се разговара и са грађанима и са привредницима. Тако нешто је неопходно. Али, у тим разговорима смо учествовали у једном тренутку и предлагач амандмана и ја, па нисмо баш чули тако катастрофалне ствари.

 Наравно, има пуно незадовољства. Наравно и да ту има пуно места и простора за боље и више, али има помака. Тај помак се показује у повећању производње, који смо могли да видимо у компанијама и у добрим фирмама у Тополи, слично је и у Аранђеловцу, слично је и у Крагујевцу. Наравно да је сваки тај састанак и један добар задатак који добијамо и од привредника и од грађана шта и како може боље.

 Нисмо уљуљкани у томе да је све идеално, да је све перфектно. Волео бих да је тако. Али, после година и деценија девастирања и једног неискреног односа и према привреди и према грађанима и према држави, мислим да је потребно можда чак и толико да би дошли до оног доброг, да би дошли до идеалног и оног где ће већина бити задовољна.

 Захвалио бих се и другом предлагачу амандмана, господину Живковићу, без жеље да га изазовем на реплику, зато што је говорио искрено о неким временима која су иза нас, и о Закону о приватизацији из 2001. године, који је био орочен на четири године, и о свим недаћама. Не дај боже ниједној држави, ни нашој никада више, а ниједној другој, да се догоди оно што се догодило нама у том периоду и што је дефинитивно неке процесе успорило и затворило. Нажалост, таквим поступцима је имиџ наше државе био на јако малом нивоу. Све су то ствари које су разумљиве и прихватљиве.

 Истина је и да је пропуштена прилика у оном периоду након свега тога, када је дозвољено да по домино ефекту једна фирма буде гарант за ону следећу коју приватизујеш, па та за ону следећу, па за следећу, а онда када је пала прва приватизација, истим тим домино ефектом су пале и све остале. То је био период када није било светске економске кризе, када је наша држава имала шта и имала коме да прода.

 Не могу да се сагласим са оним квалификацијама које су непотребне, нарочито око шибицарења и тако тих ствари. Не могу да се сложим са тим стварима, зато што мислим да су ипак део неког уличног фолклора и где нико за ових годину дана Владе Александра Вучића, али и од 2012. године, нико није могао да упре прст ни у једног министра, ни у једног званичника Владе, ни Српске напредне странке, да је урадио нешто лоше, да је отео, да је узео, да је однео кући, да је задужио, као што смо видели да је било таквих примера.

 Мислим да је овај амандман неприхватљив зато што га само законско решење подразумева, зато што ми не говоримо о години дана и закон не говори о години дана закуцано, па ћемо данас, 27. маја, када ћемо усвојити овај закон, па ћемо се следећи пут видети 27. маја 2016. године. Не. Овде се јасно говори о периоду до године дана, што подразумева и оних шест месеци.

 Оно о чему смо могли да причамо, а нажалост нисмо искористили ту прилику, када су такви амандмани могли да се предложе, а то је да видимо та пролазна времена. Оно што могу сада, онако, као једну врсту компромиса и договора, да позовем господина Сертића, а биће још много закона и предлога закона са којима ће долазити у Народну скупштину, да нас у тих годину дана обавештава како иде тај поступак.

 Оно што је веома битно и где бих се сложио са предлагачем амандмана, не даје Влада новац, то је новац из јавних финансија, из средстава свих грађана Републике Србије, Влада је та која је као скретничар, упућује где је тај новац најнеопходнији. Најважнија ствар за наше јавне финансије, најважнија ствар и за остатак привреде је тај што тих 17 компанија живе саме.

 Сада када би се очистиле од оних дуговања за која нису одговорне, која су настала у неком периоду раније, да ли је то неко радио по праву или није радио по праву, нека ради неко други, нека истражује ко треба да истражује. Ако је неко крив, нека иде у затвор, нека му се суди, али у овом тренутку на овај начин, данас, 27. маја, тих 17 компанија ради и функционише а да не гледа ка Београду, а да не гледа ка Влади Републике Србије, а да не гледа по томе да ли некога познаје и да ли може негде да излобира да добије тај новац. Те компаније сада плаћају плате, плаћају порезе и доприносе, плаћају воду, плаћају струју, плаћају гас, плаћају све оне обавезе које проистичу из пословања као и све друге компаније. Ничим оне нису награђене.

 То је добро за јавне финансије, то је добро и за остатак привреде, јер је лоше радити у једном систему и у једном друштву где је неко повлашћен, а неко није. Неко има бенефиције, неко нема бенефиције.

 Ових 17 компанија функционишу и раде саме по себи и то им дају шансу да могу у периоду до годину дана, а то је и шест месеци и три месеца и три дана или седам месеци, али најважније је да се уради на један транспарентан начин, да се уради на поштен начин, да се уради, што је можда и најважније, на одржив начин.

 Због тога мислим да је овај амандман и саставни део закона, а у име посланичке групе СНС ћу позвати господина Сертића да нам периодично даје извештаје шта је урађено у тих 17 компанија и где је посао завршен. То је подстрек за оне друге који нису тај посао завршили. То је знак и за запослене у тим фирмама да морају мало брже да функционишу и да се пробуде. Мислим да је то добар начин у једном парламентарном дијалогу.

 У сваком случају, мислим да је овај амандман добронамеран, али за СНС неприхватљив, јер мислим да је предлагач закона већ ту могућност и предвидео.

 ПРЕДСЕДАВАЈУЋИ: Захваљујем.

 (Зоран Живковић: Реплика.)

 Господине Живковићу, имате право на реплику. Нисте у негативном контексту поменути, али ево, ако желите, изволите.

 ЗОРАН ЖИВКОВИЋ: Без жеље да мењам тон данашње расправе, само пар објашњења.

 Рекао сам за ову трећу фазу, последњих шест година хибернације и шибицарења, па сада ко се препознао. Постоје и бољи, прецизнији и стручнији изрази од шибицарења, али мислим да је шибицарење најјаснији за препознавање.

 (Председавајући: Молим вас, немојте да користите у парламенту такав речник.)

 Никоме то не пребацујем. Нема потребе да браните било кога. То је питање, када се почне са неком причом о приватизацији нечега, па се прекине, па се изађе из тога.

 То да је формулација да се до годину дана нешто продужи, то је формулација која није прецизна и таквих формулација не сме да буде у закону. Мора да буде прецизно, да ли је нешто два месеца, три месеца, а не – до или од. Да не говорим ја о томе, пошто нисам правник, али ове две деценије у политици су ме нешто научиле и поред тога.

 Седамнаест предузећа са оног списка да данас послују самостално, то апсолутно није тачно, нажалост. Ја бих волео да је то тако. Шта, рудници „Ресавица“ послују самостално? Не. ФАМ Крушевац? Потпуно самостално у задња три месеца. Али, не можемо ми да гледамо шта се дешава у задњих пола године. Пословање једне фирме се гледа у целокупном том делу, а то значи и шта је било и пре десет година или се гледа бар неколико година унапред.

 Према томе, ја бих, наравно, волео да је то тачно, и да је процена добра и да ћемо за годину дана да добијемо решење за ових 17 фирми, али мислим да је то немогуће и тај оптимизам који постоји, мислим да ни он није довољно искрен. И вама је јасно да постоји много фирми које не могу да се реше и којима је, нажалост, стечај једина будућност.

 Али, да поновимо још једном, стечај није крај живота. Стечај је, хајде да дам опет неко поређење, као развод. Значи, може да буде тежак и трагичан, али не значи да је крај живота и увек може да се пође напред. Хвала.

 ПРЕДСЕДАВАЈУЋИ: Захваљујем. Реч има народни посланик Зоран Бабић, реплика.

 ЗОРАН БАБИЋ: Оно што је битно и за овај закон, а то је да смо за овај предлог закона добили подршку и Светске банке и ММФ, који онако под посебним мониторингом прате како се троше средства из јавних финансија.

 Зар мислите да би добили ту подршку да се и даље џаковима носи новац у Крушевац, у серију других градова, у Трстеник, у Прибој, у Врање? Не би дозволили, а имају могућност да у сваком тренутку прате како се троше средства.

 Због тога кажем и због те подршке коју смо добили од ММФ и Светске банке, ово су фирме које у овом тренутку, а и волео бих да као што смо колега Павићевић и ја били у Тополи и у Аранђеловцу, да обиђемо тих 17 компанија, да одемо у „Јумко“, да видимо тих 1.770 људи који годинама граде и праве ту компанију, који су из једног бунара, из једног безнађа на ауто-путу дошли и почели да раде и да функционишу и да исплаћују плате. Да ли су довољне те плате? Нису, нигде нису довољне, али су боље него што је то било јуче.

 Треба дати шансу тим људима који су узгред не само исплатили плате, него и платили 50 до 60 милиона динара старих обавеза на основу утрошене електричне енергије. То је био услов за тих 17 компанија, да могу да живе и да функционишу, а да не гледају пут Београда и пут Владе и пут јавних финансија, слажем се, а да узгред плаћају све своје обавезе које проистичу из пословања.

 (Председавајући: Време.)

 Гарант тога, не морате да верујете мени, господину Сертићу, било коме у овој сали, верујте ММФ и верујте Светској банци, који су ту због мониторинга.

 ПРЕДСЕДАВАЈУЋИ: Захваљујем, господине Бабићу. Мислим да треба да прекратимо ове реплике.

 (Зоран Живковић: Дали сте господину Бабићу реплику, а нисам га поменуо.)

 Господине Живковићу, није баш тако.

 Да прекратимо ову расправу или ћу морати да дам паузу.

 Реч има народни посланик Милинко Живковић.

 МИЛИНКО ЖИВКОВИЋ: Поштовани председавајући, министре са сарадницима, грађани Србије, колеге посланици, нисам имао намеру да се јављам, али сам изазван предлагачем овог амандмана, који свакако не треба прихватити. Сва бахатост и осионост бивших режима и цинизам и безобразлук појединих народних посланика данашње опозиције се пластично огледају на примеру РТБ Бор.

 У прошлом периоду, веома безобразно урадили су и РТБ Бору причинили огромну штету. Рударско-топионичарски басен Бор су задужили са 10.000 тона бакра које нису вратили, што је једнако 65 милиона евра, укључујући и камату. Направили су од 2004. до 2009. године уговор о преради штетан, у коме су осим онога што је било по уговору због мањег искоришћења морали да врате 3.049 тона бакра или преко 18 милиона долара више. Урадили су и покушали две приватизације, које на срећу нису успеле.

 Урадили су приватизацију 15 предузећа из састава РТБ, у које је РТБ уложио 371 милион долара, за то добио само 12 милиона долара, а остале су камате, остао је главни дуг и остало је 17.000 људи на улици.

 У периоду од 2000. године, када је тотално посрнуће РТБ почело, уложено је у РТБ преко 100 милиона евра за социјални мир и за чување, односно давање плата, а ни један динар у инвестиције. Гледало се само како да се РТБ урнише и да се прода.

 У том периоду направили су обавезе које су биле за струју за 116 милиона долара, јавни дуг, где радници нису могли да оду у пензију или су отишли са умањеним пензијама за преко 50 милиона долара, обавезе према НИС на преко 30 милиона долара.

 За период владања бившег режима 290 милиона долара требало је да буде опроштено РТБ од Париског и Лондонског клуба, за који је држава Србија добила, а челници, односно бивши режим није то урадио према РТБ и РТБ је тако у својим папирима остао сада у обавезама за 290 милиона долара, укључујући и камате.

 Шта се дешава данас? Данас се инвестира у РТБ Бор. Данас се инвестира у рударство. Данас се инвестира у металургију и управо је завршен пројекат од 251 милион евра за нову топионицу и нову фабрику сумпорне киселине. Данас се исплаћују плате у РТБ-у за пет хиљада радника. Данас ти људи примају 70 хиљада нето плату месечно. Данас се измирују обавезе према 2500 добављача и купаца. Данас се плаћа струја 400 милиона динара за месец дана, нафта 300 милиона динара за месец дана, плате 550 милиона динара за месец дана у бруто износу.

 Прошле године је остварена добит у РТБ-у што је основна ствар за пословање сваког предузећа из текућег пословања. То су разлике у два концепта два режима, како нешто треба урнисати и како нешто треба опоравити. За разлику од оног режима, који је требало да се од 2000. године, када се и покојни премијер Ђинђић појавио у Бору и који је на вапај грађана и радника, који су тражили како да се РТБ опорави, рекао да РТБ треба продати, да нема перспективу, да нема руде, а данас у Бору има, после 15 година рада, оверених геолошких резерви од 1.350.000.000 тона руде.

 Политика коју и данас опозиција остварује и задржава је порука коју је тадашњи покојни премијер поручио, да РТБ Бор нема перспективу, да радници треба да се отпусте. На питање шта ће ти радници да раде, покојни премијер је рекао – правиће вретена, правиће ногаре за столице и правиће ногаре за столове (Председавајући: Молим вас, господине Живковићу, вратите се на амандман.)… а на коповима РТБ-а садити кикирики. Хвала.

 ПРЕДСЕДАВАЈУЋИ: Реч има народни посланик Борислав Стефановић, по амандману.

 БОРИСЛАВ СТЕФАНОВИЋ: Господине председавајући, господине Сертићу, овде смо чули једно прожимање и слагање у односу на ваше предлоге које сте донели, које браните данас у Скупштини на један, рекао бих, врло примерен, цивилизован и садржајан начин. То смо и прошли пут потврдили и видим да овде постоји једно пуно разумевање од стране људи који похађају исту ту неолибералну капиталистичку школу да све то треба на добош, неки су мање милостиви, неки више.

 У суштини, после годину дана идите у Бор, идите у друга места и реците им шта их чека. Реците тим људима шта их чека. Ништа друго, само будите поштени. Кажите – ми верујемо да то мора да се прода, јер боже мој то је тржиште. Кажите тим десетинама хиљада радника да није важно шта ће бити са њима, јер ће добити отпремнине или ће можда неко да их купи, а пошто је ту министар Сертић, искористићу да вас питам, мислим да ми је колега дао изузетан шлагворт, а ви на то можете да одговорите данас овде, пошто грађани Бора то питају мене – да ли је тачно да је Влада Србије донела наводно уредбу по којој при увозу угља, угљене прашине, који ће се у новој топионици спаљивати, више не постоји обавеза провере радиоактивности?

 То можете да ми проверите до краја заседања, јер ако је то тачно, хајде да чујемо зашто се то десило и ко су увозници. Питао сам и за Тамнаву и нико неће да ми одговори.

 ПРЕДСЕДАВАЈУЋИ: Господине Стефановићу, исто важи као и за господина Живковића. Молим вас, господин Живковић је опоменут, опомињем и вас да говорите о амандману.

 БОРИСЛАВ СТЕФАНОВИЋ: Дозволите ми пет минута да се држим теме, као и колега са друге стране. Значи, после пет минута сте га опоменули.

 ПРЕДСЕДАВАЈУЋИ: Господине Стефановићу, молим вас, покушавам да не учиним грешку. Није дан за питања. Имате дан за питања Влади или државним органима, а сада говоримо о амандманима.

 БОРИСЛАВ СТЕФАНОВИЋ: Господине председавајући, мислим да у овом случају правите грешку, јер сте пет минута дозволили колеги да прича о чему год хоће, о Зорану Ђинђићу, о продају РТБ Бор. Само молим министра да одговори на ово питање, пошто мислим да је важно за грађане Бора, а важно је и за то предузеће и важно је и за концепт и за филозофију овог закона.

 Дакле, имамо додатни период, рок у којем се те ствари и дугови неће моћи наплаћивати за 17 предузећа. Питао сам шта је критеријум. Колега са друге стране је делимично одговорио и захвалан сам, али такође питам - зашто нисте и нека друга предузећа ту ставили, зашто тај рок није продужен, како мислите да нешто пресечете, а да Влада не осмисли цео концепт потпуне дубинске социјалне заштите и радног ангажовања после преквалификације или чега год? Не видим га овде. Знам да то није ресор министра Сертића, али он у овој ситуацији брани позицију Владе Србије и зато мислим да овај амандман …

 ПРЕДСЕДАВАЈУЋИ: Господине Стефановићу, ми смо на амандману на члан 2.

 БОРИСЛАВ СТЕФАНОВИЋ: Све време причам о томе. Имате у амандману могућност да се скрати на шест месеци или да остане на годину дана. Једнако је штетно зато што нема ништа. Зашто ми браните да причам о амандману? (Искључен микрофон.)

 ПРЕДСЕДАВАЈУЋИ: Господине Стефановићу, пошто сада примећујем да ви не знате на ком смо амандману, сада ћу да прочитам текст амандмана.

 У члану 6. после става 2. додаје се нови став 3. који гласи – одредбе става 2. овог члана не односи се на субјекте приватизације који су актом Владе одређени за субјекте приватизације од стратешког значаја, као и на субјекте приватизације чије се седиште налази или протеже делатност обављања на територији АП Косова и Метохија или чија се имовина налази на територији АП Косова и Метохије.

 Шта у овом тексту амандмана има из вашег излагања?

 (Борислав Стефановић: Објаснићу.)

 Ви говорите о закону у начелу, а не о овоме амандману, господине Стефановићу, захваљујем.

 Реч има народна посланица др Александра Томић.

 АЛЕКСАНДРА ТОМИЋ: Уважени председавајући, поштовани министре, колеге посланици, предлагач амандмана жели да својим предлогом изузме ових 17 привредних субјеката за које је Влада проценила да постоји могућност да се посао и решавање проблема заврши и тај рок је до годину дана. Зашто? Зато што су многе ствари започете у оквиру …

 ПРЕДСЕДАВАЈУЋИ: Госпођо Томић, исти разлог као и код господина Стефановића. Не говорите о амандману.

 АЛЕКСАНДРА ТОМИЋ: Говорим о амандману. Они желе да се изузме 17 предузећа, а да остану само она која су на територији Аутономне Покрајине. То је тај амандман.

 Зашто говорим о 17 предузећа? Поставља се питање, значи предлагач поставља питање – на основу којих економских критеријума је одабрано тих 17 предузећа? Значи, основни показатељи, који једноставно дају за право, када радите анализу, јесу економски показатељи, а то значи да у претходне две године имате завршне рачуне тих предузећа. Ти економски показатељи су економичност, рентабилност, продуктивност.

 На страну оно што постоје дуговања у прошлим годинама и на страну оно, када би се у овом тренутку усвојио овај амандман, као што предлагач жели, сва предузећа би отишла под лед и ових 25 хиљада запослених би отишли у фирме, када кажемо стечај, али не би се више дала шанса да ових 17 предузећа који имају стратешке улоге, пре свега по начину функционисања на тржишту, по квалификацији производа и квалитету производа који дају, према учешћу на тржишту, према сарадњи у одређеним гранама сектора, када причамо о производњи, једноставно не би могли више да функционишу.

 На пример, ФАМ Крушевац, о коме говоримо. Фабрика мазива је компанија која у свом саставу сада има преко 400 производа и која има 75% извозни асортиман. Оних других 25% производа једноставно пласира на домаћем тржишту за потребе ЕПС-а. Дакле, свих јавних предузећа који су у оквиру ЕПС-а. Када говоримо о Железари Смедерево, такође користи производе који су у оквиру ФАМ-а. Затим, РТБ Бор користи њихове производе, као и „Крушик“ Ваљево.

 Према томе, када говоримо, рецимо, о ФАМ-у који је био приватизован 2011. године, па је поново враћен због тога што је био у оквиру „Нибенс групе“, па проблеме које је „Нибенс група“ у оквиру својих потраживања хтела да пребаци на ниво ФАМ-а, враћен 2011. године и поново реструктуриран, показало се да када имате одговоран менаџмент и када дођете у ситуацију да можете уз помоћ државе да инвестирате, да одређене хале, одређене машине, опрему модернизујете, значи да те компаније могу самостално да функционишу на тржишту.

 Оно што је интересантно код ФАМ-а, то је што је у последњих годину дана почела да измирује своје старе обавезе, што је успела да уплати пет милиона евра у буџет, што је 3,5 милиона евра отплатила старе дугове. Према томе, то је као један добар пример да овакве компаније могу да заиста у одређеном року, до тих годину дана, нађу стратешке партнере, али не буду више финансирани из буџета.

 Стварно би био велики грех и мислим да би била велика економска катастрофа да 17 стратешких фирми у овом тренутку не подржите када су већ ушли у различите врсте уговарања, као нпр. „Јумко“, који има 1700 запослених радника, а има уговор од 2,5 милиона евра. „Ресавица“ је везана за реструктурирање ЕПС-а.

 Према томе, неке компаније не можете пустити да их банке једноставно затворе тиме што бисте сада их пустили све да иду у дужничко-поверилачке односе.

 Значи, када говоримо о економским критеријума, једино су они меродавни за одабир свих 17 предузећа које ће Влада практично ставити на тај списак и продужити овај рок. Значи заштитити у смислу до годину дана, што сматрам да већина од њих и за мањи рок ће практично завршити део када се говори о приватизацији и једноставно се скинути са државног буџета и финансирања, што је у ствари и циљ.

 Добро је да постоји дубока анализа са којом се ова влада суочила, што је кренула уопште да на крајње одговоран начин врши анализу рада сваког од ових предузећа, што мислим да се ниједна влада до сада није суочила и није имала храбрости да крене у ту анализу, јер врло је тешко бити реалан, поготово када су у питању менаџмент, значи директори који воде та предузећа и синдикати. Зато што они, сваки од њих гледају кроз своју призму пословање тог предузећа.

 Свако од синдиката жели да даље управља синдикатима и да кроз одређене односе са директорима једноставно пребацују паре на рачун и онда деле одређени новац, или одређене производе кроз синдикална задуживања и на тај начин практично обезбеђују себи, те синдикалне вође, плату које су у рангу малтене појединих директора таквих предузећа. А, све то је ишло на рачун буџета и грађана Србије.

 Добро је што се ипак Министарство привреде заиста ангажовало да са свима разговара, а да пре свега са одређених 17 предузећа донесе стратешке одлуке како ће у будућности функционисати. Јер производи са којима се они на овом тржишту појављују нису битни само за Републику Србију, већ и за цео регион, већ и за тржиште ЕУ. Ако кажемо да један ФАМ извози 75% својих производа, и поседује ИСО стандарде, сертификате за такве производе, онда можемо рећи да у будућности овај проценат извозне оријентације ће се само повећавати.

 Према томе, ми овим и као посланици, подршком за овакав законски предлог заиста учествујемо у креирању тржишне економије у будућности која ће ићи само на позитиван рачун српске привреде. Значи, све време говоримо о томе да је много страних инвеститора и да једноставно се гуши домаћа производња. Није тачно. Ако ових 17 стратешких компанија заиста подржимо и заиста у догледно време нађемо стратешке партнере, самом том извозном оријентацијом, ми нашу домаћу производњу на одређени начин, која је на коленима, и то сви треба да признамо, на одређени начин полако подижемо да остане у функцији која је била пре много година.

 Наравно да број запослених је драстично пао од пре 10-15 година и наравно да једноставно многе производне асортимане и многе машине у овом тренутку нису на највишем нивоу у смислу технолошке организованости, али је поента задржати оно што је здраво и оно што може да функционише и самим тим наћи одређене стратешке партнере са којима ћете моћи у будућности да радите, и самим тим задржати те младе инжењере који раде у тим стратешким предузећима, поготово када говоримо о предузећима која су ван Београда, која се налазе и на југу и на истоку Србије, јер она заиста самим тим својим позитивним пословањем, без обзира што имамо дуговања из прошлости, помажу нам да одржимо ниво привредне активности, који је јако битан за Србију, који директно утиче на БДП, са којим смо изашли и пред ММФ и пред Светску банку и пред све међународне институције.

 Чули смо и господина Милинка, причу о РТБ Бору, где су наравно и владе ранијих година имале проблеме, некако су за последње две године сви ови проблеми решавани. Када причамо о „Политици“ а.д., треба знати да ако је фирма у реструктурирању, једноставно таква компанија није само једна једина новинска кућа, она је везана за многа правна лица која у оквиру „Политике“ функционишу, као што је штампарија.

 Ако бисте гасили и једноставно пустили дужничко-поверилачке односе и пустили једну ''Политику'' под лед, она би практично угрозила и пословање штампарије у којој ради доста запослених и самим тим бисте уништили цео посао који је последњих пет година „Политика“ у реструктурирању заиста марљиво радила и покушала да својом рационализацијом подигне свој лист и остане на нивоу тиража који има данас.

 Зашто треба на крају …

 ПРЕДСЕДАВАЈУЋИ: Молим вас, госпођо Томић, морате да говорите о амандману.

 АЛЕКСАНДАР ТОМИЋ: Говорим о амандману.

 ПРЕДСЕДАВАЈУЋИ: Не говорите о амандману.

 АЛЕКСАНДРА ТОМИЋ: Значи, 17 компанија које жели предлагач да изузме својим амандманом имају велики стратешки значај за Србију. У тих 17 компанија је и „Политика“ а.д., господине Бечићу.

 Оно што желим да кажем је да треба заиста …

 ПРЕДСЕДАВАЈУЋИ: Госпођо Томић, ја ћу ипак да прочитам амандман.

 АЛЕКСАНДРА ТОМИЋ: Прочитајте ми амандман. Знам о чему говори амандман. Амандман говори о томе да се изузме 17 компанија које Влада предлаже изменама и допунама, а остану само оне које су на територији КиМ. Значи предлагач амандмана има концепт да не треба ни ових 17 компанија (Председавајући: Ако мислите да можете на такав начин да говорите, изволите.)… да буду у приватизацији.

 Значи, да резимирам, треба подржати овакав предлог. Захваљујем господину министру што није усвојио овакав амандман и мислим да је и интересу свих грађана Србије да овакав предлог измена и допуна закона са оваквим амандманима који нису прихваћени од стране предлагача усвојимо. Хвала.

 ПРЕДСЕДАВАЈУЋИ: Захваљујем. Реч има народна посланица Миланка Јевтовић Вукојичић.

 МИЛАНКА ЈЕВТОВИЋ ВУКОЈИЧИЋ: Амандман наравно не треба прихватити управо из разлога што је из амандмана изостављено 17 предузећа, а остављена су предузећа чија се имовина, претежна делатност или основна делатност налазе на територији АП КиМ.

 Наиме, овим чланом закона, Влада односно надлежно министарство показало је пуну одговорност, а и сем одговорности и храброст да за она предузећа која имају стратешки значај и која производе која су и те како значајна на светском тржишту, која запошљавају велики број радника и која су значајна не само у својим локалним срединама, него имају шири регионални значај, да се да шанса и да се омогући здраво економско пословање.

 На крају крајева, предлагач овог члана закона, надлежно министарство односно Влада децидно не каже да је то годину дана, него је то рок до годину дана. То значи да нека предузећа која су од стратешки важног значаја, код неких предузећа тај поступак може да се заврши и у року од месец, два, три или четири.

 Оно што посебно желим да нагласим, што је предлагач амандмана у свом излагању навео, то је помињање Фабрике аутомобила у Прибоју, фабрике која је некада била окосница и покретач економског развоја, не само општине Прибој, него читавог југозападног дела Србије.

 За разлику од претходне владе, односно Владе бившег режима, где највећи број њих није ни знао где се Прибој налази на географској мапи Србије, први који је у Прибој дошао, али не да би се сликао и не да би прикупљао политичке поене, него да извуче проблеме испод тепиха и да почне да их решава, јесте господин Александар Вучић и то 31. октобра 2013. године.

 Одмах након тога, у новембру 2013. године формирана је радна група како би сагледала могућности за постојање, односно за одрживо пословање Фабрике аутомобила у Прибоју, која и те како има велики значај и за општину Пријепоље, и за општину Нова Варош и за читав Златиборски округ.

 То није крај, то је рађено у континуитету, 30. маја 2014. године Александар Вучић је постајао премијер, 27. априла 2014. године, значи, након непуних месец дана, потписан је Меморандум о разумевању са финском фабриком за производњу тешких аутомобила. И то није крај, закључком Владе од 23. јануара 2015. године донета је одлука да је једини модел приватизације фабрике аутомобила модел стратешког партнерства формирањем новог предузећа, а предузеће ће формирати Република Србија и стратешки партнер.

 И наравно да ни ту није крај, 20. фебруара 2015. године објављен је јавни позив за приватизацију. На тај јавни позив се јавила финска компанија. Према томе, неопходно је додатно време ради завршетка одређених процедура.

 Оно што ову владу одваја од владе бившег режима и од владе предлагача овог амандмана је управо одговорност и храброст да се суочи са реалним стањем, да реално стање саопшти грађанима, да грађане не држи у извесности и у безнађу, него да грађанима саопшти истинито и реално стање, јер само тако Србија може напред.

 На крају, грађани Србије такву политику Владе и такву политику премијера Александра Вучића су препознали на својим изборима, дајући своје гласове СНС, а у многим местима као што је Прибој, бришући оне друге са листе политичког живота. Хвала.

 ПРЕДСЕДАВАЈУЋИ: Захваљујем, госпођо Јевтовић Вукојчић.

 На члан 2. амандман је поднео народни посланик Иван Јовановић. Да ли неко жели реч? (Да.) Реч има народни посланик Иван Јовановић. Изволите.

 ИВАН ЈОВАНОВИЋ: Поштовани министре, поштоване колеге, поднео сам амандман на члан 2. у коме сам желео да прецизно дефинишем која су то предузећа од стратешког значаја. Онда сам додао један део који каже – да се стратешка важност одреди на основу важећих стратешких докумената Републике Србије.

 Оно што се чини из образложења предлога овог закона, који смо добили, јесте да не постоји јасан критеријум око тога како су одабрана ова предузећа и то много личи на политички утицај и утицај појединаца из Владе и из владајуће коалиције на избор предузећа која ће дуже остати под заштитом.

 Зашто ово говорим? Говорим зато што, ако смо дефинисали неки производ као стратешки онда се не може рећи да је камион из једног града стратешки, а из другог града камион није стратешки. Ако је стратешки за једну земљу, камион је стратешки свеједно из ког града долази.

 Или, по чему је кабл стратешки, а прерађивачки производ пољопривредне индустрије није? Ако сте гледали по томе и правили по томе критеријум, није јасно како сте дошли до њега. Ако сте користили билансе, негативан капитал као критеријум, опет се ових 17 не уклапа, ни у ком случају ових 17 не може да буде на списку. Потпуно је нејасно.

 Када се узме овај предлог закона, па се прочита образложење, где се каже да се некима даје стратешки значај зато што они запошљавају по 20.000 радника који би врло брзо изгубили посао, онда то значи да ће ових 20.000 изгубити врло брзо посао. Ако је ово образложење прецизно, господине Сертићу, то онда то значи.

 Само сам мислио овим амандманом да кажемо – ако имамо у стратешким документима Владе или области или градове које желимо да фаворизујемо, онда је у реду да унесемо део који се односи на те стратешке документе. Мислим да би онда потпуно избегли могућност да грађани помисле да овде има партократије и партијског утицаја на избор предузећа која ће се наћи на овом списку.

 Навешћу сада један пример. У два велика гиганта, који нису на овом списку, из Краљева, неких 1.000 запослених тренутно ради, у Фабрици вагона „Магнохром“ Краљево, гаси се „Електросрбија“ због реструктурирања ЕПС, због припреме за приватизацију, негде око 1.600 радника у некој будућности, у неким наредним месецима ће остати без посла. Сада питам – ако правимо уштеде и не дајемо више новац за ове који су пропали, чија имовина не може да се опорави, јер је капитал толико негативан да једе сам себе, где користимо тај новац?

 Извадио сам са вашег сајта како Министарство привреде користе подстицаје. Постоји у табели, која стоји на вашем сајту, подстицај кроз године, у одређене надлежности вашег Министарства подстицање извоза. Пад од 2011. године, са 148 милиона граду Краљево пада подстицање извоза на 28 милиона у прошлој години. Не кажем, ви нисте били министар у свим тим годинама и нисте ви кривац за то, али се плашим да ће тај тренд да се настави.

 Подстицање производње, ево господине Сертићу – 353 милиона у 2011. години, 80 милиона у 2012. години, 118 милиона у 2013. години и у 2014. години 22 милиона. Дакле, то је пад од 15 пута мање. Где иду уштеде, ако знамо да је реализација инвестиција минимална, да то није задовољавајуће ни по једним критеријумима, по оценама Фискалног савета? Шта ће да покрене привреду?

 Ако се одричемо тих губиташа и кажемо – нећемо, пресецамо сада, на који начин покрећемо привреду? Нема решења, нисте нам понудили решење и то је највећи проблем. Зашто нисмо направили јасне критеријуме и зашто дискриминишемо грађане из једног или из другог града? Хвала.

 ПРЕДСЕДАВАЈУЋИ: Захваљујем. Реч има министар Жељко Сертић. Изволите.

 ЖЕЉКО СЕРТИЋ: Ево пар образложења на ваш предлог амандмана, који јесте у том правцу и иде у правцу у коме смо ми желели да одређена предузећа заштитимо управо у процесу приватизације.

 Дали сте још једну одредницу, да се посебно ти услови опишу и то није лоша идеја. Није амандман одбијен зато што то сматрамо лошом идејом, али, прва ствар, усвојили смо као држава у претходним годинама огроман број стратегија и огроман број различитих докумената, које би сада захтевало да се кроз та сва документа пролази, да се вади одређена аналитика која би била уграђена у одлуку Владе. За то једноставно времена нема. То не значи никако да су политички разлози или да ће политички разлози утицати на доношење одлуке.

 Као прва ствар, за свако предузеће, то ћете видети ако прође све ово о чему данас причамо и Скупштина усвоји овај закон и Влада дође до тога да усвоји уредбу, за свако предузеће ће бити опис, значи не само списак предузећа, него ће бити опис из ког разлога то предузеће стоји ту.

 Набројаћу неколико критеријума, иако су они већ описани и дати у образложењу и ми смо већ и медије обавестили око тога. То су предлози Министарства привреде, а Влада ће донети коначну одлуку. Пре свега нам је било важно од ових свих великих фирми, које су некада биле велики носиоци у прошлости економског развоја, код којих предузећа постоји могућности за њихову приватизацију.

 Јер, ако имате фирму која не може да буде приватизована из одређеног разлога, која нема спаковану документацију, има проблеме са реституцијом, има проблеме са дуговањима такве мере да никаквим релаксирањем дуговања ви не можете да уђете у процес и у ове моделе које је закон већ предвидео, таква предузећа нису стављена.

 Дакле, бирана су предузећа која имају могућност, а притом имају економску моћ да могу да раде, да постоји тржиште, да постоји заинтересованост, озбиљна заинтересованост инвеститора.

 Рекао сам вам већ веома отворено, да од 1.800 и нешто писама о заинтересованости, највећи број писама нема озбиљну тежину са инвеститорима. Ми смо обавили велики број разговора у претходном периоду. Чак они који су се изјашњавали да желе да разговарају о одређеним фирмама су долазили па нам постављали услове. Постављали су нам веома често услове које ми као држава не можемо да прихватимо.

 Ми можемо и законом смо предвидели, и то знате када је била прошле године расправа око Закона о приватизацији, да је држава рекла да ће у циљу завршетка процеса приватизације релаксирати све своје обавезе, али ми немамо ни законско право, нити било које друго да утичемо на банку, на приватне компаније које имају потраживања у претходним пословним процесима који су се дешавали у предузећу, да њих терамо на релаксацију.

 За то постоје други начини. Постоји унапред припремљени план реорганизације и постоји Закон о споразумном финансијском реструктурирању. Дакле, постоје други инструменти где та предузећа могу да уђу и да релаксирају своје обавезе.

 Причали смо пуно, нећу понављати, довољно сам био јасан у свом образложењу, са чим смо се суочили, са каквим проблемима, са каквим наслеђем прошлости. Да не причам да када имате велике групације предузећа, па међусобно повезана предузећа, да немају разјашњене унутар тих групација своје правне послове, да се зна шта се налази на ком предузећу, коме припада имовина, а коме припадају обавезе. Дакле, то су процеси које нико није решавао.

 Да ли је то добро? Нормално да није добро, али је то затечено стање које ми нисмо имали времена да решавамо због свих процеса у које улазимо, јер би то некада, због законских процедура које имамо, трајало и више године. Ми просто за то немамо времена и најчистији начин је да се кроз различите врсте других процеса то реши.

 С друге стране, не слажем се с вама у констатацији да се ништа не чини на тој другој страни за предузећа која функционишу и раде. Управо велики број промена закона које смо донели иду у прилог побољшаном амбијенту пословања, од Закона о раду, од самог овог закона који стратешке реформе води, односно тзв. структурне реформе, од Закона о изградњи, који нам је омогућио знатно убрзавање дозвола, од закона који је у припреми о конверзији земљишта, који ће веома брзо бити пред вама, од Закона о улагању, од измена Закона о споразумном финансијском реструктурирању, који сви управо чисте амбијент пословања и чине лакшим за предузећа.

 Настављамо са смањивањем намета на привреду и настављамо са гиљотином прописа тзв. управу како бисмо омогућили да предузећа најмањи број обавеза имају у свом пословању. Тако да пуно је ствари на које можемо да утичемо. Податак који сте дали о смањивању давања предузећима је потпуно тачан и он говори управо о овоме о чему ми причамо.

 Простора за плаћање предузећа у реструктурирању више нема и сва давања из буџета Србије морају ићи у правцу развојних програма. Да ли ће то да погоди одређене фирме? Да, погодиће. Да ли се трудимо да то избегнемо, да најмања штета буде? Трудимо се и то јесте циљ свих ових промена и свих закона, али одржива привреда мора да буде пример нашег понашања и начина у будућем раду. Хвала вам лепо.

 ПРЕДСЕДАВАЈУЋИ: Захваљујем, господине министре. Извињавам се, госпођо Малушић, ради квалитета расправе даћу прво предност господину Јовановићу, па ћете ви добити реч.

 Реч има народни посланик Иван Јовановић, по амандману. ИВАН ЈОВАНОВИЋ: Захваљујем се на одговору, господине Сертићу. Али, ако кажете да потенцијал, односно могућност да успемо да обезбедимо инвеститоре или решење за ова предузећа, да се из тог разлога одлаже њихово решавање или се не одложе ових других, онда није требало да га назовемо стратешким критеријумом, него смо могли да кажемо инвестициони критеријум. Просто, мислим да је ово веома збуњујуће.

 С друге стране, мислим да би требало као озбиљна држава једном неспорно да одредимо шта је наша стратегија. Да ли хоћемо да кажемо да је стратешка наша индустрија прерађивачка, да ли је металска, да ли је ауто-индустрија, да ли је хемијска индустрија? Просто, мислим да ми то као озбиљна држава морамо да имамо и да знамо.

 И, без обзира на број стратегија, основна стратегија, бар када се ради о привреди, мора да да одговор на то питање. Из тог разлога сам овај амандман на овај начин и поднео. Неспорно је за рудна богатства, за оно где се и налазе нека од ових предузећа која се тиме баве, а налазе се на овом списку, за то је неспорно. Заиста, то и лаички може да се каже да је стратешко, али за ова друга је врло спорно и врло може да код оних који нису на списку побуди сумњу да се ради о политичком утицају.

 Подаци које сам читао односе се и на приватна предузећа која су повукла средства из Фонда за развој. Дакле, то су средства за регионални развој, који је под вашом ингеренцијом. Зато сам и читао те податке. Не ради се само о овим предузећима, него се ради о свим привредним субјектима који послују у овом региону. Захваљујем.

 ПРЕДСЕДАВАЈУЋИ: Захваљујем се. Реч има народна посланица Љиљана Малушић. Изволите.

 ЉИЉАНА МАЛУШИЋ: Хвала. Поштовани председавајући, поштовани министре са гостима из Министарства, поштована господо посланици, чула сам реченицу која ми је запарала уши, а то је да Влада бира по политичкој припадности. То није тачно. Влада је пре свега најкомпетентнија, уз министарства привреде и финансија, да размотри проблематику предузећа која иду у приватизацију, а ту раде све политичке структуре, и ваше и наше. Значи, Влада је Влада.

 Слажем се с мишљењем Владе да ових 17 фирми има продужетак за годину дана, јер све ове фирме раде и доприносе и плаћају струју. Не плаћају као што су некад плаћали, јер немају број радника као некада, али „Јумко“ има 1.770 запослених. Плаћају струју и плаћају порез. Каблови такође. Не пуним капацитетом, али плаћају порез и имају радници плате, што се тога тиче.

 Што се тиче социјалног програма, ми смо одговорни комплетно, и опозиција и позиција, према нашим грађанима. Е, баш зато, обзиром да смо добили 50% на прошлим изборима, још више смо одговорни од вас, па смо одвојили за то, Влада је одвојила и Министарство милијарду и 800 хиљада динара за социјални програм.

 Добро је што ће се продужити рок на још годину дана, јер ће за годину дана део људи отићи у пензију и следеће године у пензију, а остали ће бити покривени овим социјалним програмом. Значи, добиће отпремнину за посао који могу приватно да отворе, под један.

 Под два, што се тиче фирми на Косову и Метохији, Косово и Метохија је срце Србије и обзиром да су тамо фирме под великом пресијом и узурпацијом, да су приватизације одрађене на један прљав и лош начин, без добре документације, управо смо продужили рок да се то не би дешавало.

 Дакле, да видимо шта се ради и како се ради и да помогнемо и тим фирмама, да их ако можемо ревитализујемо, а ако не, макар да помогнемо људима који се баве приватизацијом да то одраде на добар начин, према стандардизацији и рачуноводственим прописима ЕУ. Хвала на пажњи.

 ПРЕДСЕДАВАЈУЋИ: Захваљујем. Реч има народни посланик Зоран Бојанић. Изволите.

 ЗОРАН БОЈАНИЋ: Захваљујем, уважени председавајући. Као што је рекао господин министар и одговорио колеги Јовановићу зарад чега не треба усвојити овај амандман, и ја се придружујем. Но, оно што је мени посебно засметало, то је помињање Фонда за развој, Фабрике вагона и политикантства у одлучивању. Што се тиче Фонда за развој и Фабрике вагона, знате, уважени колега, колико дугује та иста фабрика и који су разлози зашто она није на том списку.

 Да бих вас подсетио да Влада добро мисли и добро размишља, данас је управо објављен јавни позив за продају имовине предузећа, односно индустрије „Магнохром“ у Краљеву, у вредности од 10.600.000 евра, где Влада очекује, с обзиром да има озбиљних и заинтересованих купаца, да се већ у првом кругу обави продаја тог нашег јавног предузећа.

 Што се тиче Фабрике вагона, нормално је да не буде у тих 17 предузећа, с обзиром да знате да сама фабрика дугује 13 милиона евра само јавним и државним предузећима, знате да дугује 425 милиона Фонду за развој јер није оправдала 297 вагона.

 Сигурно да размишљамо и о ревитализацији Фабрике вагона, да ли кроз делове предузећа, као што је Ливница, која је увек радила, значи све време ради, или ће то бити и неки други сегменти фабрике, али не чуди ме што није прихваћен ваш амандман. Хвала.

 ПРЕДСЕДАВАЈУЋИ: Захваљујем, господине Бојанићу.

 Поштовани народни посланици, пре него што наставимо рад, дозволите ми да у ваше и у своје име поздравим представнике Канцеларије за младе из ГО Звездара, који тренутно прате данашњи део седнице са галерије Велике сале.

 Господине Јовановићу, немате право на реплику, нисте поменути, можете само по амандману. Изволите.

 ИВАН ЈОВАНОВИЋ: Навикли смо већ да не можемо да добијемо реплику, али, ево, по амандману ћу говорити.

 ПРЕДСЕДАВАЈУЋИ: Господине Јовановићу, само да не буде да немате уважавање од стране председавајућег, значи, није ваше име и презиме поменуто да би то била могућност за реплику. Захваљујем.

 ИВАН ЈОВАНОВИЋ: Добро, имате критеријуме у зависности од тога ко се јави.

 Критеријум да неко плаћа струју или не плаћа, није никакав критеријум и ја се питам да ли су сви видели билансе ових компанија које се налазе на списку и оних које се не налазе на списку. То је једини критеријум који можемо уважити. Ако хоћемо да гледамо интересе државе, гледамо то или гледамо да ли је то стратешка фирма или није. Господин Сертић је отворено признао да немамо утврђено шта је заиста стратешки и није то тако дефинисано актом Владе и потпуно је јасно да то није случај.

 Када се крене са изборима на оваквој теми, да се помињу избори претходни, онда је потпуно јасно да је у питању чиста политика. Ја сам управо из тог разлога и поднео амандман, да избегнемо ту политику, а пошто колеге то не схватају и не прихватају да то треба тако да буде и помињу плаћање струје и отпремнине, само могу да питам господин Сертића да, ево, каже тим људима који остају без посла - на који начин се отпремнином од три, четири или пет хиљада евра у Србији може покренути сигуран бизнис? Хвала.

 ПРЕДСЕДАВАЈУЋИ: Господине Сертићу, не можете поново по овом амандману. Господине Брадићу, да ли ви желите по овом амандману или по вашем амандману? Изволите.

 БЛАГОЈЕ БРАДИЋ: Захваљујем, господине председавајући. Уважени министре, поштовани гости, народни посланици, уважени становници Звездаре, јављам се по овом амандману и мислим да треба да се подржи од стране скупштинске већине, иако видим да скупштинска већина понавља причу, без да схвати ово за неку прозивку, од пре непуних годину дана када смо доносили овај закон.

 Само бих једну реченицу рекао - да ми не мењамо закон, ми, господо, подржавамо рокове које сте сами себи задали и рекли да ћете завршити приватизацију 520 предузећа. Нисте успели, као што је рекао уважени министар, зато што Агенција за приватизацију коју ви водите три године није урадила посао, зато што фирме које су у приватизацији, где сте ви постављали руководиоце, нису урадили посао, и ми морамо, да би заштитили раднике, да ово продужимо, да дамо шансу.

 Подржавам овај предлог јер нисам могао у дану када смо причали у начелу да одговорим, нисам имао времена, када смо говорили о Нишу, јер сматрам да Машинска индустрија треба да буде, на основу овога, то је фирма од стратешког интереса за Републику Србију. Јер, могло је да се уради оно што је урађено у Фабрици пумпи „Јастребац“, да се дуг преведе у власнички део државе и, могу да вам кажем, то је урађено у „Јастрепцу“ 2010. или 2011. године. Та фирма живи, мучи се, бори се на тржишту, али живи.

 Једине две фирме које су остале, то је Машинска индустрија Ниш и Електронска индустрија у Нишу. Овде се губе са списка. Ако то није у свим оним, сада да не губим време, што сте ви наводили да је битно да се испуни да би неко био на том списку од 17 предузећа, не знам ко други може да испуни ту квоту, тим пре што је Машинска индустрија Ниш, тј. „Вагонка“, и „Локомотива“ су добиле на тендеру посао од 5,5 милиона евра.

 Тим пре што „Вагонка“, и „Локомотива“ могу да ремонтују железничке вагоне, власништво Железнице, којих има 15.000, а имамо обавезу сваке године, ако сам добро прочитао, 20% мора да се ремонтује. Значи, има посла за те људе.

 Ви сте скупштинска већина, ви формирате Владу, ви формирате локалне самоуправе, ви се кунете да ћете оставити људе на послу. Говорим о 92.000 породица. У Нишу је то хиљаду и нешто породица. Толико радника има још у МИН-у и у Електронској индустрији. Хајде да учинимо напор, ако дајемо другима шансу, па што не дате и Нишу шансу? Шта је проблем? Па и Нишлије пуне тај буџет.

 Шта је проблем? Зато што неко из Агенције је рекао да је то немогуће. Не верујем. Па нису урадили посао годину дана. Зато што је неко из Министарства, уз дужно поштовање министра, али није министар сам у Министарству, не може он то све да ради, има их бар 50. То је као капетан лађе. Ако онај обичан морнар не одведе брод, може он да даје гас колико хоће, он стоји у месту. Неко је то морао да припреми. Дајмо шансу да преживе људи. Дајмо шансу.

 То је што је министар рекао, верујем да се то десило, да сте ви објаснили, па нормално, и ја да одем негде да објашњавам некоме ко је далеко испод мене, он мора да прихвати. Шта ће да каже председник синдиката? Не прихватамо? Па, неће да каже. Директор фирме да каже – нећу? Па, неће да каже. Али, рачунам да ћете ви наћи могућност. Не знам, то није мој посао да вам кажем шта треба да радите, али да причамо о томе да се не зна која су имена или закон каже да ће да се донесе тек одлуком Владе које су фирме на том списку које ће добити ту шансу, а овде сви причамо о неких 17 фирми, а још није донет закон, па дајте да додамо још две фирме, па нека их буде 19.

 Јер у питању је град који је некад био други, на моју велику жалост сада је трећи у Републици, а ако овако наставимо, биће петнаести. Није проблем што ће Ниш бити петнаести, а где ће бити места из којих ви долазите, која су много мања од Ниша, и по потенцијалу и по броју становника и по привредним ресурсима, где ће она да буду?

 Ако не уложимо напор да сачувамо то што може да се сачува и ако добијемо за годину, годину и по дана, без обзира да ли се ово ради због избора или не, то није тема, тема су ти људи, добијамо још сто хиљада незапослених или 92 хиљаде незапослених. Питам се онда, ко ће некој следећој влади да пуни буџет? Не може буџет, људи, на основу кредита међународне заједнице да се пуни. Мора да се ради. Ја вам се захваљујем.

 ПРЕДСЕДАВАЈУЋИ: Захваљујем. Реч има овлашћени представник СНС др Александра Томић. Изволите.

 АЛЕКСАНДРА ТОМИЋ: Извињавам се, користим време посланичке групе. Пошто министар не може да одговори, а мислим да су сви заинтересовани и предлагач поготово за Фабрику вагона Краљево, хтела бих само неке статистичке податке да изнесем, чисто да имате увид у то због чега амандман није прихваћен.

 На дан 31.12.2013. године, губитак капитала предузећа је 6,5 милиона евра. На дан 19.05.2015. године евидентирана је блокада у друштву од 8.144.000.677,31 динар, што је у укупном трајању 1.096 дана у блокади. Постоји 640 спорова који се воде против субјеката покренутих што од бивших, што од садашњих радника, а имамо 730 запослених радника.

 Над имовином предузећа успостављене хипотеке од стране пореске управе Војвођанске банке, обавезе према државним повериоцима до 31.12.2013. године, значи, без 2014. године, износи 13 милиона евра.

 Значи, ако је нека фирма 1096 дана у блокади, ако имате одређене спорове, ако она није у могућности да функционише, да прави приходе више од 1096 дана, онда је стварно немогуће ставити је у функцију стратешке компаније које ћете заштити још неки временски период да би она функционисала, јер она није успела за тај временски рок да се опорави.

 Самим тим, боље је да једноставно оде у тај стечај као лек, да из стечаја одређене, значи, након УППР-а, одређене делове компанија нађете стратешке партнере и покушате да једноставно ставите на здраве ноге макар делове тих компанија.

 Када говоримо о ономе што је најинтересантније ИМТ, ИМР, треба рећи да су дуговања и обавезе које би, рецимо, сада дошле око 63 милиона евра за ИМР, а за ИМТ 90 милиона евра. Према томе, када уопште говоримо о економским параметрима који се гледају, значи, поред економских и оних који се односе на број запослених и стратешку позицију самог предузећа.

 Морамо да будемо реални, не можемо да то радимо због тога што, ето, у одређеним локалним самоуправама би волели да сви остану. Онда не говоримо о приватизацији. Онда једноставно, хајде, да говоримо о буџетском финансирању од почетка до краја. Било би онда реално да сви остану на буџету Србије и да онда и даље плаћамо 750 милиона евра из буџета и онда ништа да не радимо. Најтеже је када треба да донесете одлуку које то компаније остају и још увек имају наду да преживе, а које не.

 Али, овде је недвосмислено решење донесено зато што је Министарство урадило анализу, пратило и 2013. годину и 2014. годину и тачно је видело ко може да опстане на тржишту, ко не може. Значи, ко нема блокаде, ко приходује, ко може да функционише одрживо у року од годину дана да онолико колико приходује да расходује, а да неке старе дугове држава покуша на одређени начин да реши, они остају у тих 17 предузећа. На крају крајева, у протеклих годину дана, Влада је радила интензивно на проналажењу стратешких партнера, зато са разлогом овај амандман није прихваћен. Хвала.

 ПРЕДСЕДАВАЈУЋИ: Захваљујем, госпођо Томић. Реч има народни посланик Иван Јовановић, по амандману. Изволите.

 ИВАН ЈОВАНОВИЋ: Хвала. Управо сам навео само пример који се односи на одређена предузећа и просто начин на који се јављају поједини посланици ми говори да сам био у праву и да сам с разлогом тражио да се дефинише стратешки значај зато што се очигледно по политичкој линији то ради.

 Када се набрајају биланси неке компаније и каже се да је она много негативна, да је негативан капитал и да не може да се реши, зашто се онда не говори о другој са списка која се не бави стратешком делатношћу, која долази из Јагодине и има преко 70 милион евра негативног капитала? Или друга која долази из Врања има 57 милиона евра негативног капитала?

 Дакле, то су ти двоструки аршини. То су ти двоструки критеријуми због којих грађани губе поверење у оно што ми радимо овде. Из тог разлога сам предлагао да се дефинише стратешки значај на који начин ми утврђујемо критеријуме по којима се одређују предузећа која ће дуже бити заштићена.

 Не знам зашто се посланици владајуће странке толико узбуђују око тога? То је јасан критеријум. Чак је и министар то рекао и нема потребе за оваквим реакцијама. Просто, чини ми се, да тиме доказују на који начин су ове спискове правили. Спискове које ми још увек нисмо добили. Акт који још нисмо видели и просто то ставља велику мрљу на цео овај процес. Хвала.

 ПРЕДСЕДАВАЈУЋИ: Захваљујем, господине Јовановићу.

 На члан 2. амандман су, са исправком, заједно поднели народни посланици Марко Ђуришић, проф. др Јанко Веселиновић, академик Нинослав Стојадиновић, Снежана Маловић, Биљана Хасановић Кораћ, Александар Сенић, Бранка Каравидић, Горан Богдановић, Слободан Хомен, Иван Карић и др Благоје Брадић. Да ли неко жели реч? (Да) Реч има народни посланик Бранка Каравидић. Изволите.

 БРАНКА КАРАВИДИЋ: Захваљујем се, господине председавајући.

 Господине министре, не бих могла да поделим са господином Павићевићем похвалу што се тиче одговора на амандмане. Мислим да је овде направљена грешка, те вас још једном молим да пажљиво прочитате. Значи, наш амандман, измењен амандман са исправком, поднет 25. маја у 17 часова и 10 минута и одговор који смо ми добили. Мислим да одговор који смо добили од Владе не одговара амандману који је поднет.

 Иначе, да упознам колеге, ми немамо ништа против тога да Влада својим актом одреди предузеће, али смо тражили да се после става 2. дода став 3, односно, да се дода став 3. којим би се Влада обавезала да објављује на званичној интернет страници акт одмах по свом доношењу.

 Надам се да ће тај акт, када буде донет, садржати и параметре на основу којих су предузећа привилегована, ако могу тако да кажем. Надам се да ће се актом Владе исказати њихови потенцијали. Те опет мислим да је ово грешка.

 Молим вас да нам објасните, уколико је грешка, да ли овај наш амандман прихватате, јер ако га не прихватате, очигледно се побуђује сумња у то да Влада нешто крије, да хоће да донесе акт који неће бити доступан грађанима Србије. Неће бити доступни параметри на основу којих ће се ова предузећа издвојити из ове групе осталих предузећа, али се надам да ви разумете шта посланичка група СДС-ЗЗС-ЗС тражи овим амандманом. Значи, тражи транспарентност, односно јасност на основу којих ће 17 предузећа добити ту повластицу, тако рећи, да буду ван домашаја пореских потраживања за наредних годину дана.

 ПРЕДСЕДАВАЈУЋИ: Захваљујем се. Реч има министар Жељко Сертић. Изволите.

 ЖЕЉКО СЕРТИЋ: Поштована посланице, у праву сте што се тиче образложења. Очигледно је образложење веома штуро и није довољно добро. Ја ћу вам сада појаснити пошто су ми колеге припремиле напомену већ да није адекватно написано, с обзиром да се заиста трудимо да и ова расправа буде у складу са најбољим намерама свих нас, да закон буде добар и да буде сврсисходан.

 Дакле, ваш предлог је био да се акт објави на званичној страници Владе Србије. Закон о објављивању закона постоји и ми смо обвезници тог закона. Он дефинише већ да сваки акт Владе Републике Србије мора да буде објављен у „Службеном гласнику“ и то ће бити урађено. Значи, оног дана када Влада усвоји, не знам који је тачно рок предвиђен законом, одмах ће бити објављен.

 Дакле, комплетан акт, уредба или закључак који буде донет везано за овај закон о коме данас расправљамо ће бити објављен и биће доступан свима. Већ сам малопре напоменуо да ће свако предузеће бити до детаља описано због чега, са којим начинима и којим су критеријумима вођени код датог предузећа за тако нешто.

 С друге стране, ми ћемо на нашем сајту Министарства привреде објавити такође исти акт са списком предузећа и исто то ће бити учињено у Агенцији за приватизацију. Тако да, транспарентност коју сте ви овде тражили да буде само појачана још актом Владе, односно објавом на интернет страници Владе Србије, једноставно бисмо ушли онда у питање свих других аката које морамо да објављујемо, а Закон о објављивању аката врло јасно прецизира шта је то што се објављује на интернет страници Владе Србије, а шта то иде у „Службени гласник“.

 Значи, основни принцип за који се ви залажете и потпуно се саглашавамо са тим је да акт мора да буде потпуно јаван у свакој својој речи и то ће бити учињено. Дакле, кроз „Службени гласник“, кроз објаву на интернет страници Агенције за приватизацију, на интернет страници Министарства привреде, само неће бити као акт објављен у том делу и у том опису на званичној страници Владе Србије, што сте ви предложили. Мислим да се око основног правца потпуно слажемо. Хвала вам лепо.

 ПРЕДСЕДАВАЈУЋИ: Захваљујем, господине Сертићу. Реч има, по амандману, народна посланица Бранка Каравидић. Изволите.

 БРАНКА КАРАВИДИЋ: Захваљујем, господине председавајући. Знам да Влада има обавезу да своја акта објављује, мени је то потпуно познато. Међутим, и сами сте видели колико је полемике изазвао управо овај члан. Мислим да се 250 посланика фокусирало управо на овај члан и на ових 17 предузећа, то је мој утисак. Свако ко је овде посланик поменуће неко предузеће из свог краја, из свог места, које неће бити међу тих срећних 17. Не спадам у те. Долазим из Мајданпека, РТБ Бор ће вероватно потпасти под то.

 Имала сам намеру да вас питам обзиром да је премијер рекао да је „Златара“ од стратешког значаја, да ће можда и „Златара“ бити ту, али претпостављам да би било превише за једно место као што је Мајданпек, да оба предузећа буду у овој групи.

 Али, с обзиром да је оволико интересовање свих народних посланика и посланичких група управо по овом члану, молим вас да прихватите, ништа не би било превише у овом закону, уколико се не стави јасно на знање да ће се сви параметри, сви називи предузећа, значи, све њихове перформансе ставити на званичну интернет страницу Владе.

 Молим вас још једном да, као министар најодговорнији овог тренутка баш по питању овог закона, прихватите овај наш амандман. Захваљујем се.

 ПРЕДСЕДАВАЈУЋИ: Захваљујем. На члан 4. амандман су заједно поднели народни посланици Балша Божовић и Горан Ћирић. Реч има народни посланик Балша Божовић.

 БАЛША БОЖОВИЋ: Захваљујем, господине Бечићу. Даме и господо народни посланици, уважени министре, поштовани гости, наш амандман на члан 4. јесте „брише се“, из простог разлога што имамо у виду да се у последњих девет месеци није испунио циљ закона који данас мењате, закона који сте донели 2014. године.

 За тих девет месеци све оно што је у свом образложењу говорила Влада Републике Србије није испуњено. Сада мењате и допуњујете закон, како би Агенција, како сте рекли, превазишла препреке које су јој стајале на путу.

 Да ли то значи да је само због овог члана постојећег закона, Агенција урадила један веома рекло би се лош посао или је закон у целини лош, па смо онда чекали девет месеци да га променимо.

 Било како било, сви министри из Владе Републике Србије су преузели ону мантру од премијера – ево сад, за годину дана. Тако је већ четири године и када је у питању град Београд, градоначелник најављује бољи превоз за годину дана.

 Ево сада ово најављујете да ћете решити целокупну ствар од данас па за годину дана. И сваки од министара који дође у ову скупштину каже – ево за годину дана мој ресор ће да направи те и те резултате.

 И то јесте тако згодно да се одговорност одлаже, одлаже и одлаже, али грађани Републике Србије чекају, и чекају и чекају и све је горе и горе.

 Оно што је важно јесте да овај амандман уколико усвојите, мислим да ћете и сами признати да Агенција није урадила свој посао добро, да је целокупан закон заправо лош и слободно сте могли да предложите нов и мислим да је време да свако појединачно од министара Владе Републике Србије са сваком изменом и допуном шест месеци, девет месеци или годину дана касније почне образложење допуне са извињавамо се грађанима Србије што нисмо били у праву пре годину дана. Захваљујем.

 ПРЕДСЕДАВАЈУЋИ: Захваљујем. Реч има др Александар Мартиновић, по амандману. Изволите.

 АЛЕКСАНДАР МАРТИНОВИЋ: Захваљујем се, господине Бечићу. Оно што занима Српску напредну странку, а верујем и већину грађана Србије када ће Демократска странка да се извини грађанима због тога што ниједно предузеће које се налази у реструктурирању није извела из статуса реструктурирања и решила његов проблем.

 Само да вас подсетим, ми смо поступак, кад кажем ми, ако је држава Србија поступак реструктурирања почела са, ако се не варам, пет предузећа, а завршили смо га са преко 170.

 Сада питам господина Балшу Божовића и експерте из Демократске странке колико је то предузећа извучено из кризе, са колико је предузећа скинута ознака да су у реструктурирању за време владавине Демократске странке. Колико знам, ниједно.

 Демократска странка је последња странка на овом свету која треба да приговара, не само министру Сертићу, него било ком министру из СНС због ситуације у којој се налази српска привреда.

 Ја сам био председник Надзорног одбора у „Галеници“. У „Галеници“ сам могао да видим својим очима, уџбенички пример како се уништава једна фармацеутска компанија која је била можда најбоља на Балкану, а свакако међу најбољима у Европи.

 „Галеника“ је такође уведена у поступак реструктурирања и такође се налази на овом списку предузећа која ће се и даље налазити у поступку реструктурирања. Ми морамо да се вратимо на почетак проблема, али ви из ДС стално бежите од тог почетка. Није за проблем српске привреде одговоран Жељко Сертић. Није одговоран Александар Вучић.

 Проблем српске привреде је започео пљачкашким приватизацијама од 2000. године, лошим приватизацијама. У неким ситуацијама где је требало да раскинете уговоре о приватизацији, ви то нисте урадили, а у неким ситуацијама сте раскидали уговоре о приватизацији, а за то није било објективне потребе и сада смо дошли у ситуацију да ево, господин Сертић, као министар привреде, мора да решава проблеме који нису решавани од 2000. године.

 Сада је најлакше устати као посланик бившег режима и питати господина Сертића, а када ћете ви да се извините, зато што продужавате неке рокове и зато што нешто нисте урадили?

 А када ћете ви да се извините због тога што сте уопште довели Србију у овакву ситуацију? Кажите ми једну земљу у транзицији, у којој имате толики број предузећа у реструктурирању, који се толики број година налазе у поступку реструктурирања. Ви сте подржавали Владу Мирка Цветковића, не подржавали, били у њој. ДС је била стожер те владе.

 Кажите ми, за време Мирка Цветковића, колико предузећа је извучено из поступка реструктурирања? Које то предузеће сте ви поставили на здраве ноге? Из дана у дан чујем једно те исто питање – шта ћемо са радницима који евентуално у неком од тих предузећа, која не буду могла да опстану на тржишту, шта ћемо са њима.

 Сада је то одједанпут проблем Жељка Сертића и сада је то проблем Александра Вучића. Јесте.

 Господине Брадићу, вама би било боље мало да погледате шта вам се дешава у посланичкој групи, полако су посланици почели да вас напуштају.

 Дакле, сада је то одједном проблем ове владе, али ова влада има начин да тај проблем реши.

 Господин Александар Вучић је био пре неколико дана у Руми, отворили смо нову фабрику „Калцедонија“ и отварају се још две нове фабрике. Дакле, држава чини све што је до ње да стимулише отварање нових компанија и то чинимо на сваком делу територије Републике Србије.

 Дакле, ти људи који остану без посла, учиниће Влада Републике Србије све да им нађе ново радно место код инвеститора, било домаћег или страног.

 Мислим да Србија није имала ефикаснију владу по том питању, владу која више ради на привлачењу инвестиција од ове владе. Немојте ми рећи да је ова влада одговорна за ситуацију у којој се налази српска привреда.

 Немојте ми рећи да за ситуацију у којој се налази српска привреда није одговоран Мирко Цветковић, који је најпре био директор Агенције за приватизацију, а после неколико година председник Владе Републике Србије.

 Ви ни за шта нисте одговорни, за све је крив Александар Вучић и стално нагомилавате, ја вас слушам, те године када је СНС на власти, јуче сам чуо, да смо ми осам година на власти, па пет година на власти, испада да је СНС дуже на власти него ДС. То су наравно глупости и то су бесмислице.

 Ви сталним пребацивањем одговорности на Владу коју води Александар Вучић хоћете у ствари са себе да скинете одговорности за ситуацију у којој се налази српска привреда.

 Предлажем вам, господине Балша, та генијална решења која сада дајете Жељку Сертићу, па дајте вашем председнику странке, Бојану Пајтићу, он је и данас неприкосновени владар у Војводини. Па, дајте њему неки економски рецепт како да оздрави привреду на територији АП Војводине.

 Шта ви радите уместо тога? Да ли знате шта раде, господине Сертићу, ти који нам држе предавања знајући да се приближава време за покрајинске изборе, а избора се боје, као што кажу, овца ножа?

 Јавна предузећа, чији је оснивач АП Војводина, 700 милиона динара су дали РТВ, „Блицу“, да би већ сада започели предизборну кампању Бојана Пајтића и ДС. Ко то ради? „Војводинашуме“, „Војводина воде“, сва друга јавна предузећа чији је оснивач АП Војводина. Да, да, госпођо Чомић, то је јако смешно.

 (Гордана Чомић: Јесте, што лажете.)

 Постоје подаци у управи…

 ПРЕДСЕДАВАЈУЋИ: Молим вас, госпођо Чомић, немојте добацивати.

 (Гордана Чомић: Не добацујем, пита ме. Први је почео.)

 ПРЕДСЕДАВАЈУЋИ: Молим вас, немојте.

 АЛЕКСАНДАР МАРТИНОВИЋ: И сада ви из ДС имате храбрости да неког прозивате и да тражите нечије извињење? Ма, ви треба да се извините грађанима Србије због ситуације да сте их довели до просјачког штапа, да сте систематски опљачкали ову државу и дан-данас систематски пљачкате Војводину на сваки могући начин.

 Па, погледајте смо где иду паре. Господине Сертићу, пратите само токове новца, ви сте бар човек који се бави привредом. Само пратите токове новца. У Војводини, токови новца су токови криминала.

 Где иде новац из буџета Војводине? Где иде новац из Фонда за капитална улагања? Само тамо где је ДС на власти и нигде другде. Људи имају списак месних заједница где је ДС на власти, списак општина, додуше списак је све мањи и мањи, али још увек се нађе нека општина и нека месна заједница, неко острвце где ДС влада и само ту пумпају паре.

 Ни за једну другу општину у Војводини нема пара сем тамо где је на власти ДС. Ко добија данас паре? Ево, погледајте ме ви који долазите из Војводине.

 ПРЕДСЕДАВАЈУЋИ: Молим вас, господине Мартиновићу, вратите се на амандман.

 АЛЕКСАНДАР МАРТИНОВИЋ: Господине Бечићу, ви знате о чему говорим. Кажите ми једну општину у Срему која добија паре из Фонда за капитално улагање, сем Инђије? Кажите ми једну? Ни једна једина, сем Инђије. Тако радите у сваком делу Војводине.

 Нисте прешли цензус у 19 општина и градова, смањује се број општина и градова где сте на власти, али ту где сте на власти ту дајете паре шаком и капом, јер мислите да ћете парама сачувати власт. Па, неће вас бог отац сачувати. Можете ви да се разбацујете парама грађана Војводине, ви сте изборе изгубили и ви сте последњи који треба да нам држите предавања.

 Држите ви предавања господину Васину, господину Пајтићу, људима који воде АП Војводину, Јешићу, па кажите њима како да оздраве предузећа у Војводини уместо што се и дан-данас бавите пљачком и криминалом.

 Питам вас, господине Божовићу, још једанпут, кажите ми једно предузеће које је ДС и Влада Мирка Цветковића или било која друга влада која је подржавала или у коју је учествовала ДС извукла из поступка реструктурирања и постављала на здраве ноге? Кажите ми једно једино?

 ПРЕДСЕДАВАЈУЋИ: Захваљујем се, господине Мартиновићу. Само да видим по редоследу.

 Господине Божовићу, имате право на реплику. Господин Брадић се јавио по Пословнику, има предност. Госпођо Чомић, ви по амандману.

 Значи у овом случају господин Благоје Брадић има право, по повреди Пословника се јавио. Изволите.

 БЛАГОЈЕ БРАДИЋ: Захваљујем, господине председавајући.

 Повредили сте члан 106 – говорник мора да прича само о тачки дневног реда.

 Дужни сте били да господина Александра Мартиновића упозорите да не прича о тренутним и бившим ситуацијама, него о теми дневног реда. Дневни ред је измена Закона о приватизацији јер се померају рокови за извршење тог закона.

 Значи он је причао о бившим приватизацијама, а није рекао да је тема дневног реда неспособност ове владе да спреми документацију…

 ПРЕДСЕДАВАЈУЋИ: Господине Брадићу, свесно кршите Пословник.

 (Александар Мартиновић: Коју документацију?)

 Молим вас, господине Мартиновићу, дозволите.

 (Александар Мартиновић: Питајте га коју документацију?)

 Молим вас, дозволите.

 Свесни сте да кршите Пословник јер покушавате да искористите ваше јављање за реплику.

 (Благоје Брадић: Не, ја сам…)

 Господине Брадићу, прво, сматрам да нисам прекршио Пословник. Такође, господине Марковићу, да ли желите нешто да кажете? Пријавите се за реч па реците ако сматрате да требате да говорите.

 Господине Брадићу, сматрам да нисам прекршио Пословник јер као што сте сведоци, опоменуо сам господина Мартиновића да говори о дневном реду.

 (Благоје Брадић: Он је завршио, за разлику од мене.)

 Господине Брадићу, немојте да полемишете са мном, то не приличи вама као једном…

 (Благоје Брадић: Молим вас да ми дате реч.)

 Господине Брадићу, нећу да дозволим да користите пријаву по Пословнику. Господине Брадићу, даћу вам опомену зато што покушавате сада из клупе да реплицирате са мном.

 Захваљујем се, господине Брадићу, сматрам да нисам прекршио Пословник. У дану за гласање, да ли желите да се Скупштина изјасни?

 (Благоје Брадић: Да.)

 Да, хвала.

 Реч има народни посланик Балша Божовић. Реплика. Изволите.

 БАЛША БОЖОВИЋ: Захваљујем, господине Бечићу. Даме и господо народни посланици, уважени министре и поштовани гости, да није господина Пајтића у Војводини и Покрајинске владе, Србија би била у дупло већој рецесији него што је данас. Хвала му на томе и као грађанин Србије сам заиста поносан на све оно што је Војводина урадила када су у питању инвестиције, али и све реформе које је спровела.

 Оно што је тема ове реплике јесте да господин Сертић и није одговоран, ја сам само питао ко је? Одговоран је господин Вучић зато што четири године грађани Србије чекају. Чекају да овој земљи и њима лично буде боље. Одлаже се из године у годину тај дан када ће грађани Србије живети боље, како је обећавао премијер Србије.

 Не бих много одговарао, господине Бечићу, када су у питању прозивке господина Мартиновића. Никада, руку на срце ако ставимо, није био интиман са етиком, ако погледате посебно последњих 20 година политичког деловања, биће вам јасно и због чега.

 „Није циљ бродоградилишта у Србији брод, него пловидба“, неко је рекао. Тако вама није циљ тржиште, није циљ реинвестирање, није циљ развој, конкурентност, запошљавање. Вама је циљ да сачувате 25 хиљада радних места до ванредних парламентарних избора. Дан после тога нико више није на свом радном месту, о томе се овде ради.

 Ради се о томе што не разуме ни господин Мартиновић ни многи који су се данас јављали за реч испред СНС да одговорност мора да сноси онај који чини извршну власт у Србији. То је премијер, то је Александар Вучић, то су министри Владе Републике Србије.

 Да ли мислите да ћете честим изменама (Председавајући: Време.)... завршавам, да ћете честим реконструкцијама Владе ту одговорност преносити на неког другог? Не. Одговорност је на оном ко ову владу води већ четири године.

 ПРЕДСЕДАВАЈУЋИ: Пошто имам пуно пријављених, господине Мартиновићу, ви тражите реплику, али пре тога само дозволите ми да, поштовани народни посланици, пре него што наставимо рад, дозволите ми да у ваше и у своје име поздравим ученике завршног семестра Хелсинки плус 40, који тренутно прате део данашње седнице на галерији Велике сале.

 Имате реч, народни посланик Александар Мартиновић. Два минута реплика.

 АЛЕКСАНДАР МАРТИНОВИЋ: Захваљујем се, господине Бечићу. Прво, господине Божовићу, молите драгог бога да се не распишу ванредни парламентарни избори, ви из ДС, СРС тренутно би добила више гласова од вас, то је једна ствар.

 Друга ствар, у тој вашој бујици речи – крив је Сертић, крив је Вучић; не чух ниједно предузеће које је ДС извукла из поступка реструктурирања, а то сам вас врло јасно питао.

 Знам много предузећа која сте увели у поступак реструктурирања. Знам многа предузећа која сте опљачкали, али нисам чуо ни једно једино предузеће које сте извукли из поступка реструктурирања.

 Када питате – ко је крив, па то не кажем ја, то кажу грађани Србије, кога год питате ко је крив за ситуацију у Србији, знате ли шта вам кажу? Па, жути су криви. Ко може да буде крив сем онога ко је од 2000. године био господар живота и смрти у Србији, онај ко, ево, на пример, и у Војводини, 15 година влада том истом Војводином и ви се тиме поносите.

 Немам ништа против, поносите се ви до миле воље, само ми није јасна једна ствар. Поред свих тих силних успеха у Војводини, генијалних Пајтићевих економских решења, дајте, распишите изборе у Војводини, победите СНС и да се једанпут реши питање ко има легитимитет у Војводини, а ко нема.

 Ево, молим вас, господине Божовићу, најљубазније вас молим, кажите ми једно предузеће које је Влада ДС извукла из поступка реструктурирања, ставила на здраве ноге, оздравила, запослила људе, омогућила им да раде и да буду конкурентни на домаћем и на европском тржишту. Ево, кажите ми једно предузеће, молим вас као бога.

 ПРЕДСЕДАВАЈУЋИ: Имате право на реплику, јер сте поменути. Изволите, господине Божовићу.

 БАЛША БОЖОВИЋ: Захваљујем, господине Бечићу. Даме и господо народни посланици, уважени министре и поштовани гости, оно што је јако важно, а господин Мартиновић, на пример, о томе није говорио, ДС тражи ванредне парламентарне изборе из простог разлога што са оваквом економском политиком Србије у Србији живи 1% богатих и 99% сиромашних, господине Мартиновићу. То је резултат ваше четворогодишње владавине.

 Ако су резултати Пајтићеве владавине у Војводини десетине и десетине хиљада нових радних места, нове фирме које су отваране, нове фабрике, нова предузећа, оно што је ваш резултат јесте 1% богатих и 99% сиромашних. Једино ко се обогатио, поред 1% богатих у Србији, јесу и ваши пријатељи из Емирата. Њима сте дали пола милијарде евра земљишта за „Београд на води“, хотел на Копаонику. Већ полако почињете да уводите да ћете продавати и пољопривредно земљиште у Војводини. Само напред, желимо да видимо како ће грађани Србије на то реаговати.

 Није то ваше, господине Мартиновићу, није Србија власништво Владе Републике Србије, него грађана Републике Србије. То је основно неразумевање вас као народног посланика, који сте ту 20 година и још то нисте научили.

 Дакле, ако се негде буду расписивали избори, расписиваће се у Србији, зато што грађани живе лоше, или, на пример, у Новом Саду, где градоначелник седи у својој фотељи са доказано купљеним гласовима. Ту ће се расписивати ванредни избори, а избори у Војводини ће бити онда када им је ред.

 Још само за крај желим да кажем једно…

 ПРЕДСЕДАВАЈУЋИ: Немате више времена. Захваљујем. Сваки пут користите више времена. Не могу сваки пут да толеришем. Реч има народни посланик др Александар Мартиновић, реплика. Тиме затварамо круг реплика.

 АЛЕКСАНДАР МАРТИНОВИЋ: Ево, признајем, господине Божовићу, и да сам 20 година посланик, а нисам. Признајем и да ништа не разумем о економији, а да ви све разумете (Балша Божовић: Пет плата.)… и да имам пет плата. Ево, и то признајем.

 ПРЕДСЕДАВАЈУЋИ: Господине Божовићу, немојте да добацујете. Господине Мартиновићу, немојте да се директно обраћате.

 АЛЕКСАНДАР МАРТИНОВИЋ: Признајем и да сам ратни злочинац, признајем и да сам пеко вола на Палама. Признајем да сам се љубио и грлио са Радованом Караџићем и Ратком Младићем. Све признајем.

 Али, господине Божовићу, никако да чујем ту чаробну реч или те чаробне речи које предузеће је ДС извукла из поступка реструктурирања и ставила на здраве ноге? Ево, кажите ми једно једино. Није тешко питање. Не тражим да ми кажете пет, или још теже, да ми кажете 10. То је већ да човека заболи глава. Али, кажите ми једно предузеће које је ДС оздравила. Кажите ми једно једино и ја се више нећу јављати за реч.

 (Балша Божовић: „Фијат“ Застава.)

 ПРЕДСЕДАВАЈУЋИ: Господине Божовићу, ово није утакмица да на такав начин говорите.

 Дајем паузу од два минута да би прекратили ову расправу.

(После паузе – 13.25)

 ПРЕДСЕДАВАЈУЋИ (Игор Бечић): Настављамо са радом.

 Реч има народни посланик Гордана Чомић, по амандману.

 ГОРДАНА ЧОМИЋ: Захваљујем. Хоћу да изразим подршку амандману који су поднеле колеге Балша Божовић и Горан Ћирић. Било би добро да га Влада прихвати, јер ћемо за три или за шест месеци поново бити у овој сали и разговарати о склањању овог члана који данас мењамо, јер се ради о прикупљању документације.

 У својој начелној расправи сам казала да недостају два битна одговора у допунама овог закона. Једно су критеријуми којима бирате предузеће. Сада је већ потпуно јасно да су критеријуми приватни и лични. То се види по, како се то каже, натруху оних који ће бити проглашени стратешким и да се одговори шта је позиција Косова и Метохије у овом закону и како то наноси и да ли наноси штету процесу нормализације Београда и Приштине.

 У овом члану ви тражите да субјект приватизације изврши попис и процену фер тржишне вредности целокупне имовине итд. и кажете да ће Агенција попис и процену из става 3. овог члана доставити надлежном органу ради измене одлука о почетној цени, а надлежни орган дужан је да обавести Агенцију у року од 15 дана од дана достављања пописа и процене од стране Агенције.

 Намера да се заврши процес реструктурирања одлагањем рокова је нереална и није добра идеја. Да ли ће или не бити покривени дугови одабраних 15, 17, то ћемо видети врло брзо, већ за три месеца или мање, али укупан ефекат нећете постићи, нећемо постићи. Одлагање онога што је неминовно за предузећа која нису успела у приватизацији је жеља да се истим средствима постигну различити резултати. То просто није могуће.

 Ви настављате истим средствима која су довела до одлука због којих сада имамо погрешне последице, имамо велике последице по буџет. Ви не напуштате систем на који се проблему прилазило и то неће дати добар резултат ни по предузећа која су на списковима, оних 526, ни по ова која ћете ви одабрати. Поједини људи ће имати и те како користи, али то није идеја општег добра и то није идеја и није посао министра у Влади Републике Србије. Хвала.

 ПРЕДСЕДАВАЈУЋИ: Захваљујем. Само обавештење да ваша посланичка група има још мање од минут времена. Реч има народни посланик Верољуб Арсић, по амандману. Изволите.

 ВЕРОЉУБ АРСИЋ: Даме и господо народни посланици, е, овим амандманом који је поднела ДС све маске падају у воду, апсолутно све.

 Они су предложили да се члан 4. Предлога закона брише. Моја колегиница која је говорила пре мене је и цитирала. Мораћу ја још једном, да је субјект приватизације дужан да изврши попис и процену фер тржишне вредности целокупне имовине и обавеза и капитала са стањем на дан 31. децембар последње године, а све у складу са међународним рачуноводственим стандардима.

 Сада долазимо на онај део приче за какав је закон гласала ДС у ранијем периоду. Ово је права процена вредности капитала, није књиговодствена. Вама је то смешно. Књиговодствена вредност је 10 и више пута мања и није то лаж и немојте да добацујете да лажем, увек говорим истину, 10 и више пута мања од тржишне вредности, па сте онда на ту 10 и више пута мању тржишну вредност, почетна цена је била само једна петина, 20% од књиговодствене вредности.

 Књиговодствена вредност може да буде и готов новац на текућем рачуну. Двадесет посто, једна петина, сто милиона динара је 20 милиона динара и то је почетна цена вашег субјекта приватизације по вашем закону и овим амандманом тражите да тако остане.

 Не може више. Није Србија баш толико на продају. То што сте распродали, направили сте сада проблем овој влади и оптужујете ову владу да не може да реши проблеме које сте ви направили. У томе је разлика између вас и нас.

 Да сте наставили да владате, Бојан Пајтић би приватизовао Војводину, већ је то радио кроз „Агробанку“ и „Развојну банку Војводине“, а Драган Ђилас би приватизовао Београд, али под једним условом, да неки тамо Зека приватизује општину Стари град и тако редом. Није Србија на продају. У томе јесте разлика између вас и нас.

 Хоћемо да финансирамо предузећа из буџета на начин на који сте ви то радили, па долазимо опет на ону причу да повећавамо јавни дуг и да распродајемо имовину оним истим тајкунима који су написали закон и за који сте гласали у овој скупштини.

 Навешћу само један закон, осим овог Закона о приватизацији, ево Закон о девизном пословању. Када је Србију само у току једне године напустило милијарду и осам стотина милиона евра девизних резерви. За четири године владе ДС, од 2008. до 2012. године, продато је 4,5 милијарде евра које су напустиле Србију. Толико о вашим страним инвестицијама, толико о вашим резултатима.

 Поред тога што сте распродавали имовину и девизне резерве, евро вам је скочио за преко 50%. Данашњи курс евра је скоро идентичан оном курсу евра из августа 2012. године са референтном каматном стопом која је виша од два пута мања.

 Ако неко зна чему служи референтна каматна стопа, неко из ДС, ја знам. Баш због тога што знам, знам да сте кроз високе референтне каматне стопе богатили неке, тако што сте продавали државне хартије од вредности када држава није требало да се задужује, а по каматама од 25% годишње, па ми онда овај изађе и каже – немојте да радите за стране банке.

 Радили су за стране банке, за сваку. Те исте банке данас терете та предузећа у реструктурирању. По тим каматама од 24 и више посто. Ко је то направио? Не можете за све да кривите Динкића, није он стално био гувернер. Шошкић је био ваш гувернер, а то се дешавало за његово време. Пожутела је ова Србија, али као жутица. Толико сте нас здраве направили и оставили нам такву државу, болесну од жутице.

 ПРЕДСЕДАВАЈУЋИ: Госпођо Чомић, да ли желите да искористите те 54 секунде?

 ГОРДАНА ЧОМИЋ: Захваљујем. Амандман треба прихватити и члан треба брисати. Узалудан је пренос гнева, узалудне су и клевете, узалудно је ви, ми, кад, сад, ми, ви, онда. Све је узалуд. Овај члан је исто средство, као и онај који је довео до проблема и треба га брисати. Хвала.

 ПРЕДСЕДАВАЈУЋИ: Реч има народни посланик Љубица Мрдаковић Тодоровић.

 ЉУБИЦА МРДАКОВИЋ ТОДОРОВИЋ: Хвала, председавајући. Говорићу о разлозима зашто треба одбити предложени амандман и рећи ћу да уопште нисам гневна, већ ћу причати сасвим мирно и сталожено.

 Као што смо чули до сада, бројна су предузећа која имају стратешки значај за Републику Србију, па би покретањем стечајног поступка на губитку били сви. Такође, не сме се изгубити из вида ни чињеница да је у одређеном броју предузећа још увек запослен велики број радника који би покретањем стечајног поступка остао без радних места и завршио на улици, а циљ ове владе и ове скупштинске већине није да се створи нова армија незапослених пролетера, већ да се све учини како би људи задржали своја радна места, како би што више имовине било сачувано и како би поступак приватизације био што боље спроведен.

 Поступак приватизације, колико сам разумела, подразумева постојање одређене имовинске масе коју треба приватизовати по одређеном моделу, односно продати заинтересованим купцима. Попис и процена имовине је вршена и у 2013. и 2014. години, па уколико би се кренуло са процесом принудне наплате од стране пореске управе и комерцијалних поверилаца, имовина субјеката приватизације би била брзо разграбљена, по добром старом обичају, будзашто и у бесцење, а онда нити би могли да извршимо приватизацију, нити би радници имали где да наставе са својим радом, нити би већ извршени попис и процена имовине субјеката приватизације одговарала стварном стању на терену.

 Рокови који се прописују овим предлогом закона су адекватни и не може се говорити ни о каквој куповини времена, јер времена једноставно више нема. Додатни рок има за циљ само да спречи велике штете, али и да дозволи што успешније окончање започетих приватизација и заштиту запослених од губитка посла.

 ПРЕДСЕДАВАЈУЋИ: На члан 4. амандман су заједно поднели народни посланици Марко Ђуришић, проф. др Јанко Веселиновић, академик Нинослав Стојадиновић, Снежана Маловић, Биљана Хасановић Кораћ, Александар Сенић, Бранка Каравидић, Горан Богдановић, Слободан Хомен, Иван Карић и др Благоје Брадић. Реч има народни посланик др Благоје Брадић.

 БЛАГОЈЕ БРАДИЋ: Захваљујем, господине председавајући. Уважени министре, поштовани гости из Министарства, цењене колегинице и колеге, члан 4. се односи на члан 20. који каже – субјект приватизације дужан је да изврши попис и процену фер тржишне вредности целокупне имовине и обавеза и капитала са стањем на дан 31. децембар последње пословне године, у складу са законима којима се уређује рачуноводство и међународним рачуноводственим стандардима, у року од 30 дана од дана објаве јавног позива.

 Да не бих губио време читајући цео закон, тражили смо да се овај рок од 30 дана подигне, тј. продужи на 45 дана. Даћу образложење, мада је Влада рекла – амандман се не прихвата, јер је предложено решење у Предлогу закона, у погледу рока дато у складу са скраћењем свих рокова ради спровођења поступка приватизације у дефинисаним временским оквирима.

 Господине министре, мени није јасно, ми продужавамо рокове да дамо шансу да се приватизују фирме које се нису приватизовале, и то из разлога како сте ви рекли – што у Агенцији за приватизацију нису били ажурни, што фирме нису биле ажурне, што на време нису доставили документацију, што је цео поступак био спор. Сада када ћемо продужити време, када продужавамо време, скраћујемо време да се припреме сви ти папири који нису припремљени.

 Мислим да је смислено да оставимо 45 дана. Џабе ћемо ми њима да скратимо рок ако је то само на папиру, а они га не испуне. Мислим да је много боље, када већ продужавамо рок за цео поступак, да то траје 45 дана, да им дамо шансу да имају довољно времена, какви су такви су, што кажу наши људи, наши су, да спреме те папире и да ураде све оно што је потребно да би ви могли лагодно да уђете у поступак приватизације и преговора са потенцијалним инвеститорима.

 Зато вас молим да још једном размислите о овом мом предлогу, тј. нашем предлогу и да прихватите овај рок од 45 дана, јер тиме излазимо у сусрет и дајемо шансу да заврше посао ти људи, јер гро посла не зависи само од вас и Министарства, а ти људи који треба да одраде посао, ви директно не можете да утичете на све фирме као министар, па им онда дајте да могу да заврше свој посао. Захваљујем се.

 ПРЕДСЕДАВАЈУЋИ (Верољуб Арсић): Да ли још неко жели реч по овом амандману? (Не.)

 На члан 4. амандман су заједно поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић и мр Дејан Чапо. Влада и Одбор за привреду, регионални развој, трговину, туризам и енергетику су прихватили амандман, а Одбор за уставна питања и законодавство сматра да је амандман у складу са Уставом и правним систем Републике Србије, па констатујем да је амандман постао саставни део Предлога закона. Да ли неко жели реч? (Не.)

 На члан 5. амандман су заједно поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић, и магистар Дејан Чапо. Влада и Одбор за привреду, регионални развој, трговину, туризам и енергетику су прихватили амандман, а Одбор за уставна питања и законодавство сматра да је амандман у складу са Уставом и правним системом Републике Србије. Констатујем да је амандман постао саставни део предлога закона. Да ли неко жели реч? (Не.)

 На члан 6. амандман су заједно поднели народни посланици Марко Ђуришић, проф. др Јанко Веселиновић, академик Нинослав Стојадиновић, Снежана Маловић, Биљана Хасановић Кораћ, Александар Сенић, Бранка Каравидић, Горан Богдановић, Слободан Хомен, Иван Карић и др Благоје Брадић. Да ли неко жели реч? (Да.) Реч има народни посланик др Благоје Брадић. Изволите.

 БЛАГОЈЕ БРАДИЋ: Захваљујем. Предложили смо да се члан 6. брише, јер ви у члану 6. кажете да се број 30. замењује бројем 15. и ми предлажемо да се ова замена брише и да остане члан који је до сада важио у закону, који каже – Агенција припрема и објављује јавни позив за продају капитала, односно имовине субјекта приватизације, јавни позив садржи пословно име субјекта приватизације, податке о структури и вредности капитала, опис и вредности капитала имовине, почетну цену за продају капитала, односно имовине, рок за подношење пријаве за учешће, као и друге податке о значају за спровођење поступка.

 Јавни позив из става 1. овог члана објављује се најмање у једном дневном високотиражном листу који се дистрибуира на целој територији Републике Србије, на интернет страници Агенције, најкасније, било је 30 дана, ви кажете, предлажете да буде 15 дана - пре дана који је одређен за достављање пријава.

 Исто у складу са оним што сам малопре причао, ја вас молим да те рокове оставимо, јер то су рокови где ви не можете да утичете да субјекат уради све у том року. Не можете физички да постигнете и боље им дати већи рок, јер шта ће се десити ако он стигне 16. дан? Онда га закон спутава и мислим да би требало да продужите рок.

 Најлакше је написати нешто идеално, али треба да будете свесни да и цела ова прича данас је због тога што неко није урадио посао. И хајмо да им дамо шансу да ураде посао. Кажем, какви су, такви су, наши су, боље немамо.

 ПРЕДСЕДАВАЈУЋИ: Захваљујем. Реч има министар господин Жељко Сертић. Изволите.

 ЖЕЉКО СЕРТИЋ: Хвала лепо. Сада ћу вам одговорити на оба питања, јер су обе ствари везане иако су по два члана питања.

 Прва ствар, већина компанија која већ ради је већ урадила одређене процене и не треба им продужено време за одређивање нових документација и нових припрема.

 С друге стране, морамо да испоштујемо и рок који смо предложили и тражили од посланика, а то је 31. октобар. Ако смо дефинисали у закону 31. октобар као рок до трећег позива за предузећа која ћемо објавити до 31. маја, а имаћемо преко 40 предузећа објављених, јуче је објављен један део, данас, сутра, сваког дана иду обавезе за фирме, предузећа, нећемо моћи тај рок да испоштујемо. И зато смо морали да скратимо рокове у најбољој намери да предузећима омогућимо процес приватизације.

 Тиме не утичемо на транспарентност поступка, али повећавамо ефикасност учесника поступка да буду брзи, ефикасни у том процесу. Сам овај члан нам оставља 15 дана. Ако не може да спреми понуду за 15 дана, а везано је за инвеститоре, па тај неће урадити ни за 30 дана.

 Дакле, предузећа са којима смо обавили разговор, која су заинтересована за приватизацију компанија знају шта желе, знају своје пословне планове у том правцу и потпуно смо сигурни да је 15 дана довољно. Генерални оквир, понављам, јесте да будемо спремни да испоштујемо рок 31. октобар 2015. године. Хвала.

 ПРЕДСЕДАВАЈУЋИ: Господине Брадићу, немате право на реплику, можете само по амандману. Изволите.

 БЛАГОЈЕ БРАДИЋ: Дакле, апсолутно се не слажем с вама, господине министре.

 Мислим да ми овде имамо један део када причамо, причамо о закону и томе да ћемо бити ригидни и да то мора тако да се уради, а онда одемо ван ове сале и реални живот каже то није тако. Суштина целе ове приче, ја ћу покушати да бар прикажем како ја то разумем и како размишљам о томе, јесте 92.000 радних места које хоћемо да задржимо и то је императив целе приче. Све ово што ми имамо то је хартија, то јесте хартија на којој пише закон, али ми закон можемо да променимо.

 Сва суштина промене закона је, а мислим да смо ту сви сагласни, да сачувамо 92.000 радних места. На нама је, на Скупштини, на Министарству, на Влади да урадимо све што можемо како знамо и умемо да ти људи остану да раде. То је ваљда цела суштина. Није суштина да донесемо законе и донели смо закон, то смо урадили пре годину дана па мењамо рокове.

 Дајмо тамо где видимо да нешто не штима, да дамо шансу да сви који знају и умеју помогну да се то реши. То што ћемо уместо 30 дана да кажемо – сада морате, нисте научили лекцију, сада ћете урадити за 15 дана. Он неће да је научи, ако је не научи шта да радимо од октобра? Шта ћемо да радимо за годину дана ако се то не деси?

 Није суштина да мењамо закон, суштина је да решимо проблем. Понављам, суштина је 92.000 радних места. Свако од вас има неку фирму која ће да оде под лед. Мене боли Машинска и Електронска, неког боли нека друга фирма, дража му је од Машинске и Електронске. Али мени је битно, јер су то моје комшије. Свако од вас има комшије, дајмо да законом омогућимо, ако већ мењамо рокове, ако већ продужавамо рокове, дајмо да омогућимо да ти људи могу да имају шансу да наставе да раде. Хвала.

 ПРЕДСЕДАВАЈУЋИ: Реч има народни посланик Горан Ковачевић.

 ГОРАН КОВАЧЕВИЋ: Даме и господо, ја бих се потпуно сложио са овим амандманом и био бих за, када би ми променом закона у Скупштини Републике Србије чували 92.000 радних места или боље рећи пет милиона радних места. Хајмо да променимо све законе у Скупштини Републике Србије ако ти закони доносе радна места. Али, нажалост, то није тако. Радна места ствара или прави или их укида тржиште.

 Ради се о предузећима која су у процесу приватизације која је требало да буде окончана најмање пре десетак година. Јер без брзе приватизације, која је у ствари продаја државног капитала и промена облика из једног облика зграде и имовине у други, финансијски капитал, ми не можемо да идемо даље.

 Скупштина Србије нема механизам, иако сте у праву, налази се у једној подељеној функцији, где има власништво, као неко ко штити интересе државе и жеље да то власништво сачува и чињенице да је то власништво нетрагом нестало.

 Не ради се о предузећима која имају позитиван капитал. Углавном се ради о свим предузећима која се и данас налазе у процесу приватизације. И ових 17 која имају негативан капитал, њихове обавезе су много веће него њихова потраживања.

 Померати рок са 30 на 15 дана, могуће да сте у праву, али мислим да у складу са променама које су неминовне и које подразумевају брзину да би се процес приватизације што пре завршио, 30, 15 дана не значи ништа. ради се о предузећима која ће тек на тржишту моћи да преживе и сачувају радна места.

 Скупштина Републике Србије, без обзира да ли мењамо, прихватамо амандман или мењамо члан који ви предлажете, неће решити проблем радних места.

 ПРЕДСЕДАВАЈУЋИ: Хвала. Господине Брадићу, по ком основу?

 (Благоје Брадић: Реплика.)

 Немате право на реплику, колега је само причао о томе како одлучује Скупштина, да треба да донесемо закон.

 (Благоје Брадић: Колега је коментарисао моје излагање. Није схватио о чему причам.)

 Није вас схватио? Бојим се да је јако добро схватио.

 На члан 7. амандман су у истоветном тексту поднели народни посланици Владимир Павићевић, народни посланик Зоран Живковић и заједно народни посланици Марко Ђуришић, проф. др Јанко Веселиновић, академик Нинослав Стојадиновић, Снежана Маловић, Биљана Хасановић Кораћ, Александар Сенић, Бранка Каравидић, Горан Богдановић, Слободан Хомен, Иван Карић и др Благоје Брадић. Да ли неко жели реч? (Да) Реч има народни посланик Зоран Живковић.

 ЗОРАН ЖИВКОВИЋ: Чланом 7. се мења члан 37. постојећег закона. Брише се други став који каже – Агенција за приватизацију и купац капитала као уговорне стране потписују записник који садржи спецификацију имовине, права и обавеза субјекта приватизације итд.

 Ми мислимо да брисање овог става практично доводи до тога да ћете тешко наћи било кога ко ће желети да уђе у процес приватизације ако нема информацију о томе каква је имовина, каква су права, какве су обавезе субјекта приватизације.

 У образложењу се каже да је досадашњим законским решењем било прописано да Агенција за приватизацију потписује тај записник о приватизацији, а да практично Агенција није овлашћена да то врши, практично, Агенција не зна која је спецификација имовине, права и обавеза и поред тога каже да је реч о предузећима која обављају своју делатност, те се, вероватно, мења имовина.

 Како мислите да у тренутку приватизације, када се потписује уговор, то није време које тече, то није мутни Дунав, ни „Београд на води“, то је један тренутак, један датум када наравно може да се уради биланс предузећа и да се тачно види која је имовина предузећа, које су обавезе, која су потраживања, права итд? Ко потписује уговор са купцем? Како купац да зна шта је купио, ако се брише одредба да Агенција за приватизацију више није у обавези да то потписује?

 Гледао сам ово решење, читао сам га пет-шест пута, не могу да нађем никакав разлог, ни политички, ни дневнополитички, ни правни, ни економски, ни филозофски, ни било какав, те бих волео да чујем шта је разлог да се брише овај став, и како мислите да гарантујете купцу да зна шта је купио?

 ПРЕДСЕДАВАЈУЋИ: Захваљујем. Реч има народни посланик др Благоје Брадић. Изволите.

 БЛАГОЈЕ БРАДИЋ: По амандману, пријавио сам се за амандман.

 (Председавајући: У реду је, изволите, по вашем амандману. Изволите.)

 Да, брише се предлог који је дала Влада, а не амандман. Значи, то је амандман. Значи, тражимо да остане члан који каже, члан 37 – уговор о продаји капитала је уговор по приступу и може да садржи одредбе о уговорним странама, предмету продаје, уговореној цени, року плаћања, износу и року инвестирања купца, о обавези пословања субјекта приватизације, ограничењу располагања имовином и капиталом субјекта приватизације путем отуђења и залога, забрани смањења броја запослених који су у радном односу на неодређено време, обавези исплате редовне зараде запосленима, средствима обезбеђења уредног извршавања уговорних обавеза и друге одредбе.

 Ви предлажете да се бришу ове реченице – Агенција за приватизацију и купац капитала као уговорне стране потписују записник, који садржи спецификацију имовине, права и обавеза субјекта приватизација, тј. који чине уговорне обавезе, по правилу траје две године, итд.

 Ми предлажемо да се ово што сте ви предложи не прихвати, да остане како је донесено прошле године, јер сматрамо да је овакво решење које предлажете неприхватљиво, јер управо ове одредбе гарантују већи степен правне сигурности и лакше решавање евентуалних спорова. Управо ова одредба омогућава да се тачно зна шта је купљено у поступку приватизације.

 То је наш став и мислимо да ћете направити грешку ако не прихватите наш амандман. Хвала.

 ПРЕДСЕДАВАЈУЋИ: Захваљујем. Реч има министар господин Жељко Сертић. Изволите.

 ЖЕЉКО СЕРТИЋ: Ваши предлози да се брише члан 37. је у правцу јасноће, да се брише члан 7. закона како би остао на снази члан 37.

 Суштински се дешавало у пракси да између субјекта приватизације и Агенције за приватизацију, која у крајњој дистанци води поступак и спроводи цео процес приватизације, дође до несугласица у коме су нам се дешавале ствари као што су погрешне процене, у коме директорима предузећа која треба да буду приватизована из различитих разлога, ако није био интерес да предузеће уђе у процес приватизације, да се набилдују процене до високог нивоа.

 Ми овим одговорност за процену и за продају, која је и законски дефинисана, стављамо тамо где треба да буде, дакле, на одговорно лице из субјекта приватизације, а самим тим проценама које смо тражили у претходним члановима да буду абдејтоване, дајемо могућност да се процене ураде квалитетније, ефикасније, у року који представља и то је саставни део целе приче, али суштина је да у самој процени, дакле, документ који вама даје нека кућа која је овлашћена за то, све ставке од имовине, од потраживања, стања магацина, опреме, права и свега је детаљно уписано и на основу тога дата нека вредност која чини све збирно процену.

 Дакле, свеукупност овога нам је била идеја. Не кршимо начело јавности, јер у проценама мора да пише све, али стављамо акценат на одговорност појединаца, односно директора предузећа која су веома често до сада, користила ситуацију, играјући се проценама, да избегну процес саме приватизације.

 ПРЕДСЕДАВАЈУЋИ: Захваљујем. Реч има народни посланик Зоран Живковић, реплика. Изволите.

 ЗОРАН ЖИВКОВИЋ: Ако се пребацује одговорност директору субјекта приватизације, какве то везе има са мном као купцем? Ја не потписујем уговор са директором предузећа у приватизацији, него потписујем уговор са Агенцијом. Мени Агенција треба да гарантује да је по спецификацији имовина, права и обавезе привредног субјекта су те и те. Које користи имам од тога што сте ви подигли одговорност директора? Чак и то да се деси, ко мени гарантује да је та одговорност стварно подигнута?

 Значи, овим доводите купца у ситуацију да он не зна шта је купио. Верујем да било који добронамеран или купац који има мало памети неће да направи такав уговор, а ако неће да направи такав уговор, неће бити приватизације. Ако неће бити приватизације, неће бити ни решења за ових 500 и нешто предузећа која су остала. Према томе, нисам задовољан одговором. Моје питање је ко купцу даје гаранцију да је купио имовину, права и обавезе које су дате? Хвала.

 ПРЕДСЕДАВАЈУЋИ: Реч има министар Жељко Сертић, право на реплику. Изволите.

 ЖЕЉКО СЕРТИЋ: Само кратко, иако не знам колико је времена остало. Не постоји субјект приватизације који је био сфера интереса неког инвеститора, а да инвеститор већ није послао своју консултантску кућу или екипу људи да уради процену, тзв. „дју дилиџенс“, и економску и правну експертизу и било коју другу врсту. Дакле, нема купца који улази у нешто што му је већ непознато.

 Овим само дефинишемо да у случају злоупотребе, а то смо могли и у претходном периоду да предузеће да неку информацију Агенцији и да се онда не зна ко је одговоран у крајњој линији, сада тачно знамо, ако се десила злоупотреба, да је нешто сакривено на таква начин да ни држава није могла да уђе у траг, да ни купац заинтересовани кроз своју експертизу није могао да уђе у траг, знамо ко је одговоран за то.

 ПРЕДСЕДАВАЈУЋИ: Захваљујем. Господине Живковићу, немате основ за реплику.

 (Зоран Живковић: Нисам задовољан одговором.)

 То је ваш проблем што нисте задовољни. Реч има народни посланик др Владимир Павићевић. Изволите.

 ВЛАДИМИР ПАВИЋЕВИЋ: Даме и господо народни посланици, поштовани потпредседниче господине Арсићу, поштовани министре Сертићу, поштовани гости, најпре морам да замерим господину Арсићу на једној рестриктивности сада, приликом вођења седнице Народне скупштине. Нисмо научили да он има такав приступ.

 (Председавајући: Можете о повреди Пословника, господине Павићевићу.)

 Господине Арсићу, имамо заиста добру расправу. Дакле, министар брани један приступ, мени се чини да се размишља о томе да је могуће прихватити овај амандман. Господин Зоран Живковић врло добро образлаже зашто је овај наш приступ добар. Мислим, поштована господо, да нема боље ситуације од те да током расправе дођемо до онога што је најбоље. Ви, господине Арсићу, уместо да подстакнете такав приступ, ви спречавате дијалог. Заиста то сада не могу да разумем овде, поштована господо.

 Ево, још теку консултацију у тиму министра. Можда и овај наш амандман трећи данас буде усвојен, можда се предомисли министар, све зависи од снаге аргумента, верујем. Зато и ценим, поштована господо, што је министар Сертић, за разлику од неких других министара овде, и пре почетка начелне расправе позвао шефове посланичких група, Зорана Живковића, мене, да присуствујемо једном састанку да се открије шта се налази у овом предлогу закона о изменама и допунама Закона о приватизацији.

 Имам једну замерку. Министар Сертић је рекао – баш зато што се бавим економијом, баш зато што сам 25 година провео у приватном сектору, хоћу да приватни сектор има будућност у овој земљи. Онда након тога каже – нема пословне организације, асоцијације, коморе страног инвеститора који је дошао у Србију, а да га лично председник Владе није примио.

 Господине Сертићу, то су супротстављене изјаве. У првој кажете – економија изнад политике, а у другој - политика изнад економије. Па, какво је то стање у којем прва адреса сваком човеку мора да буде председник Владе? Па ваљда овде треба да стварамо услове правне сигурности пре свега, па да не мора да размишља човек који долазио о политици, поштована господо. Хвала.

 ПРЕДСЕДАВАЈУЋИ: Ви се, господине Павићевићу, сигурно слажете са мном да ја не бих смео да прекршим Пословник док председавам, а најмање члан 104. пословника о раду, где је јасно дефинисано - правила за дискусију и размену мишљења јесу у оквиру нормалног рада и нормалног времена, а право на реплику иде уколико се неко на седници Народне скупштине увредљиво изрази о народном посланику који није исти члан посланичке групе, наводећи његово име и презиме или функцију, односно погрешно протумачи његово излагање итд.

 Али, ако је господин министар сам одговарао, а није погрешно протумачио излагање, не видим како да вам помогнем и молим вас да се убудуће придржавате одредаба Пословника које су дефинисане чланом 106. пословника о раду Народне скупштине.

 Реч има народни посланик Горан Ковачевић. Изволите.

 ГОРАН КОВАЧЕВИЋ: Зашто мислим да је овај амандман сувишан? Уговор о продаји капитала сматра се закљученим када га потпише купац и Агенција и овери надлежни државни орган. Тог тренутка је завршен један купопродајни однос. Звали ви то приватизацијом или какогод, то је купопродајни однос.

 У члану 1. кажете да уговор мора да садржи неке основне елементе. Међу тим основним елементима јесте предмет продаје. Крај приче. Оног тренутка када закључите уговор, ви тачно знате шта купујете. Спецификација имовине мени више изгледа као интерна ствар између државних органа, што говори о тешкој ситуацији која постоји у комуникацији између државних органа.

 Значи, ово би било неприхватљиво да је држава Србија већ деценијама уређена држава, па да имате тачну процену капитала, јасно функционисање пословног руководства у предузећу и јасну улогу Агенцији за приватизацију и Министарства. Онда ми никако не би могли да дођемо у ситуацију да информације о висини вредности обавеза и капитала буду различите, али у Србији то може.

 И, ако ви то можете, онда је ово више потврда чињенице да не постоји јасна координација и лоше функционисање међу појединим институцијама које су надлежне за процес приватизације.

 Као што не треба штитити ни предузеће у процесу приватизације, не треба ни штитити оног ко купује та предузећа. Просто, постоји јасан тржишни механизам. Ви имате право да преконтролишете функционисање и добијете све информације. Ово није најсрећнији поступак ни за онога ко купује. Нису ово најсигурнији послови за онога ко купује та предузећа.

 У том контексту, сасвим је логично да одговорност за процену сноси онај који купује, а пошто Агенција прецизно дефинише и овим законом се прецизно дефинише тај купопродајни однос, онда нема разлога да постоји спецификација имовине, јер она ништа суштински не решава.

 ПРЕДСЕДАВАЈУЋИ: Захваљујем. Да ли још неко жели реч по овом амандману? (Не)

 На члан 7. амандман су заједно поднели народни посланици Зоран Бабић и др Александра Томић. Влада и Одбор за привреду, регионални развој, трговину, туризам и енергетику су прихватили амандман. Одбор за уставна питања и законодавство сматра да је амандман у складу са Уставом и правним системом Републике Србије. Констатујем да је амандман постао саставни део Предлога закона.

 На члан 10. амандман су заједно поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић и мр Дејан Чапо. Да ли неко жели реч? (Не)

 На члан 12. амандман су заједно поднели народни посланици Балша Божовић и Горан Ћирић. Да ли неко жели реч? (Да) Реч има народни посланик Балша Божовић. Изволите.

 БАЛША БОЖОВИЋ: Захваљујем, господине Арсићу. Даме и господо народни посланици, уважени министре и поштовани гости, предложили смо да се обрише члан 12. из простог разлога што када је у питању Предлог закона изменама и допунама Закона о приватизацији односи се на продужење рока забране извршења по извршним судским налозима поверилаца према дужницима, односно субјектима приватизације до 31. октобра 2015. године.

 Оно што су два питања за господина министра, и мислим да су веома смислена, с обзиром да су и господин Павићевић и Живковић, а ево и госпођа Александра Јерков, остали у чуду када је у питању непоштовање одлуке Уставног суда у овом случају. Ни они чак нису успели да се начуде. Ево, ја вам постављам питање, а покушајте ви да ми одговорите.

 Поштовање одлуке Уставног суда којом је онемогућавање спровођења извршења проглашено неуставним. Дакле, и када је у питању члан 12. и када је у питању члан 13. То је наредни амандман који смо поднели као посланички клуб ДС. Зашто предлагач игнорише одлуку Уставног суда Србије, када је јасно да Закон о приватизацији, иако је врло, како сте ви рекли, реформски, није и неће дати икакве позитивне ефекте у овом случају?

 Дакле, имамо потпуно кршење уставних одлука и сматрам да је ово пре свега важно због вас као министра Владе Републике Србије, за кога, понављам, имамо одређене симпатије, пошто сте последњи ушли у брод који тоне. Дакле, важно је да одговорите на ово питање из простог разлога што је веома битно да усагласимо подзаконске акте са законом, а не обрнуто, а са друге стране законске акте са Уставом, што је неопходно да би се један правни систем у потпуности заокружио. Захваљујем.

 ПРЕДСЕДАВАЈУЋИ: Захваљујем. Да ли још неко жели реч? (Не)

 На члан 12. амандман су заједно поднели народни посланици Зоран Бабић и др Александра Томић. Влада и Одбор за привреду, регионални развој, трговину, туризам и енергетику су прихватили амандман. Одбор за уставна питања и законодавство сматра да је амандман у складу са Уставом и правним системом Републике Србије. Констатујем да је амандман постао саставни део Предлога закона. Да ли неко жели реч? (Да) Реч има народни посланик др Александра Томић. Изволите.

 АЛЕКСАНДРА ТОМИЋ: Уважени председавајући, поштовани министре, колеге посланици, да се захвалим министру што је заиста имао разумевања, а и оно што би требало практично код сваког закона водити рачуна, а то је о људима који са инвалидитетом запошљавају друге људе са посебним потреба и људе који се баве професионалном рехабилитацијом, из простог разлога што се негде, када је у питању приватизација и стечај, ти људи потпуно забораве.

 Дакле, због тога је било врло важно да се овакав амандман уврсти у овај део закона и да се нађе као саставни део једног концепта који овде имамо, а то је да ипак очување неких стратешких, не само компанија, него и стратешких циљева о којима Србија мора да размишља, без обзира што мора да завршио поступак приватизације, не сме никада да се заборави. Зато што се сматра да је сам процес професионалне рехабилитације и људи који су радно способни и особа са одређеном врстом инвалидитета и са посебним потребама значајан ресурс ове земље и да они сами желе да буду саставни део привредних активности Србије. Хвала вам што сте уважили ово мишљење.

 ПРЕДСЕДАВАЈУЋИ: Захваљујем. Да ли још неко жели реч? (Не)

 На члан 13. амандман су, у истоветном тексту, поднели народни посланици Владимир Павићевић, народни посланик Зоран Живковић, заједно народни посланици Балша Божовић и Горан Ћирић и заједно народни посланици Борислав Стефановић, Гордана Чомић, Дејан Николић, Јован Марковић, Јована Јовановић, мр Александра Јерков, Наташа Вучковић, Весна Марјановић и Драган Шутановац. Да ли неко жели реч? (Да) Реч има народни посланик Зоран Живковић. Изволите.

 ЗОРАН ЖИВКОВИЋ: Члан 13. је нови члан, односно уводи нови члан који гласи: „Против субјекта приватизације који је актом Владе одређен за субјект приватизације од стратешког значаја и субјекта приватизације чије се седиште налази на КиМ или је имовина на КиМ не може се наставити, односно покренути поступак принудног извршења и принудне наплате у року од једне године.“

 Тиме се уводи једна велика правна несигурност оних људи, односно оних компанија које су пословале са наведеним привредним субјектима. То значи да је до данас неко могао да ради са предузећем које ће Влада да након усвајања овог закона прогласи стратешким. Значи, данас не знам да ли је неко предузеће стратешко, радим са њим, данас им продам нешто, уговорим плаћање од четири дана, а не неко дуже, него кратко плаћање, и ви сутра донесете закон и ја не могу да наплатим никако то што сам продао.

 То је апсолутна правна несигурност и не знам како мислите да правдате ово, било правно, било економски, било на који год начин. То нема никакве везе. Ви кажете у образложењу опет 25.000 радника. Какве везе имају 25.000 радника са тим што неко ко данас води то предузеће улази у лош уговор и после га ви браните да он не мора да плати то што је уговорио данас? То је апсолутна правна несигурност. Разумем потребу да се заштите нека предузећа, пре свега ова на КиМ, али то апсолутно не може да се уради на овакав начин.

 Мислим да је ово амандман који морате да прихватите, ако мислите да то што радите има било какве везе са привредном.

 ПРЕДСЕДАВАЈУЋИ: Захваљујем. Реч има министар господин Жељко Сертић. Изволите.

 ЖЕЉКО СЕРТИЋ: Бићу веома кратак. За сваки однос су потребне две стране, тако и за пословни однос. Свака компанија треба да води рачуна с ким ради и то јесте један од позитивних и нормалних односа у бизнису. Ако ви улазите већ у одређени ризик, а вас нико не тера, онда је то ваш проблем. С друге стране, овде се ради о продужењу заштите предузећа која су већ у реструктурирању. Ви данас већ не можете тим предузећима да наплатите извршним судским пресудама.

 Ми тражимо само продужење у овом периоду до годину дана за ова предузећа која смо ми предложили и која ће Влада донети на некој од својих наредних седница, али понављам, основ пословних аранжмана јесте добровољност. Вас нико не може натерати да робу, услуге или нешто продате некоме, ако ви то не желите.

 ПРЕДСЕДАВАЈУЋИ: По препоруци господина Павићевића, право на реплику има народни посланик Зоран Живковић.

 ЗОРАН ЖИВКОВИЋ: Било би добро да су потребне две стране. Ја се слажем, наравно. Сваки посао, сваки уговорни однос има бар две стране, у овом случају две. Али, овде се појављује трећа страна, а то је Влада Србије, која један уговор који, понављам, ставимо се у позицију, пустите оно што је већ уговорено, неплаћено и на суду, него вам говорим да нешто данас уговарамо, ви ноћас промените закон, ја сам у уговору те две стране мислио да ћу моћи да наплатим то ако друга страна, противно закону, избегава плаћање, а ви сад дајете, озакоњујете могућност другој страни која је стратешка, по вашем мишљењу, да изиграва закон.

 Уговор јесте добра воља две стране, али и поштовање закона. Значи, није само добра воља. Можемо ми да се договоримо око било чега па да то буде противно закону и онда се иде у затвор, или би тако требало да буде, а ви овде озакоњујете незаконито понашање. Мислим да је то основни проблем и због тога смо интервенисали и господин Павићевић и други предлагачи и ја са тим амандманом.

 ПРЕДСЕДАВАЈУЋИ: Право на реплику, министар Жељко Сертић. Изволите.

 ЖЕЉКО СЕРТИЋ: Мени је потпуно јасан ваш принципијелни став да сте против заштите предузећа, продужене заштите предузећа, и то сте се веома јасно изјаснили у свим претходним амандманима и то ми је потпуно јасно. Али, само бих коментарисао ваш пример у коме сте дали да, уколико би неко данас, јуче или сутра потписао неки уговор, да га излажемо додатном ризику.

 Ако неко не зна о којим предузећима се ради, а сви знају у држави колико их имамо и колико проблема, биће објављено веома брзо, а с друге стране, ми смо већ најавили одређена предузећа која би могла да дођу у ту групу.

 С треће стране, ова предузећа су толико година у проблемима и о томе смо причали, сви посланици су о томе коментарисали, да сви јако добро знају са чим се суочавају и мислим да, осим овог правног тумачења, у реалном животу је јако добро познато са ким послујете, на какав начин је ризик у том послу препознат и мислим да таквих грешака неће бити.

 ПРЕДСЕДАВАЈУЋИ: Захваљујем. Реч има народни посланик др Владимир Павићевић. Изволите.

 ВЛАДИМИР ПАВИЋЕВИЋ: Даме и господо народни посланици, поштовани господине Арсићу, потпредседниче Народне скупштине и председавајући данашњој седници, поштовани министре Сертићу и поштовани гости из Министарства, најпре морам овде да запазим да је господин Арсић уочио да је претходно погрешио и исправио сада своју грешку. Веома ценим све особе, које када увиде да су погрешили, не праве исте грешке и сада је господин Арсић обезбедио да наша расправа овде тече. Браво, господине Арсићу.

 Потом да кажем сада господину Сертићу. Сада вама, господине Сертићу, не могу да кажем – браво, јер управо поводом нашег амандмана овде мислим да се ви сада суочавате са погрешкама које сте чинили када сте тврдили да је добро да се некада често мењају закони. Ево, господин Зоран Живковић је вас сада на конкретном примеру суочио са проблемом који настаје у таквим ситуацијама.

 Који је кључни проблем, поштована господо, ево на овом конкретном примеру. Видим и да народни посланици СНС сада пажљиво прате, и господин Јовичић, и Мартиновић, и Ковачевић итд, проблем је, господине Сертићу, што улазимо у сферу правне несигурности, а правна несигурност, поштована господо, увек је кључна препрека и за улагање и за развијање функционишуће тржишне привреде.

 Господине Сертићу, не само правна сигурност, него још једно веће начело из којег проистиче ово начело правне сигурности, а на основу тог начела, господине Сертићу, и предвидивост пословања. То је начело владавине права, у члану 3. нашег Устава дефинисано као основно начело.

 Ако имамо владавину права, ако имамо правну сигурност, ако имамо предвидиве услове пословања, то је то, господине Сертићу, а нису предвидиви, нису јасни, није све повољно, када се уместо владавине закона бавимо владавином човека, или владавине људи, е, ту нема услова за тржишну привреду, за коју се, формално, господине Сертићу, ја сам приметио, залажете. Хвала.

 ПРЕДСЕДАВАЈУЋИ: Реч има народни посланик Балша Божовић. Изволите.

 БАЛША БОЖОВИЋ: По амандману. Захваљујем се, господине Арсићу. Ово је последњи мој лични амандман који сам поднео, желећи да законско решење буде што боље и ефикасније, имам једно питање које ће, замолио ме је министар Владе Демократске странке у приправности, господин Иван Стефановић, поставити преко мене лично, вама, као министру привреде Владе Републике Србије.

 Ви сте и сами рекли да вам је остављен врућ кромпир са којим ни сами не знате како ћете да се изборите у наредном периоду. У питању је 17 стратешких предузећа и 25 хиљада радника који раде у тим предузећима. Свесни сте да овим одлагањем ћемо за годину дана у тим предузећима имати много већа дуговања него што су то данас.

 Свесни сте тога да ће из буџета Републике Србије додатна средства бити уплаћивана тим предузећима да би остала такорећи жива и да би остала на тржишту. Свесни сте такође тога да плана ревитализације тих предузећа још увек нема. Свесни сте такође и тога да инвеститора и стратешких партнера за та предузећа такође нема и да би они у супротном били познати грађанима Србије.

 Сада, једно је питање, да ли можда имате план да реформским подухватом, као министар привреде, од тих 25 хиљада радника спасите макар 15 хиљада радника, уколико би то урадили данас. Стечај сте предвидели дан након ванредних парламентарних избора и тада од тих фирми и предузећа неће остати ништа. Да ли можда мислите, уколико не би било притисака премијера на вас лично, да тај реформски подухват урадите данас, добићете од нас и подршку за тако нешто, да можда спасите, од 25, макар 15 хиљада јер за годину дана неће бити спасено ни једно једино? Захваљујем.

 ПРЕДСЕДАВАЈУЋИ: Захваљујем. Реч има народни посланик Александар Јовичић. Изволите.

 АЛЕКСАНДАР ЈОВИЧИЋ: Хвала, уважени председавајући. Поштовани министре, даме и господо народни посланици, невероватна брига претходног говорника за јавна предузећа. То што је ово питање упућено од стране министра Владе у сенци Демократске странке, мислим да ми морамо да дамо адекватан одговор, с обзиром да је то веома озбиљна влада која је већ показала прве резултате за ова два месеца од формирања, мада их ми нисмо видели. Ти резултати су највероватније остали у сенци.

 Да ли је могуће да је неко данас потпуно контрадикторан у смислу, критикујете што нека предузећа иду у стечај, а сад она која хоћемо да сачувамо кажете – па што одлажете? Што их не гурате, што брже у провалију у коју сте их ви гурали?

 Претходни говорник мора да зна једну ствар, да ми покушавамо да одложимо време за решавање предузећа, њих 17, и можда ће држава дати нешто новца да би се нашли људи који ће то на једна нормалан начин приватизовати и да то више није пљачкашка приватизација као у ваше време. Али, ми штитимо 17 стратешких, ви сте штитили 400 оних предузећа из којих сте узимали новац у сопствене џепове, а онда подизали кредите по неповољним условима да бисте давали субвенције и одржавали се на власти.

 Па, како вас није срамота? Ово је храбра одлука у којој желимо да сачувамо 21.500 радника на послу, и ових 17 предузећа су већина њих већ ушла у процес приватизације, већ постоје људи који су заинтересовани. Када говоримо и о ФАП-у, ИКАРБУС-у и о осталим предузећима. Па, да ли ви сада држите предавања нама који сте имали преко 104 предузећа која су била у реструктурирању затим су продата и колико су били добри уговори. Од њих 104, 87 се поново вратило држави, јер су то сигурно били велики бизнисмени, препоштени, који су новац у овој земљи стекли на одговоран, поштен и честит начин. Нису били, то су били функционери који су били блиски вашој странци и тако сте се понашали према јавним предузећима, али та пракса је прекинута.

 Ви сте имали случајеве у прошлости, да неко ко је био близак вашој власти, жели да купи неко предузеће, он пре него што је то предузеће купио, он стави то предузеће под хипотеку, узме новац и од тог новца после добије то предузеће. Свашта сте радили.

 Имали сте спрегу и банака, и власти, и политичара, и тајкуна, радили сте шта сте хтели. Та пракса је завршена коначно и не кажем да народни посланици СНС нису свесни да је тешко тим радницима. Па, јесте тешко. То су радници који нису примили можда месецима плате, који тешко живе, који имају породице, који имају децу коју издржавају и коју школују.

 Али, поставља се једно кључно питање, од 2000. године па наовамо, када сте обећавали бајке, бољи живот, када сте обећавали нова радна места, да ће та предузећа бити приватизована на најпоштенији и транспарентнији начин, шта се десило у међувремену? Само дајте одговор на то питање. Увек је критика добра ако долази од некога ко је поштен и честит и ко жели промене набоље, али кад критика долази од вас, па, то је заиста срамота.

 Од вас који сте та предузећа распарчавали, присвајали, враћали, узимали, одузимали како сте год хтели. Од 2000. године па наовамо. Све странке које су кренуле из ДОС-а, све, и као што видим, очекује се да се то и даље цепа, колико сте сложни и колико мислите на народ.

 Ми желимо на све могуће начине да коначно раскрстимо са прошлошћу у смислу да нешто што више не може да функционише због застареле технологије, због глобалног окружења на тржишту, нађемо решење како на најбезболнији начин да то премостимо и да новац који смо одвајали, по 700, 800 милиона евра годишње, то сте нам ви оставили, јер сте ви то знали најбоље, како да преусмеримо у реалан сектор, у здраву економију и како да људи добију коначно шансу кроз годину-две дана да раде у реалном сектору. Нешто што доноси приход и за буџет Републике Србије, нешто што ће у свим билансима наше земље и наше касе бити позитивно и ту се суштински разликујемо. Суштински се разликујемо.

 Сви смо свесни како сте се понашали према јавним предузећима и најмање имате права да о томе причате. Зато пустите да радимо за добробити генерација које долазе. Ви сте знали само да радите за ваше личне интересе и знали сте да купујете гласове пред изборе. Као што видите, ми ћемо имати локалне и покрајинске изборе, али не мислимо да их купујемо.

 Најлакше би било Жељку Сертићу, министру или Александру Вучићу да каже – знате, ајде да позовемо да узмемо неки кредит од три милијарде. Па, да опет гурамо новац у рупу, у бунар, да бисмо добили неке локалне, покрајинске или било које друге изборе.

 Нећемо тако да се понашамо према нашој држави, према нашем народу. Те болне резове који морају да се спроведу, преузели смо на себе, у вама ту подршку наравно немамо и не очекујемо, јер ви сте знали само да се понашате супротно од тога. А то је да нас обмањујете, да нас варате и наравно, већину грађана у тим јавним предузећима да пљачкате. И, то сте знали стварно да радите на најбољи могући начин, али та пракса је завршена.

 И зато, као народни посланик, као млад човек који живи у овој земљи, који наравно планира да живи и наредних 30-40 година у овој земљи, свака вам част, што предузимате мере које ће сутра генерацијама које долазе оставити једну уређену, нашу Србију, без обзира ко на власти у том тренутку буде.

 Нама је битно да успоставимо систем, систем да више не извлачимо из џепова народа новац и гурамо у нешто што се не враћа ни у ком смислу, ни у профиту, ни у продуктивности, ни у чему. И, то смо гледали годинама.

 Зато је време да раскрстимо са тиме да бисмо те младе људе, на које се ви позивате да одлазе из ове земље, а највише су одлазили од 2000. године, када сте увели велике реформе, да их задржимо у овој земљи, и да раде у реалном сектору, у реалној привреди, у здравој економији. А да бисмо то постигли, то нећемо сигурно постићи тако што ћемо да обећамо мед и млеко, као што сте ви говорили да ће 2008. година, када је почела светска криза, бити шанса за Србију.

 Ми кажемо - шанса за Србију је рад, дисциплина и да раскрстимо са стварима који су терет за наш народ, за нашу економију и за нашу будућност. Хвала вам.

 ПРЕДСЕДАВАЈУЋИ: Захваљујем. Реч има народни посланик Маријан Ристичевић. Изволите.

 МАРИЈАН РИСТИЧЕВИЋ: Захваљујем. Даме и господо народни посланици, члан 13. говори о заштити предузећа од стратешког значаја, и о заштити 25.000 запослених. Предложити да се тај члан брише није само нехумано, већ по одређеним фирмама и предузећима изгледа и сулудо. Ја ћу навести пример ПКБ-а.

 Дакле, ПКБ којим је управљала странка бившег режима кроз Град Београд, који је 2011. године имао дуг од 1.900.000.000, дакле мање од 20 милиона евра. После тога, та добитничка привредна политика је у Граду Београду од ПКБ направила дужника чији се дуг за две и по године увећао за 70 милиона евра и достигао износ од 10 милијарди динара.

 Дакле, то је та привредна политика која је од добитника правила губитнике. ПКБ има 19.000 хектара пољопривредног земљишта, државног пољопривредног земљишта које му је дато без накнаде, које му је припојено, које приватни пољопривредни произвођачи плаћају закуп отприлике од пет до шест милиона евра.

 Ни то није помогло да се не праве оволики губици, па се рецимо у том периоду, за три штале које су коштале, требало да коштају три и по милиона евра, које су прављење без грађевинске дозволе и које до дана данашњег немају употребну дозволу због тога, уместо три и по милиона потрошило 12 милиона евра. Тако да је штала по једној крави за сваку краву кошта преко 10 хиљада евра, да су јој правили куће на том земљишту са пуним неким комфором, мање би коштала него што су коштале штале. Напомињем да су то биле три које је градила фирма која се никад није бавила никакво градњом, фирма из Кикинде која се углавном бавила продајом одређених делова.

 ПКБ је од сигурног добитника постао губитник и гле чуда они су покушали, највероватније због будуће приватизације да ПКБ-у, који има осам хиљада хектара свог земљишта, припоје 19.350 хектара пољопривредног земљишта, грађевинског земљишта 835 хектара и 1.279 хектара другог земљишта што је укупно 21.471 хектара.

 У „ПКБ“ је у том периоду грешком конвертовано земљиште од 509 хектара, у Ковилову 99 хектара, у Овчи 410 хектара.

 Ако вам кажем да је „Лидл“ и фирма „МПЦ“, чини ми се, плаћала један хектар грађевинског земљишта у том рејону од 850 до 900 хиљада евра, не треба много памети да се помножи 509 хектара са том сумом и да се добије колико је коштало то грешком конвертовано земљиште, колико је коштало, не само „ПКБ“ и Град Београд већ колико је коштало ову државу.

 Овде се наступа, посебно од странке бившег режима, као да смо затекли идеалну државу, као да смо затекли идеалну привреду која испоручује новац свима, која гарантује добре плате, добре пензије, пуну упосленост.

 Као да нисмо затекли потпуно разваљену, обогаљену, запуштену и напуштену државу са привредним системом који је по броју незапослених, а са просечном нацијом старом 42 године, говорио сасвим јасно да немамо привреду која може да носи плате и пензије овом становништву и у овако малом износу какав је сада.

 Србија коју смо затекли била је равна Марсу. Било је услова за живот, али у њој није било живота. Такође је недопустиво да странка бившег режима овде чини све да се и убудуће не уради ништа, да се то запуштено и напуштено стање настави.

 Не желим да кажем да они треба да ћуте, али треба да погледају резултате који су очигледни и који говоре да је привреда готово десеткована, да су радна места почишћена и да су природни и створени ресурси углавном користили њиховим пријатељима да своја енормна богатства увећавају, а да је становништво остало сасвим незбринуто и да ти природни створени ресурси нису били у корист свих становника већ само у корист појединих и зато се то друштвено богатство прелило у џепове одређеног броја, малог броја људи.

 Србија коју ми треба да изградимо, јер у овој држави није било државе, треба изградити државу и нови привредни систем у коме ће бити после и хлеба за све. У коме нико неће више бити сиромашан, нико не треба да буде бос, нико не треба да буде го.

 Дакле, Србија мора природним створеним добрима да створи услове да свако има право на комад хлеба, на кров над главом и да има неку одређену перспективу. Држава коју смо затекли је била таква да није било довољно црне боје којом би се осликало стање које је затечено.

 Дакле, треба окренути лист. Поштујем што председавајући има одређену толеранцију према опозицији, с обзиром да је имао искуства са ригидним Пословником и ригидним тумачењем тог пословника. Немам ништа против приговора, али сви треба да знамо да треба изградити државу у држави у којој није било државе и да је наш посао раван покушају да се од рибље чорбе направи акваријум. Хвала.

 ПРЕДСЕДАВАЈУЋИ: Захваљујем.

 Поштовани народни посланици, сагласно члану 27. и члану 87. ставови 2. и 3. Пословника Народне скупштине, обавештавам вас да ће Народна скупштина данас радити и после 18.00 часова због потребе да Народна скупштина што пре донесе акте из дневног реда ове седнице.

 Одређујем паузу у трајању од пет минута, док се не врати министар у салу.

(после паузе – 14.35)

 ПРЕДСЕДАВАЈУЋИ (Верољуб Арсић): Настављамо са радом.

 На члан 15. амандман у истом тексту поднели су народни посланици Владимир Павићевић и Зоран Живковић. Да ли неко жели реч? (Да) Реч има народни посланик Зоран Живковић. Изволите.

 ЗОРАН ЖИВКОВИЋ: Члан 15. је нови члан који наставља серију чланова који уносе правну несигурност у ову област.

 Наиме, члан 15. гласи – поступци приватизације започети до дана ступања на снагу овог закона, значи започети по старом закону пре измена, наставиће се по одредбама овог закона.

 Замислите да неки инвеститор, купац капитала потенцијални се пријави за неку приватизацију, уђе у процес приватизација, а онда му на пола тог процеса промените услове.

 То је као да играте фудбал и онда вам судија у једном тренутку каже – а, сада играмо ватерполо. Ви, пошто немате појма са ватерполом и питање је да ли знате да пливате, имате опасност да се удавите у целој тој игри.

 Не постоји никакво оправдање да се тако нешто уради, а посебно то није дато у образложењу за одбијање овог амандмана које је потпуно бесмислено.

 Ја сам у консултацијама питао министра колико то предузећа имамо која су у процесу приватизације где је започет процес приватизације.

 Речено је неколико, 2,3,4 и онда је то разлог више да се не уноси један овакав члан који врло лако може да падне на Уставном суду, а сигурно може да изазове појачану сумњу купаца инвеститора и да ли уопште да улазе у процес приватизације, у Србији, јер стално неко може да се позива на овај члан 15. или да стално мења законе, па да, када уђете у неки процес приватизације, добијате потпуно нове услове.

 Мислим да, овај амандман, наравно, као и сви други, али овај посебно, заслужује да буде усвојен. Хвала.

 ПРЕДСЕДАВАЈУЋИ: Да ли још неко жели реч?

 На члан 17. амандман су заједно поднели народни посланици Марко Ђуришић, проф др. Јанко Веселиновић, академик Нинослав Стојадиновић, Снежана Маловић, Биљана Хасановић Кораћ, Александар Сенић, Бранка Каравидић, Горан Богдановић, Слободан Хомен, Иван Карић и др. Благоје Брадић. Реч има народни посланик др Благоје Брадић.

 БЛАГОЈЕ БРАДИЋ: Захваљујем. Господине министре, уважени гости из Министарства и из Агенције, поштоване колегинице и колеге, уложили смо амандман на члан 17. који има само један став, а ми смо додали још један став.

 Изворни предлог Владе гласи – Министарство надлежно за послове привреде, наставља да обавља контролу и верификацију поступака својинске трансформације и процене вредности капитала, који су започети, а нису завршени, као и контролу процене вредности капитала учесника статусних промена.

 Ми предлажемо да се дода 2. став, поред овог става који је предложила Влада, а који гласи – Влада подноси Народној скупштини преко надлежног одбора годишњи извештај о ефектима примене овог закона.

 Дали смо образложење, с обзиром на значај овог закона, односно значај окончања процеса приватизације, али имајући у виду да се изменама и допунама уводе одређени изузеци, у погледу рока завршетка приватизације, као и одлагање поступка извршења над субјектима приватизације, врло је битно установити посебну обавезу Владе да управо по питањима примене овог закона подноси Народној скупштини извештај.

 Ви сте одговорили, само да нађем – да се амандман не прихвата, јер се сагласно постојећим законским решењима, Закона о јавним агенцијама и Закона о приватизацији, на месечном нивоу, усвајају извештаји о раду Агенције за приватизацију, а сагласно важећем члану 84. став 3. Закона о приватизацији, Министарство привреде је дужно да надлежном одбору Народне скупштине подноси месечне извештаје о стању поступка приватизације, као и да пружи све потребне податке и информације по захтеву надлежног одбора.

 Ваше легитимно право је да не прихватите наш амандман. Мислим да је добро да једанпут годишње расправљамо, као што данас расправљамо. Ствар је скупштинске већине да ли жели да се то што се дешава око приватизације обавезно чује или по потреби, легитиман став.

 Мислим да би требало да прихватите овај предлог, иако се подносе месечни извештаји од стране Агенције, ред је да Влада једном годишње, пошто је врло битна тема, изађе пред народне посланике, па ма шта било и поднесе извештај.

 То је наш предлог, а ви изволте, надам се да ћете прихватити.

 ПРЕДСЕДАВАЈУЋИ: Захваљујем. Реч има министар, господин Жељко Сертић. Изволите.

 ЖЕЉКО СЕРТИЋ: Ми нисмо прихватили овај амандман зато што би он променио већ правила која постоје и ви сте образложили сами да Влада подноси, односно министарство подноси извештаје Скупштини, итд, с тим, с обзиром да сте посебно акцентовали овај процес и све ово што се дешава данас.

 Као министар привреде вам сада кажем да сам расположен у било ком моменту, било када, када ме као Скупштина позовете овде, пет пута годишње, пет пута месечно, било када да дођем да вам дам исцрпан извештај за свако предузеће, за статус сваког предузећа и за било који део процеса приватизације и да на тај начин једноставније решимо сва питања.

 С друге стране, и медији су упознати са свим процесима, позивамо и све заинтересоване друге стране да буду укључене у све процесе, да би управо на такав начин не само учинили транспарентним процесе, оно што ми радимо, него да би нам помогло у процесу да и на тај начин притиском јавности све чиниоце процеса натерамо да ураде свој посао и брже и ефикасније. Хвала.

 ПРЕДСЕДАВАЈУЋИ: Захваљујем. Да ли још неко жели реч по овом амандману? (Не)

 На члан 18. амандман у истоветном тексту поднели су народни посланик Владимир Павићевић, народни посланик Зоран Живковић, заједно народни посланици Борислав Стефановић, Гордана Чомић, Дејан Николић, Јован Марковић, Јована Јовановић, мр Александра Јерков, Наташа Вучковић, Весна Марјановић, Драган Шутановац и заједно народни посланици Марко Ђуришић, проф. др Јанко Веселиновић, академик Нинослав Стојадиновић, Снежана Маловић, Биљана Хасановић Кораћ, Александар Сенић, Бранка Каравидић, Горан Богдановић, Слободан Хомен, Иван Карић и др Благоје Брадић. Да ли неко жели реч? (Да) Реч има народни посланик Зоран Живковић. Изволите.

 ЗОРАН ЖИВКОВИЋ: Овај нови члан 18. где се по ко зна који пут у последњих неколико година крши Устав са роком од када важи закон, уставна одредба је да то буде осам дана од дана објављивања у „Службеном гласнику“. Овде је то формулација да ступа на снагу даном објављивања у „Службеном гласнику“, да не улазим сада у експликацију како је тешко утврдити кад је објављен и када ступа на снагу, да ли је то пре подне, у подне, после подне, да се вратим на суштину.

 Нема никаквог разлога да се одбије овај наш амандман зато што тиме желимо да се примењује уставна одредба. Образложење за одбијање амандмана каже – зато што, крајем овог месеца, значи прексутра, истиче рок којим су заштићене ове фирме, а ја питам – а шта сте чекали до сада? Што то нисте урадили пре месец дана? Имате председника Владе који ради 18 сати дневно. Па да сте ви радили бар два сата дневно, могли бисте да дођете до те ситуације да се ово донесе, да се стави на дневни ред Скупштине, тако да може да истрпи поштовање Устава.

 Међутим, пошто је то потписао председник Владе, онда је очигледно да је боље да он не ради 18 сати дневно, јер кад ради 18 сати дневно не ради ништа што би било корисно за ову државу и за овај народ.

 Према томе, тачно је да то мора да почне да важи противно уставном року, али разлог за то је неодговорно понашање Владе. Још једном, нисам добио одговор на питање око члана 15. - зашто се мења правна сигурност улагача министре, на то ми нисте дали одговор, осим ако се нисте бранили ћутањем?

 ПРЕДСЕДАВАЈУЋИ: Захваљујем. Реч има народни посланик др Благоје Брадић. Изволите.

 БЛАГОЈЕ БРАДИЋ: Захваљујем. Господине министре, колега је објаснио пошто имамо исти предлог, ми смо дали предлог да се у члану 18. уместо што сте ви написали да овај закон ступа на снагу даном објављивања у „Службеном гласнику Републике Србије“, да се то дешава осмог дана, и нормално тада би пробили рок, данас је 27. мај, рок за заштиту који је био по старом закону донесеном пре годину дана је био 31. мај и онда би све ово пало у воду, јер би повериоци утужили привредне субјекте како ви кажете и не би имали тај капитал који је потребан за приватизацију, он би се урушио.

 Сада да се вратимо пар чланова уназад. Када сам тражио да се продужи рок са 30 на 45 дана, са 15 на 30 дана, ви сте рекли да то треба у складу са законом, а ја сам вам рекао да то не зависи од вас, него зависи од људи на које ви не можете да утичете.

 Па ево, да су ваши у министарству које ви водите вам рекли да истиче закон и да треба да се продужи, да сте само седам дана раније ушли у ову процедуру, ово би се донело по закону, тј. у року од осам дана од дана доношења одлуке о објављивању у „Службеном гласнику“, осмог дана и ми не би имали разлог да вам ово спочитавамо.

 Нормално је да ви као један човек не можете да пратите шта ради цело министарство. То је један систем. То је једна машинерија која ради, где сваки шраф мора да зна своје место. Е, због тога сам ја тражио продужење рокова, јер то смо причали и прошле године у ово време. Нормално да смо ми били криви за све и у реду је, нема проблема. Криви смо.

 Али, прошло је годину дана, нисмо мрднули црту. Па опет смо ми криви. У реду да будемо опет и ми криви. Али, проблем је шта ће бити са 92.000 радних места.

 Ако их згурамо у тесан оквир, ако скратимо рокове, ми ћемо донети закон, али ефекти неће бити онако како ми желимо и очекујемо. То је проблем.

 Зато сам инсистирао да остану рокови, не да би ја имао нешто само контра против скупштинске већине, него сам убеђен да оно што није могло да се заврши на толико много времена, говорим о девет месеци, десет, колико има од доношења овог закона прошле године, сада ми тражимо да се то заврши са опет кратким роковима и са обавезама које морају у много краћем року да се испуне.

 Стога мислим да ћемо имати проблема и молим вас ако икако можете као министар да прихватите ове амандмане пре гласања или као предлог Одбора, какогод, и да дамо шансу да бар они који имају трачак наде то и остваре и остану на својим радним местима. Хвала.

 ПРЕДСЕДАВАЈУЋИ: Реч има народни посланик др Александра Томић. Изволите.

 АЛЕКСАНДРА ТОМИЋ: Уважени председавајући, поштовани министри, колеге посланици, па ми да радимо 24 сата не можемо да решимо проблеме који су остали иза наших претходника, што из 2003, што из 2008, 2009, 2010, 2011, 2012. године. Али уопште предлог оваквог амандмана је већ виђен у многим законским решењима.

 У овом законском решењу он руши концепт потпуно ових измена и допуна Закона. Руши концепт уопште и на неки начин решавања проблема и у ових 17 стратешких предузећа.

 На крају крајева, руши концепт да се задржи колико-толико 25.000 радних места, тако да овакав амандман са разлогом није прихваћен и мислим да у будућности заиста то треба и рећи да предлагачи се концептуално не слажу уопште са оваквим законским предлозима и да то једноставно артикулишу кроз своје амандмане, које повезују са одређеним уставним решењима.

 Наравно да није противуставно да закон ступи на снагу по објављивању у „Службеном листу“, и по дану гласа и наравно да је то једна замена теза, али у овом случају је то потреба због тога што ипак, значи, имамо једну одговорну Владу, имамо једну одговорну скупштинску већину која мисли на све раднике од ових 92.000, а нарочито на оних 25.000 који су обухваћени овим законским решењем. Хвала.

 ПРЕДСЕДАВАЈУЋИ: Захваљујем. По амандману, народни посланик др Благоје Брадић, још два минута је преостало.

 БЛАГОЈЕ БРАДИЋ: Ја вам се захваљујем. Трудићу се да будем брз. Колегиница ме није разумела, али поновићу ради грађана Србије.

 Дакле, законска обавеза и законска процедура је да закон ступа на снагу осам дана након објављивања у „Службеном гласнику“. Ја сам рекао да овај закон мора да буде донесен закључно са 31, јер тада престају правне заштите предузећа донесене прошлим законом који сте ви донели, којим сте ви одредили рокове, који сте ви овде изгласали пре непуних годину дана.

 Само кажем да је неодговорно од стране стручних служби, било Министарства или Владе, што нису овај закон донели седам дана раније. Нема разлога да ово дође седам дана касније и онда не би били у ситуацији да доносимо закон који по хитном поступку, хитно решава да ступи на снагу одмах по објављивању у „Службеном гласнику“. Ту је основни проблем колегинице. Ту је проблем. Захваљујем.

 ПРЕДСЕДАВАЈУЋИ: Захваљујем.

 Да ли још неко жели реч по овом амандману? (Не)

 Пошто смо завршили претрес о амандманима, закључујем претрес Предлога закона у појединостима.

 Пошто смо обавили претрес Предлога закона у начелу и појединостима, Народна скупштина ће у дану за гласање одлучивати о Предлогу закона у начелу и појединостима и у целини.

 Прелазимо на 2. тачку дневног реда: – ПРЕДЛОГ ЗАКОНА О ИЗМЕНАМА ЗАКОНА О СТАНДАРДИЗАЦИЈИ (појединости)

 Примили сте амандмане који су на Предлог закона поднели народни посланици Зоран Живковић, Владимир Павићевић, Мирослав Маркићеви, Велимир Стојановић, Марко Ђуришић, проф др Јанко Веселиновић, академик Нинослав Стојадиновић, Снежана Маловић, Биљана Хасановић Кораћ, Александар Сенић, Бранка Каравидић, Зоран Богдановић, Слободан Хомен, Иван Карић и др Благоје Брадић.

 Примили сте извештај Одбора за привреду, регионални развој, трговину, туризам и енергетику и Одбора за уставна питања и законодавство, као и мишљења Владе о поднетим амандманима.

 Пошто је Народна скупштина обавила начелни претрес, сагласно члану 157. став 3 Пословника Народне скупштине, отварам претрес Предлога закона у појединостима.

 На члан 3. амандмане у истоветном тексту поднели су народни посланици Зоран Живковић и Владимир Павићевић. Влада и Одбор за привреду, регионални развој, трговину, туризам и енергетику прихватили су амандман. Одбор за уставна питања и законодавство сматра да је амандман у складу са Уставом и правним системом Републике Србије. Констатујем да је овај амандман постао саставни део Предлога закона.

 На члан 3. амандман су заједно поднели народни посланици Марко Ђуришић, проф. др Јанко Веселиновић, академик Нинослав Стојадиновић, Снежана Маловић, Биљана Хасановић Кораћ, Александар Сенић, Бранка Каравидић, Горан Богдановић, Слободан Хомен, Иван Карић и др Благоје Брадић. Влада и Одбор за привреду, регионални развој, трговину, туризам и енергетику прихватили су амандман. Одбор за уставна питања и законодавство сматра да је амандман у складу са Уставом и правним системом Републике Србије. Констатујем да је овај амандман постао саставни део Предлога закона. Да ли неко жели реч? (Не.)

 На члан 5. амандман су заједно поднели народни посланици Марко Ђуришић, проф. др Јанко Веселиновић, академик Нинослав Стојадиновић, Снежана Маловић, Биљана Хасановић Кораћ, Александар Сенић, Бранка Каравидић, Горан Богдановић, Слободан Хомен, Иван Карић и др Благоје Брадић. Да ли неко жели реч? (Не.)

 На члан 8. амандман су заједно поднели народни посланици Марко Ђуришић, проф. др Јанко Веселиновић, академик Нинослав Стојадиновић, Снежана Маловић, Биљана Хасановић Кораћ, Александар Сенић, Бранка Каравидић, Горан Богдановић, Слободан Хомен, Иван Карић и др Благоје Брадић. Да ли неко жели реч? (Не.)

 На члан 8. амандман су заједно поднели народни посланици Мирослав Маркићевић и Велимир Станојевић. Влада и Одбор за привреду, регионални развој, трговину, туризам и енергетику прихватили су амандман. Одбор за уставна питања и законодавство сматра да је амандман у складу са Уставом и правним системом Републике Србије. Констатујем да је овај амандман постао саставни део Предлога закона. Да ли неко жели реч? (Не.)

 На члан 8. амандмане у истоветном тексту, поднели су народни посланици Зоран Живковић и Владимир Павићевић. Влада и Одбор за привреду, регионални развој, трговину, туризам и енергетику прихватили су амандман. Одбор за уставна питања и законодавство сматра да је амандман у складу са Уставом и правним системом Републике Србије. Констатујем да је овај амандман постао саставни део Предлога закона. Да ли неко жели реч? (Не.)

 На члан 9. амандман су заједно поднели народни посланици Марко Ђуришић, проф. др Јанко Веселиновић, академик Нинослав Стојадиновић, Снежана Маловић, Биљана Хасановић Кораћ, Александар Сенић, Бранка Каравидић, Горан Богдановић, Слободан Хомен, Иван Карић и др Благоје Брадић. Влада и Одбор за привреду, регионални развој, трговину, туризам и енергетику прихватили су амандман. Одбор за уставна питања и законодавство сматра да је амандман у складу са Уставом и правним системом Републике Србије. Констатујем да је овај амандман постао саставни део Предлога закона. Да ли неко жели реч? (Не.)

 На члан 12. амандман су заједно поднели народни посланици Марко Ђуришић, проф. др Јанко Веселиновић, академик Нинослав Стојадиновић, Снежана Маловић, Биљана Хасановић Кораћ, Александар Сенић, Бранка Каравидић, Горан Богдановић, Слободан Хомен, Иван Карић и др Благоје Брадић. Да ли неко жели реч? (Не.)

 Пошто смо завршили претрес о амандманима, закључујем претрес Предлога закона у појединостима.

 Пошто смо обавили претрес Предлога закона у начелу и у појединостима, Народна скупштина ће у дану за гласање одлучивати о Предлогу закона у начелу, појединостима и у целини.

 Одређујем паузу до 16.30 часова и наставићемо са радом седнице.

 ПРЕДСЕДАВАЈУЋИ (Игор Бечић): Извињавамо се због погрешног обавештења. Седницу настављамо у 15,30 часова. Захваљујем.

(После паузе – 15.30)

 ПРЕДСЕДАВАЈУЋИ (Игор Бечић): На основу члана 168. став 3. Пословника Народне скупштине, Посланичка група Српске напредне странке предложила је да се по хитном поступку стави на дневни ред ове седнице Предлог одлуке о изменама Одлуке о избору чланова и заменика чланова Одбора Народне скупштине Републике Србије, који је поднела Народној скупштини 25. маја 2015. године.

 Према члану 168. став 3. Пословника, о предлогу за стављање на дневни ред предлога за избор, именовање и разрешење и престанак функције, по хитном поступку, у току седнице, Народна скупштина може одлучивати, под условом да седници присуствује већина од укупног броја посланика.

 Ради утврђивања кворума за гласање, молим посланике да убаце своје идентификационе картице у посланичке јединице за гласање.

 Стављам на гласање предлог да се наведени акт стави на дневни ред седнице.

 За – 133, није гласало 11, од 144 народна посланика.

 Народна скупштина је прихватила овај предлог.

 Прелазимо на 4. тачку дневног реда – ПРЕДЛОГ ОДЛУКЕ О ИЗМЕНАМА ОДЛУКЕ О ИЗБОРУ ЧЛАНОВА И ЗАМЕНИКА ЧЛАНОВА ОДБОРА НАРОДНЕ СКУПШТИНЕ РЕПУБЛИКЕ СРБИЈЕ

 Примили сте Предлог одлуке коју је поднела Посланичка група Српске напредне странке.

 Пре отварања јединственог претреса, подсећам вас да према члану 97. Пословника Народне скупштине, укупно време расправе за посланичке групе износи пет часова.

 Молим посланичке групе, уколико то већ нису учиниле, да одмах поднесу пријаве за реч са редоследом посланика.

 Сагласно члану 192. став 3, а сходно члану 157. став 1. Пословника Народне скупштине, отварам јединствени претрес о Предлогу одлуке.

 Да ли представник предлагача, народни посланик Зоран Бабић, жели реч? (Не)

 Да ли председници, односно представници посланичких група желе реч? (Не)

 Пошто немамо листу говорника, закључујем јединствени претрес о Предлогу одлуке.

 Пошто смо обавили јединствени претрес, Народна скупштина ће у дану за гласање одлучивати о Предлогу одлуке.

 Поштовани народни посланици, с обзиром на то да је Народна скупштина завршила расправу о свим тачкама дневног реда ове седнице, сагласно члану 87. став 5. Пословника Народне скупштине, одређујем среду, 27. мај 2015. године, са почетком у 15.40 минута, као дан за гласање о тачкама дневног реда Девете седнице Првог редовног заседања Народне скупштине Републике Србије у 2015. години.

 ПРЕДСЕДНИК: Поштовани народни посланици, пре него што пређемо на одлучивање, потребно је да утврдимо кворум.

 Молим народне посланике да убаце своје идентификационе картице у јединице електронског система за гласање.

 Применом електронског система за гласање утврђено је да су у сали присутна 154 народна посланика, односно да је присутна већина од укупног броја посланика и да, према томе, постоје услови за одлучивање.

 Прелазимо на 1. тачку дневног реда – ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ПРИВАТИЗАЦИЈИ

 Пошто је Народна скупштина обавила претрес Предлога закона у начелу и у појединостима, прелазимо на одлучивање.

 Стављам на гласање Предлог закона о изменама и допунама Закона о приватизацији, у начелу.

 За – 148, против – један, није гласало 6, од 155 посланика.

 Народна скупштина је прихватила Предлог закона у начелу.

 Подсећам вас да су саставни део Предлога закона постали амандмани посланика Зорана Бабића и др Александре Томић на члан 1. (са исправкама), 2, 7. и 12. и посланика Ненада Чанка, Бојана Костреша, Олене Папуге, Наде Лазић, Ђорђа Стојшића и мр Дејана Чапа на чланове 4. и 5.

 Прелазимо на одлучивање о амандманима.

 На члан 1. амандман су заједно поднели народни посланици Балша Божовић и Горан Ћирић.

 Стављам на гласање овај амандман.

 За – четири, није гласао 151, од 155 посланика.

 Народна скупштина није прихватила овај амандман.

 На члан 2. амандман су заједно поднели народни посланици Балша Божовић и Горан Ћирић.

 Стављам на гласање овај амандман.

 За – 7, није гласало 149, од 156 посланика.

 Народна скупштина није прихватила овај амандман.

 На члан 2. амандман су у истоветном тексту поднели народни посланик Владимир Павићевић и народни посланик Зоран Живковић.

 Стављам на гласање овај амандман.

 За – 7, није гласало 150, од 157 посланика.

 Народна скупштина није прихватила овај амандман.

 На члан 2. амандман је поднео посланик Иван Јовановић.

 Стављам на гласање овај амандман.

 За – 7, није гласало 150, од 157 посланика.

 Народна скупштина није прихватила овај амандман.

 На члан 2. амандман, са исправком, поднела је група од 11 посланика Посланичке групе "Борис Тадић – Социјалдемократска странка, Заједно за Србију, Зелени Србије".

 Стављам на гласање овај амандман.

 За – пет, није гласао 151, од 156 посланика.

 Народна скупштина није прихватила овај амандман.

 На члан 4. амандман су заједно поднели народни посланици Балша Божовић и Горан Ћирић.

 Стављам на гласање овај амандман.

 За – 6, није гласао 151, од 157 посланика.

 Народна скупштина није прихватила овај амандман.

 На члан 4. амандман са исправком поднела је група од 11 посланика Посланичке групе "Борис Тадић – Социјалдемократска странка, Заједно за Србију, Зелени Србије".

 Стављам на гласање овај амандман.

 За – пет, нису гласала 152, од 157 посланика.

 Народна скупштина није прихватила овај амандман.

 На члан 6. амандман, са исправком, поднела је група од 11 посланика Посланичке групе "Борис Тадић – Социјалдемократска странка, Заједно за Србију, Зелени Србије".

 Стављам на гласање овај амандман.

 За – 7, није гласало 150, од 157 посланика.

 Народна скупштина није прихватила овај амандман.

 На члан 7. амандман, у истоветном тексту, поднели су народни посланик Владимир Павићевић, народни посланик Зоран Живковић и група од 11 посланика Посланичке групе "Борис Тадић – Социјалдемократска странка, Заједно за Србију, Зелени Србије".

 Стављам на гласање овај амандман.

 За – 6, није гласао 151, од 157 посланика.

 Народна скупштина није прихватила овај амандман.

 На члан 10. амандман је поднела група од шест посланика Посланичке групе Лига социјалдемократа Војводине.

 Стављам на гласање овај амандман.

 За – четири, није гласало 155, од 159 посланика.

 Народна скупштина није прихватила овај амандман.

 На члан 12. амандман су заједно поднели народни посланици Балша Божовић и Горан Ћирић.

 Стављам на гласање овај амандман.

 За – 7, није гласало 154, од 161 народног посланика.

 Народна скупштина није прихватила овај амандман.

 На члан 13. амандман, у истоветном тексту, поднели су народни посланик Владимир Павићевић, народни посланик Зоран Живковић, заједно народни посланици Балша Божовић и Горан Ћирић и група од девет посланика Посланичке групе Демократска странка.

 Стављам на гласање овај амандман.

 За – 7, није гласало 154, од 161 народног посланика.

 Народна скупштина није прихватила овај амандман.

 На члан 15. амандман су, у истоветном тексту, поднели посланици Владимир Павићевић и Зоран Живковић.

 Стављам на гласање овај амандман.

 За – 6, није гласало 156, од 162 народна посланика.

 Народна скупштина није прихватила овај амандман.

 На члан 17. амандман је поднела група од 11 посланика Посланичке групе "Борис Тадић – Социјалдемократска странка, Заједно за Србију, Зелени Србије".

 Стављам на гласање овај амандман.

 За – 6, није гласало 157, од 163 народна посланика.

 Народна скупштина није прихватила овај амандман.

 На члан 18. амандман, у истоветном тексту, поднели су народни посланик Владимир Павићевић, народни посланик Зоран Живковић, група од девет посланика Посланичке групе Демократска странка и група од 11 посланика Посланичке групе "Борис Тадић – Социјалдемократска странка, Заједно за Србију, Зелени Србије".

 Стављам на гласање овај амандман.

 За – 7, није гласало 155, од 162 народна посланика.

 Народна скупштина није прихватила овај амандман.

 Подсећам вас да је чланом 18. Предлога закона предвиђено да овај закон ступа на снагу даном објављивања у „Службеном гласнику Републике Србије“.

 Сагласно члану 196. став 4. Устава Републике Србије, стављам на гласање предлог да се утврди постојање нарочито оправданих разлога да закон ступи на снагу раније од осмог дана од дана објављивања.

 За – 154, против – 7, није гласао један, од 162 посланика.

 Народна скупштина је посебно одлучила да постоје нарочито оправдани разлози за ступање закона на снагу у року краћем од осам дана од дана његовог објављивања.

 Пошто смо завршили одлучивање о амандманима, приступамо гласању о Предлогу закона у целини.

 Стављам на гласање Предлог закона о изменама и допунама Закона о приватизацији, у целини.

 За – 155, против – 7, од 162 народна посланика.

 Народна скупштина је већином гласова усвојила Предлог закона о изменама и допунама Закона о приватизацији.

 Прелазимо на 2. тачку дневног реда – ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О СТАНДАРДИЗАЦИЈИ

 Стављам на гласање Предлог закона о изменама и допунама Закона о стандардизацији, у начелу.

 За – 160, нису гласала два, од 162 народна посланика.

 Народна скупштина је прихватила Предлог закона у начелу.

 Подсећам вас да су саставни део Предлога закона постали амандмани народних посланика: Зорана Живковића и Владимира Павићевића, у истоветном тексту, на чланове 3. и 8; посланика Марка Ђуришића, проф. др Јанка Веселиновића, академика Нинослава Стојадиновића, Снежане Маловић, Биљане Хасановић Кораћ, Александра Сенића, Бранке Каравидић, Горана Богдановића, Слободана Хомена, Ивана Карића и др Благоја Брадића на чланове 3. и 9; посланика Мирослава Маркићевића и Велимира Станојевића на члан 8.

 Прелазимо на одлучивање о амандманима.

 На члан 5. амандман је поднела група од 11 посланика Посланичке групе

 Стављам на гласање овај амандман.

 За – 6, није гласало 156, од 162 народна посланика.

 Народна скупштина није прихватила овај амандман.

 На члан 8. амандман је поднела група од 11 посланика Посланичке групе „Борис Тадић – Социјалдемократска странка, Заједно за Србију, Зелени Србије“.

 Стављам на гласање овај амандман.

 За – 6, није гласало 156, од 162 народна посланика.

 Народна скупштина није прихватила овај амандман.

 На члан 12. амандман је поднела група од 11 посланика Посланичке групе

 Стављам на гласање овај амандман.

 За – четири, није гласало 158, од 162 народна посланика.

 Народна скупштина није прихватила овај амандман.

 Пошто смо завршили одлучивање о амандманима, приступамо гласању о Предлогу закона у целини.

 Стављам на гласање Предлог закона о изменама и допунама Закона о стандардизацији, у целини.

 За – 161, није гласао један, од 162 народна посланика.

 Народна скупштина је већином гласова усвојила Предлог закона о изменама и допунама Закона о стандардизацији.

 Прелазимо на 3. тачку дневног реда – ПРЕДЛОГ ОДЛУКЕ О ИЗБОРУ ПОВЕРЕНИКА ЗА ЗАШТИТУ РАВНОПРАВНОСТИ

 Имајући у виду да, према члану 28. став 1. Закона о забрани дискриминације, Народна скупштина бира Повереника за заштиту равноправности већином гласова свих посланика, прелазимо на одлучивање.

 Стављам на гласање Предлог одлуке о избору Повереника за заштиту равноправности, у целини.

 За – 151, против – 7, није гласало четири, од 162 посланика.

 Народна скупштина је већином гласова свих посланика усвојила Предлог одлуке.

 Дозволите ми да, у своје име и у име свих посланика, честитам госпођи Бранкици Јанковић на избору и пожелим јој пуно успеха у раду.

 Прелазимо на 4. тачку дневног реда – ПРЕДЛОГ ОДЛУКЕ О ИЗМЕНАМА ОДЛУКЕ О ИЗБОРУ ЧЛАНОВА И ЗАМЕНИКА ЧЛАНОВА ОДБОРА НАРОДНЕ СКУПШТИНЕ РЕПУБЛИКЕ СРБИЈЕ

 Стављам на гласање Предлог одлуке о изменама Одлуке о избору чланова и заменика чланова одбора Народне Скупштине Републике Србије, који је поднела Посланичка група Српска напредна странка.

 За – 160, уздржаних – двоје, од 162 народна посланика.

 Народна скупштина је већином гласова свих посланика усвојила Предлог одлуке о изменама Одлуке о избору чланова и заменика чланова одбора Народне Скупштине Републике Србије.

 Прелазимо на одлучивање Народне скупштине о ПОВРЕДАМА ПОСЛОВНИКА на које су указали народни посланици.

 Народни посланик др Весна Ракоњац, на седници 26. маја 2015. године, у 13 часова и 52 минута указала је на повреду чланова 27. и 107. Пословника Народне скупштине.

 Молим да Скупштина одлучи да ли су повређени наведени чланови Пословника.

 За – један, није гласало 159, од 160 посланика.

 Народна скупштина је одлучила да нису повређени наведени чланови Пословника.

 Народни посланик Владимир Павићевић, на седници 27. маја 2015. године, у 11 часова и три минута указао је на повреду члана 107. став 1. Пословника Народне скупштине.

 Молим да Скупштина одлучи да ли је повређен наведени члан Пословника.

 За – два, није гласало 157, од 159 посланика.

 Народна скупштина је одлучила да није повређен наведени члан Пословника.

 Народни посланик мр Александра Јерков, на седници 27. маја 2015. године, у 11 часова и пет минута указала је на повреду члана 104. Пословника Народне скупштине.

 Молим да Скупштина одлучи да ли је повређен наведени члан Пословника.

 Није гласало 158, од 158 посланика.

 Народна скупштина је одлучила да није повређен наведени члан Пословника.

 Народни посланик др Благоје Брадић, на седници 27. маја 2015. године, у 13 часова и 12 минута, указао је на повреду члана 106. Пословника Народне скупштине.

 Молим да Скупштина одлучи да ли је повређен наведени члан Пословника.

 За – три, против – четири, није гласало 149, од 157 посланика.

 Народна скупштина је одлучила да није повређен наведени члан Пословника.

 Пошто је Народна скупштина обавила разматрање и одлучивање о свим тачкама дневног реда ове седнице, сагласно члану 102. Пословника, закључујем Девету седницу Првог редовног заседања Народне скупштине Републике Србије у 2015. години.

 Молим вас да саслушамо државну химну Републике Србије.

(Седница је завршена у 16.00 часова.)